Story: Joodh EP46 - One Online\nޖޫދް - 46\nއަންބަރް އިސްޖަހައިލި ވަގުތު ޖޫދު ހީލިއެވެ. ދެމަފިރިންގެ ގުޅުން ރަނގަޅުވި ހިސާބުން ފެށިގެން އޭނާ މަޑުކޮށްގެން ހުރީ އަންބަރްގެ ފުށުން އެކަހަލަ އިޝާރާތެއް ވަންދެނެވެ. އެވަރަށް އަނބިމީހާ ނުތަޅުވާ އޭނާ ޖަވާބެއް ދޭން ބޭނުންވިއެވެ. އެހެންނަމަވެސް އެ ޖަވާބަކީ ބަސްމޮށުންތެރިކަމަކާ ނުލައި އޭނާ ދިން ޖަވާބެކެވެ. ކުއިލްޓްގެ ތެރެއިން އަންބަރްގެ ހިމަ ހަށިގަނޑުގައި ހިފާލާފައި އޭނާގެ ދެއަތުގެ ތެރެއަށް ގެނައެވެ. އެއަށްފަހު ކޮޓަރީގެ އަލި ކުރިއަށް ވުރެވެސް ފަނޑުކޮށްލިއެވެ.\nއަންބަރަށް ހޭލެވުނީ ފަތިސްނަމާދުގެ ބަންގީގެ އަޑު ކަންފަތުގައި ޖެހުނު ވަގުތުގައެވެ. ބަރު އެސްފިޔަތަކާއެކު ނިދީގެ ފުން ކަނޑަށް އަނެއްކާވެސް ގެނބެން އުޅުނު ވަގުތު ކުއްލިއަކަށް އޭނާ ތެދުވިއެވެ. ފަތިސްނަމާދުގެ ވަގުތު ވެއްޖެކަން އަމިއްލަ ހިތަށް ހަނދާންކޮށްދިނެވެ. އަރާމު ރަޖާގަނޑުގެ ދަށުގައި އޮވެ ނިދުމަށް ވުރެ ތެދުވެ ނަމާދުކުރުން މާ ހެޔޮކަން ބޮޑޭ ހިތް ބުނެލިއެވެ. ރޭގައި ހިނގައިދިޔަ ކަންތައްތައް ހަނދާންވުމާއެކު އެވަގުތުވެސް އޭނާ ހިނިތުންވެވުނެވެ. ހަށިގަނޑަށް ލުއިކަމެއް އިހުސާސް ކުރެވި ހިނިތުންވުން ފުންވިއެވެ. އަންބެއްގެ ވާޖިބު އަދާކުރެވުނު ކަމުގެ އިހުސާސް ކުރެވުނެވެ. އެއް އަތުން ބެޑްލައިޓްގެ އަލި ކުޑަކޮށް ގަދަކޮށްލާފައި ގާތުގައި ނިދާފައި އޮތް ޖޫދުގެ މޫނަށް އަންބަރް ބަލައިލިއެވެ. ޖޫދުގެ ލޯތްބާއި އޯގާތެރިކަން ހަނދާންވެފައި އޭނާއަށް އަމިއްލަ ތުންފަތުގައި ދަތްއެޅުނެވެ. ލޯތްބާއެކު ޖޫދުގެ މޫނުގައި އަންބަރް ފިރުމާލިއެވެ. އެއާއެކު ނިދިމަޑު ޖޫދު ލޯހުޅުވާލައިފިއެވެ. ހީވީ އަންބަރްގެ ބީހުން އިހުސާސް ކުރެވެންދެން ލޯނުހުޅުވާ އޮތް ހެންނެވެ. އަންބަރްގެ މޫނު އެހާ ގާތުން ފެނިފައި ޖޫދު އަންބަރްގެ އަތުގައި ހިފައި ގާތަށް ދަމާލިއެވެ.\n"ފަތިސްވެއްޖެ. ހިނގާ ނަމާދުކުރަން" ހާމައަށް އޮތް ޖޫދުގެ މޭމަތީގައި ދަތްދޮޅި އަޅުވައިލަމުން އަންބަރް ބުންޏެވެ.\n"ރިއަލީ... ހީވީ ހަމަ ދެންމެ ނިދުނުހެން" ޖޫދު ބުނެލިއެވެ.\n"ދެން ހިނގާ. މާބޮޑަށް ލަސްވެދާނެ" އަންބަރް ބުންޏެވެ.\n"ހިނގާ. ތަހައްޖުދު ނަމާދަކަށްވެސް ނުހޭލެވުނު. އެހެންވާނީ އަނބިމީހާގެ ޖާދޫގަ ޖެހުނީމަ" ޖޫދު ބުންޏެވެ. އަންބަރް ޖުދުގެ މޭގައި އަތުން އަތްއަޅާ އޮށްބާލިއެވެ. އަންބަރް ލަދުގަތީކަން ޖޫދަށް އިނގުމުން ހީލިއެވެ.\nޖެހިގެން އައި ދުވަހަކީ ހުކުރު ދުވަހެވެ. ހަތަރު މަހުގެ ބަނޑާއެކު ބަދިގޭގައި އުޅުނު އަލިޝްބާ ޓިޝޫއަކުން އަތް ފުހެމުން ގޮސް ކޮޓަރިއަށް ވަނެވެ.\n"އިހަށް ދޭ ބޭރަށް" ކޮޓަރިއަށް ވަންގޮތަށް ނޭފަތާ އަނގައާއެކު އަތް އެޅި އަލިޝްބާ ފެނުމުން ކޮޓަރީގެ ފަންކާ ސާފުކުރަން ހުރި އައިމަން ބުންޏެވެ.\n"ސައި ނުބޯ މީހަކު ނެތް އެނގޭ މިހާރު. އަހަރެން މިދަނީ ޒަހާއްތަމެން ބަޔަށް. ހޮޑުލެވޭވަރުން އިއްޔެގަވެސް ތެޔޮކޮޅު އުނގުޅާލަދޭން ނުދެވޭތީ" އަލިޝްބާ ބުންޏެވެ. އައިމަން ބޯޖަހާލުމާއެކު އަލިޝްބާ ހިނގައިގަނެއްޖެއެވެ.\nލިފްޓުން އަލިޝްބާ އާއި ސީނާ ބައްދަލުވިއެވެ. ކުރިން ވާހަކަދައްކަން އަލިޝްބާއަށް ނުކެރިފައި ހުއްޓައި ސީނާ ގޮވާލައިފިއެވެ. އަލިޝްބާ ހިނިތުންވެލިއެވެ.\n"އަންބަރްގެ ދައްތަ ދޯ ތީ" ސީނާ އެހިއެވެ. އަލިޝްބާ ބޯޖަހައިލިއެވެ.\n"މިހާރު ކިތައް މަސް؟" އަލިޝްބާގެ ބަނޑު ފެނުމުން ސީނާ އެހިއެވެ.\n"ހަތަރެއް ވީ އަދި" އަލިޝްބާ ބުންޏެވެ.\n"ދައްތަ ކޮންތާކަށް" ލިފްޓު ހުއްޓި ނުކުންނަމުން އަލިޝްބާ ބުންޏެވެ.\nގޭތެރެއިން އަލިޝްބާއަށް މަރުހަބާ ކިއީ ހަމަހިމޭންކަމެވެ. އެއްވެސް މީހަކު ފެންނާކަށް ނެތެވެ. އޭނާ ގޮސް ހިފީ ޒަހާގެ ކޮޓަރީ ތަޅުގައެވެ. އެވަގުތަކީ އެތެރެއިން ނީލަމް ދޮރު ހުޅުވާލި ވަގުތެވެ. އެވަގުތު ދެކުދިންނަށް ހިނިތުންވެވިއްޖެއެވެ.\n"މިއޮތް އައީނު ލިބާ" އެނދުގައި އިން ޒަހާއަށް ނަޒަރެއްދެމުން ނީލަމް ބުންޏެވެ. "ޒަހާއްތަ އެދައްކަނީ ލިބާގެ ވާހަކަ މިހާރުވެސް އަލިޝްބާ އެތެރެއަށް ވަނުމުން ފަހަތުން ނީލަމްވެސް ހިނގައިގަތެވެ. ތެޔޮ އުނގުޅަން ޒަހާ ތައްޔާރުކޮށްދިނުން އެއީ އޭނާގެ މަސައްކަތެވެ.\n"ޒަހާއްތަ ހީކުރީ މާބޮޑަށް ބަލިވީ ކަމަށް ހަބަރެއްނުވާތީ. ޝަމްސުއަށް ގުޅާލަން އުޅެނިކޮށް ތިދައްކާލީ" އެނދުގައި އިން ޒަހާ ބުންޏެވެ.\n"ނޫނޭ. ހޮޑުލެވޭތީ ނާދެވުނީ" އަލިޝްބާ ބުންޏެވެ. "ހިނގާ އަވަހަށް ފަށަން. މިއަދު ވާނެ އެހީއަކާ ނުލައި ފިޔަވަޅެއް އެޅޭތޯ ބަލަން"\nޒަހާ އިން ދިމާލުން ރަބަރު އަޅައިދީފައި އޭގެ މަތީގައި ހުދު ކުލައިގެ ފޮތިގަނޑެއް އަޅިދިނީ ނީލަމްއެވެ. އެއަށްފަހު ޒަހާ އެނދުގައި ބަންޑުންވާނެ ގޮތަށް ބާއްވާފައި ހެދުން މައްޗަށް ހިއްލާލިއެވެ. އަލިޝްބާ އިތުރު އެހީއަކަށް ބޭނުންވެދާނެ ކަމަށް ނީލަމް މަޑުކޮށްލައިގެން ހުއްޓެވެ.\n"ސައި ބޮއެގެން ދާންވާނީ" ނީލަމް ބުންޏެވެ.\nޖޫދުގެ ފޯނު ކޯލު ނިމުމާއެކު އަންބަރް އެނދުން ތެދުވިއެވެ. އަލަމާރި ކައިރީގައި ހުއްޓިފައި ލައިގެން ހުރި ހެދުން ބޭރަށް ނުކުމެވޭ ގޮތަށް ބަދަލުކޮށްލިއެވެ. ރީތިކޮށް ބުރުގާ އަޅަލައިގެން އަތް ދަބަސް ހިފައިގެން އޭނާ ކޮޓަރިން ނުކުތެވެ. ޖިޔާ ހަނދާން ނެތިގެން ނުގެންދެވުނު ފޮތް ހިފައިގެން ސްކޫލު ކައިރިއަށް ގޮސްދިނުމަށް ޖޫދު އެދުމުން ވަގުތުން އޭނާ އެއްބަސްވިއެވެ. ހީވީ ކަމަކު ޖޫދު ނުބުނެގެން ހުރި ހެންނެވެ. ޖިޔާގެ ކޮޓަރިއަށް ވަނުމާއެކު އަންބަރަށް އެބުނާ ފޮތް އެނދުމަތީގައި އޮއްވައި ފެނުނެވެ. އޭނާ އަވަސް އަވަހަށް ފޮތް ހިފައިގެން ނުކުމެ ދޮރާ ދިމާލަށް ހިނގައިގަތެވެ.\nޒަހާ ކައިރީގައި ބުނަން އޭނާ ހަނދާންވީ މަގުމައްޗަށް ނުކުމެ ހިނގައިގަތް ފަހުންނެވެ. ވަގުތުން ފޯނު ނަގާފައި ޒަހާއަށް ގުޅާލައިފިއެވެ. އޭނާ އަވަހަށް ގެއަށް އަންނާނެ ކަމުގައި ބުންޏެވެ. ފިހާރައިން އެއްވެސް އެއްޗެއް ގަންނަން ބޭނުންވޭތޯ އެހިއެވެ.\n"އިބާ ތަ؟" ޒަހާ ފޯނު ބޭއްވުމާއެކު އަލިޝްބާ އެހިއެވެ. އެންމެފަހުން އަންބަރާ ބައްދަލުވި ރޭގައި އަންބަރަށް ކިޔުނު އެއްޗެހި އަލިޝްބާ ހަނދާންވިއެވެ. އޭނާ ދެރަވިއެވެ. އެ ބަސްތަކުގެ ސަބަބުން އަންބަރްގެ ފުށުން ހެޔޮ ބަދަލެއް ފެންނާނެ ކަމަށް އުންމީދު ކުރެވުނެވެ.\n"އާނ. ޖިޔާގެ ފޮތެއް ބާއްވާފަ ދެވުނީމަ އެ ހިފައިގެން އެދިޔައީ" ޒަހާ ބުންޏެވެ.\n"އަޅުގަނޑު ދެކެ ވަރަށް ނުރުހުން ވެފަ ހުންނާނީ" އަލިޝްބާ ބުންޏެވެ. އޭނާ މަތިންމަތިން އެރޭގައި ކަންތައްތައް ވީގޮތް ޒަހާއަށް ކިޔައިދިނެވެ.\n"މިހާރު އެއީ ކުރީގެ އިބާއެއް ނޫން. ދުވަހަކުވެސް ބައްދަލުނުވާނޭ ކަމަށް ހީކުރެވުނު ކިތަންމެ ކަމެއް ބަދަލުވެއްޖެ. ޒަހާއްތަ މިހާރު އުންމީދުކުރަނީ މާމަ ކިޔާނެ ދަރިއަކު މިގޭތެރެއިން ފެންނާނެ ދުވަހަކަށް" ޒަހާ ބުންޏެވެ. ވާހަކަދެއްކިއިރު ޒަހާގެ މޫނު ނުފެނުނަސް އޭނާގެ އަޑުގައި އުންމީދެއްގެ ޖޯޝު އެކުލެވިގެންވާކަން އަލިޝްބާއަށް ފާހަގަވިއެވެ.\n"ﷲ އިރާދަކުރެއްވިއްޔާ ތިދުވަސް ދައްކަވާނެ ޒަހާއްތައަށް" އަލިޝްބާ ބުންޏެވެ. ދެން ފާއިތުވެގެން ދިޔައީ ހިމޭން ވަގުތުކޮޅެކެވެ. އަންބަރްގެ ކިބައިން އެ ބަދަލު ފެނުމަށް އަލިޝްބާއަށް ހިތާހިތުން އެދެވުނެވެ. އޭނާ އަންބަރާ ބައްދަލުކުރަން އެދެވުނެވެ. ކުރީ ރޭގައި ދެކެވުނު ވާހަކަތަކަށް އަލިޝްބާއަށް ހިތް ބުރަ ނުކުރުމަށް ބުނަން ބޭނުންވިއެވެ. ލޯތްބާއި އޯގާތެރިކަމާއެކު އަންބަރަށް ވިސްނައިދޭން ބޭނުންވިއެވެ.\n"އެ މަންޖެއާ ބައްދަލުވެއްޖެތަ. އެ މަންޖެ މިހާރު ހުންނަ ގޮތް ފެނިއްޖެތަ؟" ހިޔާލުގެ ފުން ކަނޑަކަށް ގެއްލިފައި އިން އަލިޝްބާ ޒަހާގެ އަޑު އިވުމާއެކު ސިހިފައި ހަރަކާތްތަކަށް ކުޑަ އަވަސްކަމެއް ގެނައެވެ.\n"ދެތިން ދުވަސްވެއްޖެ ނުފެންނަތާ. ކުޑަކޮށް ރުޅިވެފަ ހުރީމަ ކަންނޭނގެ ނުގުޅާވެސް އެހުންނަނީ. އެހެންނޫނީ ގުޅައިލާނެ ކޮންމެސް އެއްޗެކޭ ކިޔާފަ" އަލިޝްބާ ބުންޏެވެ. ޒަހާއަށް ހެވުނެވެ. އަލިޝްބާއަށް އަންބަރަށް އައި ބަދަލު އަދި ނޭނގޭކަން އެނގުމުން އޭނާއަށް ހެވުނެވެ.\n"އެހެންވީމަ ނީލަމް ބުނިހެން މިއަދު ކޮންމެހެންވެސް ދާންވާނީ ސައިބޮއެގެން. އޭރުން އިބާއާ ވެސް ދިމާވާނެއެއްނު" ޒަހާ ބުންޏެވެ.\n"ބޭރުގަ އިން ސެކިޔުރިޓީ ބޭބެ އަތަށް ދީފަ ބުނެފިން ސްކޫލު އޮފީހާ ހަވާލުކޮށްދޭން" ސްކޫލު ކައިރިން ހިނގާފައި ގެއާ ދިމާލަށް ދިޔަ އަންބަރް ބުންޏެވެ. އޭނާ ފޯނުން ވާހަކަދައްކަމުން ދިޔައީ ޖޫދާއެވެ.\n"އުނހު. އޯކޭ ހިނގާލާފަ ދާނީ. ގޭ ކައިރި ފިހާރައިން ތަރުކާރީކޮޅެއް ގަނެގެން ދާންވެގެން" އަންބަރް ބުންޏެވެ. މަގުގެ އެއްފަރާތުން އާދައިގެ ހިނގުމެއްގައި ހިނގާފައި ދިޔައިރު އޭނާގެ ނަޒަރު ސީދާވެފައި ހުރީ ދިމާ ކުރިމައްޗަށެވެ. ފޯނުން ޖޫދާ ވާހަކަދައްކަމުން ދިޔައިރު އޭނާގެ ތުންފަތުގައިވީ ހިނިތުންވުމެކެވެ.\n"ފްރައިޑް ރައިސް ހަދަންވެގެން. އަންނާތި އިނގޭ މެންދުރަށް ކާން. ޖޫދު އައިމަ ނޫނީ އަހަރެން ނުކާނަން" އަންބަރް ބުންޏެވެ. އިރުކޮޅަކުން އަންބަރަށް ހެވިއްޖެއެވެ. ފޯނުގައި ހުރި ޖޫދު ލާނެއް އެއްޗެކޭ ބުނެލައިފިއެވެ. ހިނިތުންވެފައިވާ އަންބަރްގެ މޫނުމަތިން ރަކިވުމުން ފެންނަ ކަހަލަ އަސަރުތަކެއްވެސް ފެނިލައިފިއެވެ.\nމާދުރަށް ނުދެވެނީސް ފަހަތުން ބައިސްކަލުގައި އައި ވާރިޝް އަންބަރްގެ ފަހަތުން އަޅުވާލައިފިއެވެ. އަންބަރަށް އުނދަގޫވިއެވެ. ހާސްވެ ކަންބޮޑުވިއެވެ. އެހެންނަމަވެސް ކުރީގައި ފިނޑިވާހެން ފިނޑިކަން ދައްކަން އޭނާ ބެނުންނުވިއެވެ. ހަތަރުކަޅި ހަމަކޮށް ވާރިޝްއަށް ބަލައިލަންވެސް އޭނާ ބޭނުމެއްނުވިއެވެ.\n"މިހާރު ހާދަ ލޯތްބޭ. ކުރިން އަހަރެން ހީކުރީ އިބާއާ ތިކަހަލަ ހެދުން ނުގުޅޭނެކަމަށް. އެކަމަކު ހެދުމުގައި ހުއްޓައި ފެނުނީމަ މި އެނގުނީ އަސްލަށްވެސް އިބާ ލޯބިކަން" ވާރިޝް ވާހަކަދެއްކިއެވެ. އަންބަރްގެ ހިނގުން ބާރުކޮށްލުމާއެކު ބައިސްކަލުގެ ސްޕީޑުވެސް ބާރުކޮށްލައިފިއެވެ.\n"ކީއްވެތަ އަހަރެންނަށް ތިހެން ތިހަދަނީ. މިހާރު ލޯބިނުވަނީތަ" ވާރިޝް އެހިއެވެ. އަންބަރް ހަމަ އަނގައިންވެސް ނުބުންޏެވެ. ވަގުތުން ޖޫދަށް ގުޅަންވެސް ހިތަށް އެރިއެވެ. އެހެންނަމަވެސް ވާރިޝްއާ އޭނާއަށް އެކަނި ކުރިމަތިލެވޭނެތީ ޖޫދަށް ގުޅުމުގެ ހިޔާލު އޭނާ ދޫކޮށްލިއެވެ.\n"ނޮވެމްބަރ 30. އެނގޭތަ އެއީ ކޮން ދުވަހެއްކަން. އަހަރެމެން މެރީކުރި ދުވަސް. އެދުވަހު އަލުން މެރީކުރަން އަހަރެން ހުރިހާ ކަމެއް ނިންމައިފިން" ވާރިޝް ބުންޏެވެ. ހިތްވަރުކޮށްފައިވެސް ކުރިއަށް ހިނގޭތޯ އަންބަރް މަސައްކަތްކުރަމުން ދިޔައެވެ. ކުރިން ވާރިޝްގެ އެފަދަ ވާހަކަތަކުން އޭނާއަށް އުފާވެރިކަމާއި ހިތްހަމަޖެހުން ލިބުނަސް މިހާރު އޭނާގެ ހިތުގައި ވާރިޝްއަށްޓަކައި ވަނީ ފޫހިކަމެވެ. ހަމައެކަނި ނަފުރަތެވެ. ވާރިޝްއަކީ ދިރިއުޅުމުގައި އޭނާއަށް ހެދުނު ހަމައެކަނި ގޯސްކަމުގައި ގަބޫލުކުރެވިއްޖެއެވެ. ހަޔާތަށް އެޅުނު ކަޅު ހިޔަނި އެއްފަރާތް ކުރަން އޭނާ ހުރީ އިންތިހާއަށް ބޭނުންވެފައެވެ. އެހެންނޫނީ އޭނާގެ އުފާވެރި ހަޔާތަށް އެކަމުގެ ނުބައި އަސަރު ފޯރައިފާނޭ ކަމަށް އަންބަރް ހުރީ ވިސްނައިގެންނެވެ.\n"އިބާ... ބޭބީ އަހަރެންނަށް ބަލައިލަބަލަ" ވާރިޝް ބުންޏެވެ. ކުއްލިއަކަށް އަންބަރް ހުއްޓުނީ އެހިސާބުންނެވެ. ވާރިޝްގެ ތުންފަތަށް ހިނިތުންވުމެއް ވެރިވިއެވެ. އެންމެފަހުން އަންބަރް ސައިޒަށް އައީއޭ ވާރިޝްއަށް ހީވިއެވެ.\n"މިހާރު ބައްދާނުލާތާވެސް ކިހާ ދުވަހެއް. ހިނގާބަލަ އަހަރެންނާއެކު. ބޭނުމީ އިބާ އާއެކު ވަރަށް ބައިވަރު ވަގުތު ހޭދަކުރަން" ވާރިޝް ބުންޏެވެ. ފަޒާގެ ތެރެއަށް ފުން ނޭވައެއް ދޫކޮށްލާފައި އަންބަރް ފުން ހަމަޖެހިލިއެވެ. ކުރިމަތީގައި ހުރި ބޮލުގެ ރިހުން ފިލުވައިލަން އޭނާ ބޭނުންވިއެވެ. އަތުގައި އޮތް ފޯނު ނަގާފައި ނަންބަރަށް ގުޅާލާފައި ކަންފަތުގައި ޖެހިއެވެ. ވާރިޝް ހުރީ އަންބަރްގެ ހަރަކާތްތަކަށް ބަލަހައްޓައިގެންނެވެ. އަންބަރްގެ ވާހަކަދައްކާނެ އިރެއްގެ އިންތިޒާރުގައެވެ.\n"އައްސަލާމް އަލައިކުމް" އެކޮޅުން ފޯނު ނެގުމާއެކު އަންބަރް ބުންޏެވެ. ދެން ދެފަރާތަށް ހޯދައިލިއެވެ. ހީވީ ހުރި ހިސާބު ޔަގީންކޮށްލި ހެންނެވެ.\n"ކުޑަ މިސްކިތް ކައިރިއަށް ވަރަށް އަވަހަށް ފުލުހުންގެ ޖިޕް ފޮނުވާލަ ދީފާނަންތޯ. މިއުޅެނީ ފާޑެއްގެ ފިރިހެނެއް އަޅުގަނޑުގެ ފަހަތުގައި އަޅުވާލައިގެން ވަރަށް ހަޑި ވާހަކަތަކެއް ދައްކާތީ. ލައްބަ. ހީވަނީ އެއްޗެއް ބޮއެގެން އުޅޭ މީހެއްހެން" އަންބަރް ބުންޏެވެ. ފަހުބަސް އޭނާ ބުނެލީ ވާރިޝްގެ މޫނަށް ބަލައިލަމުންނެވެ.\nވާރިޝްއަށް ހުއްޓުމެއް އައިސްފައިވި ކަހަލައެވެ. އަންބަރްގެ މޫނަށް ބަލަން ހުރެވުނީ ގަބޫލުނުކުރެވިފައެވެ. ދާދި ދެންމެއަކާ ޖެހެންދެން ހަމަޖެހިފައި ހުރި މީހާ ފުލުހުން ނަން އަޑު އިވުމާއެކު ބިރުން ރޫރު އަޅައިގަނެއްޖެއެވެ. ކޮންމެ ކަމެއް ވިޔަސް ފުލުހުންގެ އަތްދަށުވާކަށް އޭނާ ބޭނުމެއް ނުވެއެވެ.\n"ކިހިނެއްވީ؟ ބަސްހުސްވީތަ؟ ބިރުގަތީތަ؟" ވާރިޝްގެ ކުރިމަތީގައި ހަށަން ބަނދެލައިގެން ހުރި އަންބަރް ބުންޏެވެ. މަގުކޮޅުން ފުލުހުންގެ ވެހިކަލްވެސް ދައްކާލީ އެވަގުތުއެވެ. އެކަން ވާރިޝްއަށް އެނގުމާއެކު ކުރިއަށް ދުއްވާލައިފިއެވެ.\n"އޭ ބަލަ ދަނީތަ؟ އަދި ނުދޭ. އާދޭ" އަންބަރް ފަހުން ބުނެލި ބަސްތައް ވާރިޝްއަށް އަޑު އިވުނެވެ. އެހެންނަމަވެސް ފަހަތް ބަލައިނުލާ އޭނާ ކުރިއަށް ބާރު ސްޕީޑުގައި ދުއްވަމުން ދިޔައެވެ.\nފުލުހުން ބޭނުންވާ މައުލޫމާތުތައް ދޭން އަންބަރަށް އެވަގުތު ފުލުހުންގެ އިދާރާއަށް ދާން ޖެހުނެވެ. އޭނާ ޖޫދުގެ އެހީތެރިކަމަށް އެދުނީ އެހިސާބުންނެވެ. އަންބަރް ގޮވައިގެން ފުލުހުންގެ މަރުކަޒަށް ދިޔައީ ޖޫދެވެ. އަންބަރްގެ ބަޔާން ނަގައި ހުރިހާ ކަމެއް ޖެހެންދެން ޖޫދު މަޑުކޮށްގެން އިނެވެ. އޭރު ތަހުގީގުކުރާ ފުލުހުން ވާރިޝް ގޮވައިގެން ބަޔާން ނަގާ ކޮޓަރިއަށް ވަދެއްޖެއެވެ. ފުލުހުންގެ މަރުކަޒު ތެރެއިން ޖޫދު ފެނުމުން ވާރިޝް ލަދުގަތެވެ.\nގޭ ކައިރިއަށް ސައިކަލް މަޑުކޮށްލުމާއެކު އަންބަރް ފައިބައިފިއެވެ.\n"ދަނީ. އަންނައްޗެ އިނގޭ ކާން" އަންބަރް ބުންޏެވެ. ހިނިތުންވެލާފައި އަންބަރް ހިނގައިގަނެފައި ވެސް އޭނާ ހުއްޓުނެވެ. ޖޫދު އަންބަރްގެ އަތުގައި ހިފެހެއްޓުމުންނެވެ. އަންބަރް އެނބުރި ޖޫދަށް ބަލައިލިއެވެ.\n"ބަލައިގެން އުޅެއްޗޭ. ހުރިހާ ތަނެއްގައިވެސް. އިބާއަށް ކަމެއްވިއްޔާ އަހަރެންނަށް އެކަން ބަރުދާސްކުރަން ވަރަށް އުނދަގުވާނެ" ޖޫދު ބުންޏެވެ. ހިނގައިދިޔަ ހާދިސާއާ މެދު ޖޫދު ކަންބޮޑުވެފައިވީ މިންވަރު އަންބަރަށް އެނގުނީ އެ ހިސާބުންނެވެ. އަންބަރްގެ އަތުގައި ޖޫދު ހިފަހައްޓައިގެން ހުރި އަތުގައި އަންބަރް ހިފައިލިއެވެ. އަދި ޖޫދާ ގާތަށް އެއް ފިޔަވަޅު އެޅިއެވެ.\n"އަހަރެންނަށް ކަމެއްނުވޭ. މިހާރު އަހަރެން ކުރިއަށް ވުރެވެސް ހިތްވަރުގަދަ. ފިރިމީހާ ކަންބޮޑުނުވެބަލަ" ހީލަމުން އަންބަރް ބުންޏެވެ. ދެފަރާތް ބަލައިލާފައި ޖޫދު އަންބަރްގެ އަތްތިލައިގައި ބޮސްދިނެވެ. ގޭ ދޮރުމަތީގައި ވިޔަސް ތިބެވުނީ މަގުމަތީގައި ކަން އޭނާ ހަނދާން ނުނެތެއެވެ. އަންބަރް ހީލާފައި ހިނގައިގަތެވެ.\n"އަދި މަޑުކޮށްބަލަ" އަނެއްކާވެސް ޖޫދުގެ އަޑު އިވުމާއެކު އަންބަރް ހުއްޓުނެވެ. ހިނިއައިސްފައި ހުރެ ޖޫދަށް އަންބަރް ބަލައިލިއެވެ.\n"ފިހާރައަށް ދިއުމުގެ ވިސްނުމެއް ނެތިއްޔާ ގެއަށް ވަންނަން ފެންނަނީ" ހީލުމާއެކު އަންބަރް ބުންޏެވެ.\n"އުނހު. ދާންޖެހޭނެ. އަހަރެން ބުނަން އުޅުނީ ވައިފީ ދެކެ ވަރަށް ލޯބިވެޔޭ. ރޭގެ ފަހުން އެ ލޯބި އިތުރުވިހެންވެސް ހީވޭ މިހާރު" ފަހު ޖުމުލައާއެކު ޖޫދު ގަސްދުގައި އަންބަރް ލަދުގަންނަވާލިއެވެ. ރޭގެ މަންޒަރުތައް ހިތަށް ސިފަވުމާއެކު ލަދުމަލެއް މިލާލާހެން އަންބަރްގެ މޫނަށް އައި ބަދަލު ފެނިފައި ޖޫދަށް ހެވުނެވެ. އަންބަރް އިސްއޮބައިލިގޮތުން އިތުރަށް ކުރިމަތީގައި ބަހައްޓަން އޭނާ ބޭނުމެއް ނުވިއެވެ.\n"ހެހެހެ.. ފަހުން ދެން. އަވަހަށް ދޭ. މިހާރު މަންމަ ހުންނާނީ ލަސްވެފަ"\nގޭތެރެއަށް ވަދެގެން އައި އަންހެންކުއްޖާ ފެނުމާއެކު ރޮއްޓެއް ހިފައިގެން އިން އަލިޝްބާއަށް ކޮޅަށް ތެދުވެވުނެވެ. ގަބޫލުނުކުރެވިފައި ކުރިއަށް ހިނގާފައި އެ އަންނަނީ އަންބަރް ކަމާމެދު އޭނާއަށް ޔަގީންކުރަން އުނދަގޫވިއެވެ. އޭރު އަދި އަންބަރަށް އަލިޝްބާ ނުފެނެއެވެ. އަލިޝްބާއަށް ވީގޮތް ފެނިފައި ނީލަމް އާއި ޒަހާ އެކަކު އަނެކަކަށް ބަލައިލާފައި ހިނިތުންވެލިއެވެ.\n"އަނހަ ދަރިފުޅު އައީތަ؟" ޖޫދުގެ ލާނެއްކަން ހަނދާންކޮށް ހިޔާލެއްގައި ހުރެ ވަދެގެން އައި އަންބަރް ޒަހާގެ އަޑަށް ކުރިމައްޗަށް ބަލައިލިއެވެ. އެއާއެކު އެންމެ ފުރަތަމަވެސް އޭނާގެ ލޮލުގައި އަޅައިގަތީ އޭނާއަށް ބަލަހައްޓައިގެން ހުރި އަލިޝްބާއެވެ. އަންބަރްގެ ފިޔަވަޅުތަކަށް ލަސްކަމެއް އައިސްފައިވެސް ބާރުކޮށްލިއެވެ.\n"ދޮންތާ" އެދިޔަގޮތަށް ގޮސް އަލިޝްބާގެ ކަރުގައި ދެއަތް ވަށާލާފައި އަންބަރް ބައްދާލިއިރުވެސް އަލިޝްބާއަށް އިތުރު ހަރަކާތެއް ގެންނަން ނޭނގުނެވެ. އޭނާގެ ދެލޮލުން އުފާވެރިކަމުގެ ކަރުނައެއް ފައިބައިގެން ދިޔައީ ނުވެސް އެނގި ހުއްޓައެވެ. ދެކުދިން އެންމެފަހުން ބައްދަލުވި ރޭގައި ދެކެވުނު ވާހަކަތަކާ އެންމެފަހުން އަންބަރް ބުނެލި ޖުމްލަތަކާ އަންބަރް ރުއި ރުއިން އަލިޝްބާ ހަނދާންވިއެވެ.\n"ލިބާ.....، ތިއީ ހަމަ އަހަރެމެންގެ އިބާ އޭ" ޒަހާ ބުންޏެވެ. އަލިޝްބާ ހީލިއެވެ. އަންބަރްގެ ދެއަތުގައި ހިފައި ދުރުކޮށްލާފައި އެމޫނަށް ބަލައިލިއެވެ.\n"މާޝާﷲ. ދޮންތަގެ އިބާ ހާދަ ރީއްޗޭ" ބުރުގާގެ ތެރެއިން ފާޅުވާން ހުރި އަންބަރްގެ މޫނުގައި އަލިޝްބާ ފިރުމާލިއެވެ. އެ މޫނުގައި ބޮސްދިން އިރު ހީވީ ފަސްއަހަރުގެ ކޮއްކޮ ގާތްކޮށްލިހެންނެވެ.\n"އިބާ ދޮންތަ ކައިރީގަ ވައުދުވޭ. ދުވަހަކުވެސް ބުރުގާ ނުބާލާނެކަމަށް ވައުދުވޭ. ދުވަހަކުވެސް ޖޫދަށް ބޭވަފާތެރިނުވާނެކަމަށް ވައުދުވޭ. ތިގޮތުގައި ހުންނާނެކަމަށް ވައުދުވޭ" އަލިޝްބާ ކިއެވެ. އަލިޝްބާ ކުރިއަށް ނެރެގެން ހުރި އަތުގައި އަންބަރް ހިފިއެވެ.\n"އައި ޕްރޮމިސް ދޮންތާ" އަންބަރް ބުންޏެވެ. "އެއަށްވުރެ މާބޮޑަށް ﷲ ތައާލާގެ އަޒާބަށް ބިރުވެތިވޭ"\n"ކިހިނެއްވީ ލަސްވީ" އަންބަރް ގޮނޑީގައި އިށީނުމުން ޒަހާ އެހިއެވެ. އެވަގުތު އަންބަރް ހުރިހާ މީހުންނަށް މަގުމަތިން ދިމާވި ކަންތައްތައް ކިޔައިދިނެވެ. ވާރިޝްގެ ނަމެއް ނުބުނެއެވެ. ފިރިހެނަކު ފަހަތުގައި އަޅުވާލިއޭ ބުނި ހިސާބުންވެސް ނީލަމްއަށް އެއީ ވާރިޝް ކަން އެނގުނެވެ. އޭނާ އަންބަރްގެ މޫނަށް ބަލައިލީ އެއީ ވާރިޝް ހެއްޔޭ އަހާލާ ކަހަލަ ގޮތަކަށެވެ. އަންބަރް ނީލަމްއަށް ނަޒަރެއްދެމުން ބޯޖަހައިލިއެވެ. ނީލަމްގެ މޫނުމަތިން ވަކި އަސަރެއް ނުފެނުނެވެ. ވާރިޝްގެ އަމަލުތައް ހައްދުފަހަނައަޅާފައި ހުރިކަން ނީލަމްއަށް އެނގެއެވެ. ހުދު މިހާރު އޭނާވެސް ބޭނުންވަނީ ވާރިޝްއަށް ފިލާވަޅެއް ލިބުމެވެ. ކުރަމުންދާ ނުބައި ކަންތައްތަކުގެ ހައްގު އަދަބު ވާރިޝްއަށް ލިބުމެވެ.\n"އެބަ އަންނަން. މިއަދު ލިބާ ގެއަށް ދާންވާނީ ފޮޓޯތައް ބަލާފަ"\nކޮޓަރިން ނުކުތްގޮތަށް ރިކްޒާއަށް ތަޅުގައި ހިފަހައްޓައިގެން ހުރެވުނެވެ. އޭނާގެ ނަޒަރު ސީދާވެފައި ހުރީ ކާމޭޒު މައްޗަށެވެ. އޭގެ މަތީގައި ހުރީ ރައިކާއަށް ބޭނުންވާ އެއްޗިއްސެވެ. ހަ މަސްވާން އަދި ކައިރިވެފައިވާ ރައިކާގެ ކޮއްތެވެ. ރައިކާގެ ކާއެއްޗެހި ތައްޔާރުކުރުމަށް ބޭނުންވާ މިކްސަރާ ތައްޓާއި ސަމްސަލެވެ. އެތަކެއްޗަކީ އޭނާ ބުނުމަކާ ނުލައި ޝާރިގް ގެއަށް ވައްދާފައި ހުރި އެއްޗެއްސެވެ. ޝާރިގް ފުރައިގެން ދިޔައީ ރައިކާގެ ބައްޕައަށް ވުމަށްޓަކައި އަދާކުރަންޖެހޭ ފުރަތަމަ ޒިންމާ އަދާކޮށްފައެވެ. ރިކްޒާގެ ދެލޯ ކަރުނުން ތެންމާލިއެވެ. މަޑުމަޑުން ހިނގާފައި ގޮސް އޭނާ މޭޒު ކައިރީގައި ހުއްޓުނެވެ. އެތަކެތީގައި އޭނާ އަތް ހިންގައިލިއެވެ. މޭޒު ކައިރީގައި ހުރެފައި ބަލައިލީ ސިޓިންގރޫމުން ނިކުމެވޭ ބެލްކަންޏާ ދިމާލަށެވެ. ގޭތެރޭގައި އުޅެންޏާ ޝާރިގް އެންމެ ގިނައިން ވަގުތު ހޭދަކުރާ ތަނަކީ އެއީ ކަމަށްވާތީއެވެ. ރިކްޒާ އިސްޖަހާލިއެވެ. އޭނާ މާބޮޑަށް ޝާރިގް މަތިން ހަނދާންވަނީ ހެއްޔެވެ؟ އޭނާއަށް ވާގޮތެއް ހުދު އޭނާއަކަށްވެސް ނޭނގެއެވެ. ޝާރިގްއަށް އޭނާގެ ހާއްސަ މަގާމެއް ދެވިއްޖެކަން ގަބޫލުކުރެވެން ފެށީ ވާރިޝް ފުރައިގެން ދިޔުމުންނެވެ. ގޭތެރޭގެ ކޮންމެ ދިމާލަކުން އޭނާއަށް ޝާރިގްގެ ހަނދާން އަވާމުން ދިޔައެވެ. ގޮނޑި ދަމާލާފައި އިށީނދެފައި އަތުގައި އޮތް ފޯނު މޭޒުމަތީގައި ބޭއްވިއެވެ. އޭނާ އެއްފަހަރު ފޯނަށް ބަލައިލިއެވެ. އެނދުގައި ނިދާފައި އޮތް ރައިކާ އޭނާއަށް ފޯނުން ފެންނަން ހުއްޓެވެ. އެއީވެސް ފުރުމުގެ ކުރިން ޝާރިގް ކޮށްދިން ކަމެކެވެ. ސިޓިންގރޫމުގައި ރިކްޒާ ހޭދަކުރާ ވަގުތުތަކުގައި ރައިކާ ހޭލިޔަސް އިނގޭނޭހެން ކޮޓަރީގައި ކެމެރާ ހަރުކޮށްފައި ފޯނާ ގުޅުވައިދިނެވެ. އިރުކޮޅަކާ ކޮޓަރިއަށް ނުދިޔަސް ރަނގަޅުވާނޭ ޝާރިގް ބުނެލި ގޮތް ރިކްޒާ ހަނދާންވިއެވެ. އޭނާގެ ތުންފަތަށް ހިނިތުންވުމެއް ވެރިވިއެވެ. ދެން އޭނާ އަވަސްވެގަތީ މޭޒުމަތީގައި ހުރި ސާމާނުތައް ކަބަޑުތަކަށް އަޅައި ރައްކާކުރުމަށެވެ.\nމޭޒުމަތީގައި ނީލަމް އަތުރާލި ފޮޓޯތަކުން އަލިޝްބާގެ ލޮލުގައި އަޅައިގަތީ އެންމެ ފޮޓޯއެކެވެ. ކުކުޅުބިސް ކުލައިގެ ދިގު ހެދުމެއްގައި ހުރި އަންހެނެއްގެ ފޮޓޯއެވެ. ފޮޓޯގައިވާ ކުލަ ފެނުމުން އެއީ ގިނަ ދުވަސްވެފައިވާ ފޮޓޮއެއްކަން ހާމަވެއެވެ. ލޮލާ ކައިރިކޮށްފައި ވެސް އަލިޝްބާ އެ ފޮޓޯއަށް ބެލިއެވެ. ޒަހާއާއި އަންބަރާ ބައިވެރިވެގެން އެހެން ފޮޓޯތައް ބަލަމުން ދިޔަ ނީލަމްއަށް ހައިރާންކަމެއް ލިބުނީ އަލިޝްބާ އަތުގައި އޮތް ފޮޓޯއަށް ބަލަން އިން ގޮތް ފެނިފައެވެ.\n"ތީ މަންމަ. ފަރީހާ. ވަރަށް ކުރީގެ ފޮޓޯއެއް" ނީލަމް ބުންޏެވެ. އެބަސްތައް އަލިޝްބާގެ ކަންފަތުގައި ގުގުމަން ފެށިއެވެ. ލަސްލަހުން ނީލަމްއަށް އަލިޝްބާ ބަލައިލިއެވެ.


ނޮވެމްބަރު 11 ތޯ 17 ތޯ؟ - Mahfooz's Blog\nނޮވެމްބަރު 11 ތޯ 17 ތޯ؟\nadmin 27/10/2018\tUncategorized اضف تعليق 601 ފަހަރު ކިޔާފައި\nރައީސުލްޖުމްހޫރިއްޔާކަމަށް އިންތިޚާބުކުރެވޭ މީހަކު އެ މަޤާމުގެ ހުވާކުރާ ތާރީޚަކީ ނޮވެމްބަރު މަހުގެ 11 ވަހަ ދުވަހެވެ. އެއީ ޒަމާނުއްސުރެ އެކަން އޮތްގޮތެވެ. އެކަމަކީ، އިރު އަރަނީ އިރުމަތިފަރާތުންކަމަށް ޚިލާފެއްނެތި އެއްބަސްވާ ބީދައިން ހުރިހާ ދިވެހިން އިއްތިފާޤު މައްސަލައެކެވެ. ޒަމާނުއްސުރެ މިގޮތަށް ހިނގަމުން ދަނިކޮށް، 2013 ވަނަ އަހަރު ދިމާވި ޙާލަތެއްގެ ސަބަބުން – ނުވަތަ ބައެއްގެ މަންފާއަށް އުފެއްދި ޙާލަތެއްގެ ސަބަބުން – ރައީސުލްޖުމްހޫރިއްޔާ ހުވާކުރާ ތާރީޚާމެދު އޮތް ސާބިތު އަޤީދާގައި ކުރަލައި، ޚިލާފުތަކަށް ދޮރު ހުޅުވިއްޖެއެވެ.\nމި ލިޔުމުގައި މި ބަލާލަނީ އިންތިޚާބީ ރައީސުލްޖުމްހޫރިއްޔާ ހުވާކުރަންޖެހޭނޭ ތާރީޚާމެދު އުފެދިފައިވާ ޚިލާފުތަކާއި، އެ ބޭފުޅުންގެ ޙުއްޖަތްތަކަށެވެ.\nފުރަތަމަ ރައުޔު – 11 ނޮވެމްބަރުގައި ހުވާކުރުން\nނޮވެމްބަރު މަހުގެ 11 ވަނަ ދުވަހު ރައީސުލްޖުމްހޫރިއްޔާ ހުވާކުރަންޖެހޭނޭކަމަށް ވިދާޅުވާ ބޭފުޅުން އެ ބަހުގެ މައްވަށް ގެންނަވާ ޙުއްޖަތްތައް ގިނަގުނައެވެ. ފުރަތަމައީ، 2013 ވަނަ އަހަރުގެ ރިޔާސީ އިންތިޚާބު ބޭއްވުމަށް އިލެކްޝަންސް ކޮމިޝަންއިން ތާރީޚު އިޢުލާނުކުރީވެސް، 2008 ވަނަ އަހަރު ފެށުނު ރިޔާސީ ދައުރު 2013 ވަނަ އަހަރުގެ ނޮވެމްބަރު މަހުގެ 11 ވަނަ ދުވަހަށް ހަމަވާކަމަށް ބަލައިގެންކަމަށްވުމެވެ. 2013 ވަނަ އަހަރުގެ ނޮވެމްބަރު މަހުގެ 16 ވަނަ ދުވަހު، ރިޔާސީ އިންތިޚާބުގެ ފަހުބުރު ބާއްވައި ނަތީޖާ އިޢުލާނުކުރެވުނު އިރު، އެ އިޢުލާނުގައިވެސް ބުނެފައި އޮންނަނީ “ވީމާ، މި އިންތިޚާބުގެ ރަސްމީ ނަތީޖާގައިވާ ގޮތުން، 11 ނޮވެމްބަރު 2013 ގައި ފެށުނު ރިޔާސީ ދައުރަށް ………. ވަނީ އިންތިޚާބުވެފައެވެ.” މިފަދައިންނެވެ.\nމީގެ އިތުރުން 19 ޖޫން 2014 ތާރީޚުގައި ޢާންމުކުރި ރިޔާސީ އިންތިޚާބުގެ ރަސްމީ ރިޕޯޓުގައި ބަޔާންކޮށްފައި އޮންނަނީ “މި ރިޕޯޓަކީ 2013 ނޮވެމްބަރ 11 ވީ ހޯމަ ދުވަހުން ފެށިގެން ކުރިއަށް އޮތް5އަހަރު ދުވަހަށް ދިވެހިރާއްޖޭގެ ރައީސުލްޖުމްހޫރިއްޔާކަމުގެ މަޤާމުގައި ހުންނާނެ މީހަކު އިންތިޚާބު ކުރުމަށްޓަކައި، …….. ނެގުމަށް ކޮށްފައިވާ މަސައްކަތާއި، 2013 ނޮވެމްބަރ 16 ވީ ހޮނިހިރު ދުވަހު ބޭއްވި ރިޔާސީ އިންތިޚާބުގެ ދެވަނަ ބުރުގެ ވޯޓުގެ ކަންކަން ހިނގާދިޔަގޮތުގެ މައްޗަށް ބަލައި ތައްޔާރުކޮށްފައިވާ ތަފްޞީލު ރިޕޯޓެކެވެ.” މިހެންނެވެ. އެހެންކަމުން، މި ހިނގާ ރިޔާސީ ދައުރު ފެށިފައި މިއޮތީ 11 ނޮވެމްބަރު 2013 ގައި ކަމަށް އިލެކްޝަންސް ކޮމިޝަންއިންވެސް އެ ވަނީ ނިންމާފައިކަމަށް ފުރަތަމަ ރައުޔަށް ތަބާވާ ބޭފުޅުން ދެކެއެވެ.\nތިންވަނައީ، 2013 ވަނަ އަހަރު އިންތިޚާބު ކުރެވުނު ރައީސުލްޖުމްހޫރިއްޔާ ހުވާކުރެއްވުން 17 ނޮވެމްބަރާ ހަމައަށް ލަސްވެގެން ދިޔައީ ޙާލަތުއްޟަރޫރާގެ ދަށުންކަން ދިވެހިރާއްޖޭގެ ސުޕްރީމް ކޯޓުގެ ނަންބަރު 2013/SC-C/47 ޤަޟިއްޔާއަށް ބެލުމުން އެނގެން އޮންނަކަމެވެ. ދިވެހިރާއްޖޭގެ ސުޕްރީމް ކޯޓުގެ ނަންބަރު 2013/SC-C/47 ޤަޟިއްޔާއަކީ “ޤާނޫނުއަސާސީގެ ދަށުން ވަކި މުއްދަތެއްގައި ކުރަންޖެހޭކަމެެއް، މެދުވެރިވާ ޙާލަތެއްގެ ސަބަބުން އެ މުއްދަތުގައި ފުރިހަމަ ނުކުރެވުމުގެ ސަބަބުން މުއްދަތެއް އިތުރުވުމަކީ ދަޢުލަތް ޤާނޫނީ ގޮތުން ހުސްކަމަކަށް ދާންޖެހޭނޭ ސަބަބެއް ނޫންކަމަށް ކަނޑައެޅުމަށް ދިވެހިރާއްޖޭގެ ސުޕްރީމް ކޯޓަށް ހުށަހެޅުނު މައްސަލައެކެވެ.\nއެ މައްސަލާގައި ނިންމާފައިވަނީ ރައީސުލްޖުމްހޫރިއްޔާއަކު އިންތިޚާބުކުރުމަށް ބާއްވާ ރިޔާސީ އިންތިޚާބު ނުބޭއްވި ލަސްވެގެން ދިއުމުގެ ސަބަބުން، 11 ނޮވެމްބަރު 2013 ގެ ނިޔަލަށް އޭރު ހުރި ރައީސުލްޖުމްހޫރިއްޔާގެ ދައުރު ހަމަވި ނަމަވެސް، އާ ރައީސަކު އިންތިޚާބު ކުރެވި ހުވާ ކުރަންދެން، ޙާލަތުއްޟަރޫރާގެ ދަށުން އޭރު ހުރި ރައީސުލްޖުމްހޫރިއްޔާއަށް މަޤާމުގައި ދެމިހުންނަވާނެ ކަމަށެވެ. ދިވެހިރާއްޖޭގެ ސުޕްރީމް ކޯޓުގެ ނަންބަރު 2013/SC-C/47 ޤަޟިއްޔާގައި ކުރި ޙުކުމް އަންނަންޖެހުނު ސަބަބަކީވެސް ރިޔާސީ ދައުރު 11 ނޮވެމްބަރު 2013 އަށް ހަމަވުމެވެ. ރިޔާސީ ދައުރު ހަމަވިއިރު، އާ ރައީސަކު އިންތިޚާބު ކުރެވިފައި ނުވަނީ ދިމާވި ޚާއްސަ ޙާލަތެއްގެ ސަބަބުންކަމަށް އެ ޤަޟިއްޔާގައި ދިވެހިރާއްޖޭގެ ސުޕްރީމް ކޯޓުން ވަނީ ކަނޑައަޅުއްވާފައެވެ. ޑޮކްޓްރައިން އޮފް ނެސެސިޓީ ނުވަތަ ޙާލަތުއްޟަރޫރާގެ މަބްދަޢުގެ ދަށުން އެކަށައަޅާ އުސޫލުތަކަކީ އެ ޙާލަތު ފިލައި ދިއުމުން ޢާންމު ޙާލަތަށް ރުޖޫޢަވާންޖެހޭ އުސޫލުތަކެކެވެ. މިއީ ޙާލަތުއްޟަރޫރާގެ ޤާއިދާގެ އަސާސީ އުސޫލެކެވެ.\nޤާނޫނުއަސާސީގެ 125 ވަނަ މާއްދާގެ (ނ) އަށް ބަލާއިރު، އެ މާއްދާގައި އޮންނަނީ ރައީސުލްޖުމްހޫރިއްޔާ އަދި ރައީސުލްޖުމްހޫރިއްޔާގެ ނާއިބުގެ މަޤާމު ހުސްވެގެން ރައްޔިތުންގެ މަޖިލީހުގެ ރައީސްގެ ބެލުމުގެ ދަށުން އިންތިޚާބު ބާއްވައި، އިންތިޚާބުކުރެވޭ ރައީސުލްޖުމްހޫރިއްޔާ މަޤާމުގައި ދެމިހުރެވޭނީ އެ ރިޔާސީ ދައުރުގެ ބާކީ އޮންނަ މުއްދަތަށް ކަމަށެވެ. އެހެންކަމުން، ރައީސުލްޖުމްހޫރިއްޔާގެ މަޤާމަށް އިންތިޚާބުކުރެވޭ ކޮންމެ މީހަކަށް އެމީހަކު ހުވާ ކުރާ ތާރީޚުން ފެށިގެން5އަހަރުގެ ދައުރެއް ލިބުން ލާޒިމުނޫންކަން އެ މާއްދާއަށް ބެލުމުން އެނގެއެވެ. ރިޔާސީ ދައުރަކީ5އަހަރުކަމަށްވެފައި، ދިމާވި ޙާލަތެއްގެ ސަބަބުން ރައީސުލްޖުމްހޫރިއްޔާ މަޤާމުގައި ވެއަތުކުރާ މުއްދަތު ކުރުވާ ނުވަތަ ދިގުވާ ޙާލަތެއް އަތުވެދާނެއެވެ. އެހެންނަމަވެސް އެ އަންނަ ބަދަލު މަޙްދޫދުވާނީ ހަމައެކަނި އެ ޙާލަތަށެވެ. ޙާލަތު ފިލައިދިއުމުން ރުޖޫޢަވާންޖެހޭނީ ޢާންމުކޮށް ޢަމަލުކުރަމުންއައި ގޮތަށެވެ.\nއާޚިރު ސަބަބަކީ، ރައީސުލްޖުމްހޫރިއްޔާކަމަށް އިންތިޚާބުވާ ބޭފުޅުން ހުވާ ކުރައްވާ ތާރީޚަކީ 11 ނޮވެމްބަރު ކަމަށް ހަމަޖެހިފައި އޮތުމަކީ ޒަމާނުއްސުރެ ޢަމަލުކުރަމުން އަންނަ އުސޫލުކަމާއި، އެއީ ރާއްޖޭގެ ރިޔާސީ ތާރީޚާ ގުޅިފައިވާ މުހިންމު ދުވަހެއްކަމަށްވުމެވެ. ކަނޑައެޅިގެން ވަކި ގޮތެއް ޤާނޫނުގައި ބުނެފައި ނެތް ޙާލަތްތަކުގައި ޢާންމުކޮށް އެކަމެއް ހިނގަމުންދާ ގޮތަށް ބެލުމަކީ ޤާނޫނީ ކަންކަމުގެ ގޮތްކަނޑައެޅުމުގައި ހިފާ މަގެކެވެ. އެ ބީދައިން ބަލާއިރުވެސް ރައީސުލްޖުމްހޫރިއްޔާ ހުވާކުރަންޖެހޭނޭ ތާރީޚަކީ 11 ނޮވެމްބަރު ކަމަށް ބަލަންޖެހެއެވެ.\nދެވަނަ ރައުޔު – 17 ނޮވެމްބަރުގއި ހުވާކުރުން\nރައީސުލްޖުމްހޫރިއްޔާ ހުވާކުރަންޖެހޭނޭ ތާރީޚަކީ 17 ނޮވެމްބަރު ކަމުގައި ވިދާޅުވާ ބޭފުޅުން އެކަމުގެ މައްޗަށް ޤާއިމުކުރާ ޙުއްޖަތުތަކެއް އެބަހުއްޓެވެ.\nފުރަތަމަ ޙުއްޖަތަކީ، ޤާނޫނުއަސާސީގެ 107 ވަނަ މާއްދާގެ (ހ) ގެ ޢިބާރާތެވެ. އެ މާއްދާގައި ބުނެފައި އޮންނަނީ “ރައީސުލްޖުމްހޫރިއްޔާކަމުގެ ދައުރަކީ ފަސް އަހަރު ދުވަހެވެ.” މިހެންނެވެ. ރައީސުލްޖުމްހޫރިއްޔާކަމުގެ ދައުރު ފެށޭނީ ރައީސުލްޖުމްހޫރިއްޔާ ކަމުގެ ހުވާކުރާ ވަގުތުން ފެށިގެންނެވެ. މިހާރު ހުންނެވި ރައީސުލްޖުމްހޫރިއްޔާ ހުވާ ކުރެއްވީ 17 ނޮވެމްބަރުގައި ކަމަށްވާތީ 17 ނޮވެމްބަރުން ފެށިގެން5އަހަރު ދުވަހުގެ ދައުރެއް ހަމަވާނީ 17 ނޮވެމްބަރު 2018 އަށެވެ. އެހެންކަމުން 11 ނޮވެމްބަރުގައި އިންތިޚާބީ ރައީސްއަށް ހުވާކުރެވޭނަމަ މިހާރު ހުރި ރައީސުލްޖުމްހޫރިއްޔާއަށް ޤާނޫނުއަސާސީގެ 107 ވަނަ މާއްދާގެ ދަށުން ލިބޭ5އަހަރުގެ ރިޔާސީ ދައުރެއް ނުލިބެއެވެ.\nމި ޙުއްޖަތު ވަރުގަދަ ކުރުމަށް މި ރައުޔަށް ބުރަވާ ބޭފުޅުން ދެން ގެންނަވަނީ މިސާލުތަކަކާ ވިދިގެން އުފައްދާ ސުވާލުތަކެކެވެ.\nދިމާވާ ޙާލަތުތަކެއްގެ ސަބަބުން 11 ނޮވެމްބަރަށް ރިޔާސީ އިންތިޚާބު ނުބޭއްވުނީއެވެ. އެ ޙާލަތުގައި ހިނގަމުންދާ ރައީސުލްޖުމްހޫރިއްޔާ މަޤާމުގައި ހުންނާނޭކަމަށް މިހާރު ސުޕްރީމް ކޯޓުން އެއޮތީ ނިންމާފައެވެ. އެ ރިޔާސީ އިންތިޚާބު ލަސްވަމުން ގޮސް، ވިދިގެން އަންނަ އަހަރުގެ ޖެނުއަރީގައި ރައީސުލްޖުމްހޫރިއްޔާއަކު އިންތިޚާބު ކުރެވި ހުވާކުރުމުން، އަލަށް އިންތިޚާބުވި ރައީސުލްޖުމްހޫރިއްޔާގެ ރިޔާސީ ދައުރު ފެށޭނީ 11 ނޮވެމްބަރުގައިތޯ ނުވަތަ ހުވާކުރާ ތާރީޚުން ފެށިގެންތޯ އެބަ ސުވާލުއުފެދެއެވެ. އަލަށް އިންތިޚާބުކުރެވުނު ރައީސް މަޤާމާ ޙަވާލުވަނީ ވިދިގެން އަންނަ އަހަރުގެ ޖެނުއަރީގައި ކަމަށްވާނަމަ،5ވަނަ އަހަރުގެ ނޮވެމްބަރު މަހުގެ 11 އަށް ރިޔާސީ ދައުރު ހަމަވެގެން5އަހަރެއް ނުލިބޭނެއެވެ. މިއީ ވިސްނާލަންޖެހޭ ނުކުތާއެކެވެ.\nމަތީގައި ބުނެވުނު ދެ ރައުޔަށް ބަލާއިރު، އަޅުގަނޑަށް ފެންނަނީ އިންތިޚާބީ ރައީސް ހުވާކުރައްވަންޖެހޭނީ 11 ނޮވެމްބަރުގައި ކަމަށެވެ. އަޅުގަނޑުގެ ރައުޔު ބިނާ މިކުރީ ދިވެހިރާއްޖޭގެ ސުޕްރީމް ކޯޓުގެ ނަންބަރު 2013/SC-C/47 ޤަޟިއްޔާގެ ނިންމުމާއި، ޤާނޫނުއަސާސީގެ 125 ވަނަ މާއްދާގެ (ނ) އާއި، އަދި ޢާންމު އުރުފަށްބަލައެވެ.\nމި މައްސަލައަކީ ރައްޔިތުންގެ މަޖިލީހުގައި ބަހުޘްކުރަން ތާވަލުކުރެވިފައިވާ މައްސަލައަކަށްވާތީ، އެ މަޖިލީހުގައި މިކަމާމެދު ބަހުޘްކޮށް، ޤާނޫނުއަސާސީގެ 95 ވަނަ މާއްދާގެ ދަށުން ސުޕްރީމް ކޯޓުގެ އިސްތިޝާރީ ލަފަޔަކަށް އެދުން ރަނގަޅުވާނޭކަމަށް ފެނެއެވެ. މިއީ ޙައްސާސް މައްސަލައަކަށްވެދާނޭތީ ހުރިހާ އިދާރާތަކެއްގެ ރައުޔާއެކު ގޮތެއް ނިންމުން ބުއްދިވެރިވާނެއެވެ. އަނެއްކޮޅުން، ޤައުމުގައި މިވަރުގެ ކަމެއް ނިންމާއިރު ދިވެހިރާއްޖޭގެ ސުޕްރީމް ކޯޓުގެ ބަހެއް، ބައިވެރިވުމެއްނެތި ނިންމުން އަމުދުން ހެޔޮނުވާނެއެވެ.\nކުރިއަށް ރިޔާސީ އިންތިޚާބު ބާތިލުކުރުން\nފަހަތަށް އެންމެ ފުރަތަމަ މަޢާފަށް އެދިވަޑައިގަންނަވާށެވެ.\nހެޔޮއެދޭ ފަރާތްތަކުން ދެއްވާ ހަދިޔާ\nރައީސް ޔާމީން ވަރަށް ގިނައިން ވިދާޅުވާ ވާހަކަފުޅެއް އޮވެއެވެ. އެމަނިކުފާނުގެ ސިޔާސީ މަސައްކަތްޕުޅަށް އެހީތެރިވެދޭ ހެޔޮ ރަނގަޅު ރަޙުމަތްތެރިން ތިބި …\nވެރިކަމުގެ ނިޒާމާމެދު ސިޔާސީންގެ ވިސްނުމަށް އައި ބަދަލު\nއެންމެ ކޮރަޕްޓް ފަނޑިޔާރު


Kureege AG Anil, Rishvathu Negi kamah bunaa massala eh ACC ah\nކުރީގެ ބަންޑާރަ ނައިބު މުހައްމަދު އަނިލް: އަނިލްއާ ގުޅޭ ގިނަ މައްސަލަތަކެއް އޭސީސީއަށް ވަނީ ހުށައަޅާފައި --\nދައުލަތުގެ ކުރީގެ ބަންޑާރަ ނާއިބް މުހައްމަދު އަނިލްއާ ގުޅޭ މައްސަލަތަކެއް އަމިއްލަ ފަރާތަކުން އެންޓި ކޮރަޕްޝަން ކޮމިޝަން (އޭސީސީ) އަށް ހުށައަޅައިފި އެވެ.\nއަނިލްއާ ގުޅޭގޮތުން އޭސީސީއަށް ހުށައަޅާފައިވަނީ ކުރީގެ ނާއިބް ރައީސް އަހުމަދު އަދީބުގެ އަތުން 22 މިލިއަނަށްވުރެ ގިނަ ރުފިޔާ، ރިޝްވަތުގެ ގޮތުގައި ނަގާފައިވާ ކަމަށް ބުނާ މައްސަލައަކާއި، ނުފޫޒު ބޭނުންކޮށްގެން މީހަކަށް ވަޒީފާ ހަމަޖައްސައިދިން ކަމުގެ މައްސަލައެއްގެ އިތުރުން ސަން ގްރޫޕަށް ޗައިނާގެ އެގްޒިމް ބޭންކުން ބޮޑު ލޯނެއް ހޯދާދިނުމަށް ދައުލަތުން ސޮވެރިން ގެރެންޓީ ދިނުމުގައި ރިޝްވަތު ނަގާފައިވާ ކަމަށް ބުނާ މައްސަލަ އެކެވެ.\nކުރީގެ އޭޖީއާއި ގުޅޭގޮތުން މައްސަލަތަކެއް ހުށައެެޅިފައިވާ ކަމަށް އޭސީސީންވެސް ޔަގީންކޮށްދެއެވެ. ނަމަވެސް އެކަމުގެ ތަފްސީލެއް ނުދިނެވެ. އޭސީސީގެ އޮފިޝަލަކު ވިދާޅުވީ އެ މައްސަލަތައް ހުށައަޅާފައިވަނީ އިއްޔެ ވަގުތެއްގައި ކަމަށެވެ.\nއޭސީސީއަށް މައްސަލަ ހުށައެޅި ފަރާތުން ވަނީ އަނިލް، އަދީބުގެ އަތުން 22 މިލިއަނަށްވުރެ ގިނަ ރުފިޔާ ރިޝްވަތުގެ ގޮތުގައި ނަންގަވާ އެއިން މަންފާ ހޯދާފައިވާ ކަމަށް ތުހުމަތު ކޮށްފައެވެ. އެގޮތުން މެލޭޝިޔާއިން ކާރަކާއި ގެއެއް ގަނެފައިވާ ކަމަށް ތުހުމަތު ކޮށްފައިވެއެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އެމަނިކުފާނުގެ އެންމެ އަރިސް ބޭފުޅުންގެ ތެރޭގައި އަނިލް ހިމެނިވަޑައިގަންނަވައެވެ. އަދި އަނިލްއަކީ އަދީބު އެންމެ ބާރުގައި ހުންނެވި ދުވަސްވަރު އޭނާއާވެސް ހާއްސަ ގުޅުމެއް ބޭއްވެވި ބޭފުޅެކެވެ. ބާރާއި ނުފޫޒުގައި ގިނަ ކަންތައްތަކެއް ކުރެއްވި ކަމަށް ކުރީ ސަރުކާރުގެ ވެރިންގެ މައްޗަށް ތުހުމަތު ކުރެވުނު ނަމަވެސް އެ ތުހުމަތުތަކާއި ގުޅޭގޮތުން އަނިލް މިހާތަނަށް މާގިނަ ވާހަކަތަކެއް ދައްކާފައެއް ނުވެއެވެ.\nއަދި ރިޔާސީ އިންތިޚާބުން ރައީސް ޔާމީން ބަލިވިފަހުން އެމަނިކުފާނުގެ އަރިހުންވެސް އަދި ސިޔާސީ އެއްވެސް މަސައްކަތަކުންވެސް އަނިލް ފެނިފައެއް ނުވެއެވެ.\nއެކެއް ފެބުރުއަރީގެ އަމުރު އެއްކޮށް ބާތިލެއް ނުކުރި


Buimeh nulibeyne, Maalee agakee kobaa?\nކުރު ދަތުރުތަކުގައި ކާކަށް ނުލިބޭނެ، މާލީ އަގަކީ ކޮބާ؟\nގައުމީ އެއާލައިންގެ ފްލައިޓެއްގައި ކެބިން ކްރޫއެއް ބޯޓު ތެރޭގައި -- އަވަސް ފޮޓޯ\nބޯޓު ނައްޓާލައި ކަމަރުގެ ނިޝާން ނިވުމާއެކު ކެބިން ކްރޫއިން އައިސް ބުނެ އެވެ. "ކޯޗެއް ތޯ ބޭނުމީ؟ ޖޫސް ތޯ؟ ނޫނީ ފެން ތޯ؟ " އެކަމަކު ދެން އެތެރޭގެ ގިނަ ދަތުރު ތަކަށް އަރާ ފަސިންޖަރުންނަށް ވަގުތީ ގޮތުން ނަމަވެސް މިހެން ބުނުން މެދުކެނޑިގެން ދާނެ އެވެ. މި ނިންމުން އައިސްފައިވަނީ ރާއްޖޭގެ ވައިގެ ދަތުރުފަތުރު ބަލަހައްޓާ މިނިވަން ބޮޑީ، ސިވިލް އޭވިއޭޝަން އޮތޯރިޓީން އެންމެ ފަހުން ނިންމި ނިންމުމަކާ ގުޅިގެންނެވެ. އެ އޮތޯރިޓީން އެތެރޭގެ އުދުހުމުގެ ހިދުމަތްދޭ ހުރިހާ އެެއާލައިންތަކަށް އަންގާފައިވަނީ އެއް ގަޑިއިރަށްވުރެ ކުރުނަމަ އެއްވެސް ކާއެއްޗެއް- ބުއިމެއް- ދީގެން ނުވާނެ ކަމަށެވެ.\nކޮވިޑުގެ އާ ވޭރިންޓަށް ދުނިޔެ ސިހިސިހި ތިބި ވަގުތެއްގައި މިފަދަ ނިންމުމެއް އައިސްފައި މިވަނީ ފްލައިޓުގެ ފަޅުވެރިންނާއި ފަސިންޖަރުން ގައިގޯޅިވުން މަދު ކުރުމުގެ މަގުސަދުކަމުގައި ބެލެވެ އެވެ. މި ނިންމުމާއެކު އެތެރޭގެ އުދުހުންތަކުގައި މިހާތަނަށް ދެމުން ދިޔަ ފެން ތައްޓާއި ޖޫސް ފޮދު ވެސް ލިބުން ހުއްޓުނީ އެވެ. ދެން ފްލައިޓަށް އަރަން ޖެހޭނީ ބޯނެ އެއްޗެއް ބޮއެގެންނެވެ. ކޮންމެވެސް ބޭނުންވާ ހާލަތުގައި ފެން ލިބޭނީ ރިކުއެސްޓް ކުރާ ފަރާތަކަށެވެ.\nމި ބަދަލާއެކު އެއާލައިން ތަކަށް މާލީ ގޮތުން ފޮރުވޭނެ އެއްޗެއް އޮންނާނެ އެވެ. މި ނިންމުމުން އެންމެ ފައިދާ ވާނެ އެއާލައިނެއް ވެސް ވާނެ އެވެ. މި ބަދަލާއެކު މާލީ ގޮތުން ރައްކާ ކުރެވޭނެ ހަރަދުގެ ނަމްބަރަކީ ކޮބައި ހެއްޔެވެ؟ ކުރު ދަތުުރުތަކުގައި ބުއިންތައް ދިނުން ހުއްޓާލުމުގެ މާލީ އަގަކީ ކޮބާ ހެއްޔެވެ؟\nރާއްޖޭގެ އެތެރޭގެ އުދުހުންތައް އޮތް ގޮތުން ވީލް ބޭސް ކޮންޓްރޯލް އޮތީ ގައުމީ އެއާލައިން މޯލްޑިވިއަންގެ މުށު ތެރޭގަ އެވެ. އަދި މޫދަށް ޖައްސާ ބޯޓު މައިތިތި ކުރަނީ އެތެރެ އާއި ބޭރުގެ މަހުޖަނުން ހިއްސާވާ ކުންފުނި ޓީއެމްއޭ އިންނެވެ. މި ބަދަލުގެ ސަބަބުން ވަގުތީ ގޮތުން ނަމަވެސް އެންމެ ބޮޑު ހިތްހަމަ ޖެހުމެއް ލިބޭނީ ގައުމީ އެއާލައިން މޯލްޑިވިއަން އަށެވެ. މި ނިންމުމާއެކު ގައުމީ އެއާލައިން އަށް ކޮންމެ ވެސް އެއްޗެއް ރައްކާ ކުރަން ވަޅި ސިކުންތުކޮޅެއް ނަމަވެސް ލިބިގެންދާ ކަމެވެ. އަނެއް ކޮޅުން ބަލާނަމަ މި ބަދަލާއެކު އެންމެ ބޮޑު ކަރު ހިތްކުމެއް ލިބޭނީ ގައުމީ އެއާލައިން ނެޓްވޯކުން އުދުހޭ މީހުނަށެވެ. ސަބަބަކީ ގައުމީ އެއާލައިންއަކީ ހުރިހާ އެއާޕޯޓުތަކަށް ޖައްސާ ހަމައެކަނި އެއާލައިން ކަމަށްވުމެވެ. މި ބަދަލާއެކު ގައުމީ އެއާލައިން އަށް ސޭވް ކުރެވޭނީ ކިހާ ވަރެއް ހެއްޔެވެ؟ މީގެ އިމްޕެކްޓް ކަސްޓަމަރުންނަށް ފޯރާނީ ކިހާ ވަރަކަށް ހެއްޔެވެ؟\nމޯލްޑިވިއަންގެ ސީޕްލޭނެއް ކަނދުގައި އަޅާފައި -- ފޮޓޯ: އަވަސް\nމައްސަލައަކީ ފްލައިޓުގެ ޑިލޭ ދިގުވުން\nމޯލްޑިވިއަން އިން އެތެރޭގެ 18 މަންޒިލަށް ނުވަތަ އެއާޕޯޓަކަށް އުދުހެ އެވެ. މި މަންޒިލްތަކުގެ ތެރެއިން މާލެއިން ފުރައިގެން ހަނިމާދޫ އާއި ފުނަދޫ އައި އައްޑޫ އާއި ހުވަދު އަތޮޅުގެ އެއާޕޯޓްތައް ފިޔަވައި ދެން ހުރި ހުރިހާ މަންޒިލްތަކެއްގެ އެވްރެޖު ދުރުމިން ގާތްގަނޑަކަށް 20 މިނެޓަށް ފެތެ އެވެ. ނަމަވެސް މިހާރު އެއާޕޯޓުގައި އޮތް ވައިގެ ތެރޭގެ ތޮއްޖެހުން- އެއާޕޯޓުގެ ބާރު ބޮޑުވުމާއެކު 20 މިނެޓުގެ ދަތުރަކަށް އަރާ މީހާ މި ދުވަސްވަރު އެވްރެޖުކޮށް މަންޒިލާ ހަމަ އަށް ފޯރާއިރު ހުންނާނީ ގާތްގަނޑަކަށް 30 މިނެޓު ނުވަތަ 45 މިނެޓުވެފަ އެވެ. ނުވަތަ ބައެއް ފަހަރު 1:20 މިނެޓު ވަރުގެ ޑިލޭ ވެސް މިހާރު ފާހަގަ ކުރެވެ އެވެ. ނަމަވެސް މިހާރު އަންގާފައިވާ ގޮތަށް އަމަލު ކުރުމުން މި ވަގުތުތަކުތަކުގައި ފަސިންޖަރުން ތިބެން ޖެހޭނީ ހުސް ގޮހޮރާ އެވެ. އެހެންވެ މިކަމަކީ ފަސިންޖަރުން ކުރި އަށް އޮތްތަނުގައި ތަހަމަލްކޮށްލަން ޖެހޭ- ހަޖަމުކޮށް- ގަބޫލުކޮށްލައިގެން ތިބެން ޖެހޭ ކަމަށް ވާނެ އެވެ. ދަތުރު ކުރާ ފަސިންޖަރުންނަށް މި ކަމުން ދަތި ތަކެއް ކުރިމަތިވި ނަމަވެސް މި ނިންމުގެ ސަބަބުން އެއާލައިނަށް މާލީ ގޮތުން މާބޮޑު ނޫން ނަމަވެސް ފައިދާއެއް ވެސް ލިބެ އެވެ.\nއެއާލައިނަށް، މަހަކު 150،000ރ. ސަލާމަތްވާނެ\nގިނަ ބަޔަކަށް ނޭނގުނު ނަމަވެސް ޓިކެޓުގެ އަގު ހަދާފައި ހުންނަނީ އެ އަށް މީލް- ބުއިން- ސްކެކްސް- ގެ އަގުތައް ހިމަނައިގެންނެވެ. އެހެންވެ މީގެ މީލެއް ނުވަތަ ކެއުމެއް ދޭނަމަ ރާއްޖޭގެ އެތެރޭގެ އެއާލައިން ތަކުން ޓިކެޓަށް ތިން ޑޮލަރާއި ފަސް ޑޮލަރު (ގާތްގަނޑަކަށް 46ރ. އާއި 77ރ.) ގެ އަގެއް ލާނެ އެވެ. އަދި ހަމައެކަނި ފެން ތައްޓެއް ނުވަތަ ޖޫސް ތައްޓެއް ދޭނަމަ 2:50 ޑޮލަރު (ގާތްގަނޑަކަށް 38ރ.) ޓިކެޓަކަށް ނަގަން ޖެހެ އެވެ. މި ފައިސާއަކީ އެއާލައިނަށް ސަލާމަތް ކުރެވޭނެ އަދަދު ތަކެކެވެ.\nގައުމީ އެއާލައިންގެ އިސް މަގާމެއް ފުރުއްވި ބޭފުޅަކު ނަން ނުޖެހުމަށް އެދި ވިދާޅުވި ގޮތުގައި މި ނިންމުމުގެ ސަބަބުން މަހަކު ގާތްގަނޑަކަށް 10،000 ޑޮލަރު (ގާތްގަނޑަކަށް 154،000ރ.) ސަލާމަތްވާނެ އެވެ.\n"އަނެއްހެން އެއާލައިން އޮޕަރޭޝަނަކީ ހަރަދު ބޮޑުކަމެއް އެގޮތަށް ބަލާނަމަ މި އަދަދަކީ މާބޮޑު އެއްޗެއް ނޫން ނަމަވެސް މިއީ މޯލްޑިވިއަން އަށް އެކަނި ބެލިނަމަވެސް މަހަކު ސޭވް ކުރެވޭނެ އަދަދެއް،" ނަން ނުޖެހުމަށް\nޝަރުތުކޮށް ވިދާޅުވި އެވެ.\nއެއާލައިނެއްގައި ކްރޫއެއް ހިންގާފައި ދަނީ: ސިވިލް އޭވިއޭޝަނުން ފިޔަަވަޅު އެޅީ ރައްކާތެރި ވުމުގެ ގޮތުން -- އަވަސް ފޮޓޯ\nގައުމީ އެއާލައިނުން 2019 ވަނަ އަހަރު 700،100 ފަސިންޖަރުން އުފުލާފައިވެ އެވެ. މި އަދަދުން ބަލާނަމަ އެއާލައިނަށް ބޮޑު ފައިދާއެއް ލިބޭނެ އެވެ. އަދި މަހަކު 150،000ރ. ސަލާމަތް ކުރެވޭނެ ކަމަށް ބަލައި ފިނަމަ އެ ކުންފުންޏަށް އަހަރަކު 1.8 މިލިއަން ރުފިޔާ ސަލާމަތް ކުރެވެން ވާނެ އެވެ. ނަމަވެސް މޯލްޑިވިއަންއަކީ ހަރަދު ބޮޑު ކުންފުންޏަކަށް ވާއިރު މި އަދަދަކީ މާކަބޮޑު ސޭވިން އަކަށް ނުވުމުގެ ފުރުސަތު ވެސް ކުޑައެއް ނޫނެވެ. ސަބަބަކީ މި ސަލާމަތް ކުރެވޭ އަދަދުތަކަކީ މަހަކަށް ބަލާނަމަ އެ ކުންފުނީގެ އެމްޑީ އާއި ޑީއެމްޑީ މުސާރައިގެ ގޮތުގައި ގެއަށް ގެންދާނެ އަދަދާ ގާތް ކުރާ ނަމްބަވަރަށްވާ ކަމެވެ.\nކޮންމެ ގޮތެއްވިއަސް މިހާރުގެ ހާލަތުން ދުވަސް ގަނޑެއް ވަން ދެކަށް ކުރިން ދިން ޖޫސް ދެން ނުލިބޭނެ އެވެ. މިކަމަކީ ބޭރުގައި ދަތުރު ކުރާ މީހުންނަށް އާކަމަށްވިނަމަވެސް ގިނަ ދިވެހިން 20 މިނެޓަށް އަރާ ދަތުރަށްވެސް ޖޫސް ބޯން ބޭނުންވެ ޝަކުވާ ކުރެ އެވެ. ނަމަވެސް މި ޖޫސް ފޮދު ހުއްޓާލުމުންވެސް އެއާލައިނަށް ކޮންމެވެސް އެއްޗެއް ސޭވް ކުރެވިގެންދެ އެވެ.\nމޯލްޑިވިއަން ޓީއެމްއޭ މޯޑިވްސް ސިވިލް އޭވިއޭޝަން އޮތޯރިޓީ


Ibn Hibban Rahimahullah - Vaguthu\nއިބުނު ޙިއްބާން ރަޙިމަހުﷲ\nބަޣުދާދުގެ ތާރީޚީ ފޮޓޯއެއް\nނަންފުޅު: އެކަލޭގެފާނަކީ އަލްއިމާމު އަލްޢައްލާމާ އަލްޙާފިޡު މުޙައްމަދު ބިން ޙިއްބާން ބިން އަޙުމަދު އައްތަމީމީ އައްދާރަމީ އަލްބުސްތީއެވެ. ނިސްބަތްވެވަޑައިގަންނަވާ ރަށަކީ ބުސްތުއެވެ. މަޝްހޫރު ވެ ވަޑައިގެންފައިވަނީ އިބުނު ޙިއްބާނުގެ ނަމުންނެވެ.\nކުންޔާ: އަބޫ ޙާޠިމް\nއެކަލޭގެފާނު އުފަންވެ ވަޑައިގަތީ ޙިޖުރީ ސަނަތުން 270އިގެ އަހަރުތަކުގައެވެ. އެއީ އިމާމު ނަސާއީ އިމާމު އިބުނު ޚުޒައިމާ އިމާމު އަބޫ ޔަޢުލާ އަލްމައުޞިލީ އިމާމު އިބުނު އަބީ ޙާތިމް (ރަޙިމަހުމުﷲ ޖަމީޢަން) ފަދަ އިމާމު ބޭކަލުން އުޅުއްވި ދުވަސްވަރެވެ.\nއެކަލޭގެފާނު އިލްމު ޙާޞިލުކުރައްވަން ފެއްޓެވި ސީދާ ދުވަސްވަރެއް އަދި ޢިލްމު ޙާޞިލުކުރެއްވިގޮތުގެ ތަފުސީލު ތަރުޖަމާތައް ލިޔެވިފައިވާ ފޮތްތަކުގައި ބަޔާންވެފައި ނެތްކަމުގައި ވިޔަސް އެކަލޭގެފާނު އެތައް ރަށްތަކަކަށް ދަތުރުކުރައްވާ އިލްމު ޙާޞިލުކުރެއްވިއެވެ. އެގޮތުން ބަޣުދާދު މިސްރު ޠަބަރިއްޔާ ނަސާ މައުސަލް ނައިސާޕޫރު ދިމިޝްޤު އަސްޤަލާން އަދި ބައިތުލްމަޤްދިސް ފަދަ އެތައް ރަށެއް ހިމެނިވަޑައިގަނެއެވެ.\nއެކަލޭގެފާނުގެ ބައެއް ޝެއިޚުން:\nއެކަލޭގެފާނު ޞަޙީހްގެ ނަމުން މަޝްހޫރުވެފައިވާ "އައްތަޤާސީމު ވަލް އަންވާޢު" މި ފޮތުގައި ލިޔުއްވާފައިވެއެވެ. "އިސްބީޖާބުން(ރަށެއް) ފެށިގެން އިސްކަންދަރިއްޔާއާ ހިސާބަށް ތިމަންކަލޭގެފާނު ދެހާހަށްވުރެ ގިނަ ޢިލްމުވެރިންގެ ކިބައިން ލިޔެވިފައިވާނެއެވެ."\nއެކަލޭގެފާނުގެ ބައެއް ޝެއިޚުންގެ ތެރޭގައި އިމާމު ނަސާއީ، އިމާމު އިބުނު ޚުޒައިމާ، އިމާމު އަބޫ ޔައުލާ އަލްމައުޞިލީ، މުޙައްމަދު ބިން ހަސަން ބިން ޤުތައިބާ އަލްއަސްޤަލާނީ ފަދަ ބޮޑެތި ޢިލްމުވެރިން ހިމެނިވަޑައިގަނެއެވެ.\nއެކަލޭގެފާނުގެ ބައެއް ދަރިވަރުން\nއެކަލޭގެފާނުގެ ޝެއިޚުންގެ އަދަދު ގިނަފަދައިން އެކަލޭގެފާނުގެ ދަރިވަރުންގެ ޢަދަދުވެސް ވަކިމަދެއްނޫނެވެ. އެގޮތުން އެކަލޭގެފާނުގެ ދަރިވަރުންގެ ތެރޭގައި އިމާމު ޙާކިމް އިމާމު އައްދާރުޤުޠުނީ އިމާމު އިބުނު މަންދާ ފަދަ ބޮޑެތި ޙަދީޘް ޢިލްމުގެ އިމާމުންތައް ފާހަގަކޮށްލެވެއެވެ.\nއެކަލޭގެފާނު ޢިލްމީ އާޘާރުތައް.\nއެކަލޭގެފާނުގެ ޢިލްމީ އާޘާރުތައް ނުހަނު ގިނަގުނަ ވެގެންވެއެވެ. ވަރަށް ގިނަފޮތްތައް ތަޞްނީފުކުރައްވާފައިވެއެވެ. ޔާޤޫތުލް ޙުމަވީ "މުޢުޖަމުލް ބުލްދާނު" ކިޔާ ފޮތުގައި ބަޔާންކުރައްވާފައިވެއެވެ. "އެހެން އެއްވެސް މީހަކަށް ކުޅަދާނަ ނުވާ މިންވަރަށް ޙަދީޘް ޢިލްމުގެ ފަންނުގައި ލިޔުއްވާފައިވެއެވެ." އެގޮތުން އެކަލޭގެފާނު ލިޔުއްވާ ޖަމާކުރައްވާފައިވާ ފޮތްތަކުގެ ތެރޭގައި ޞަޙީހް އިބުނު ޙިއްބާނުގެ ނަމުން މަޝްހޫރުވެފައިވާ ޙަދީޘްފޮތާއި ކިތާބުއް ޘިޤާތާއި "މަޖްރޫޙީން މިނަލް މުޙައްދިޘީން" މިފޮތާއި އަދި "މަޝާހީރު ޢުލަމާއިލް އަމްޞާރި" ފަދަ ފޮތްތައް ހިމެނެއެވެ. ބަޔާންމިކުރެވުނީ ޙަދީޘްގެ ފަންނުގައި ވަރަށް މުހިންމު ބޮޑެތި މަރުޖިޢުތަކެއްކަމުގައި ވެފައިވާ ފޮތްތަކެކެވެ.\nއަދިވެސް އެތައް ފޮތްތަކެއް އިމާމު އިބުނު ޙައްބާން ރަޙިމަހުﷲ ލިޔުއްވާފައިވެއެވެ. އަދި އެކަލޭގެފާނު ހިމެނިވަޑައިގަންނަވަނީ ދީނީ ޢިލްމުވެރިއެއްގެ ގޮތުގައި އެކަންޏެއްނޫނެވެ. އެކަލޭގެފާނު ހިމެނިވަޑައިގަންނަވަނީ ދުނިޔަވީ އެތައް އިލްމެއްގައިވެސް އެދުވަސްވަރު އަރާހުންނެވި ބޭކަލެއްކަމުގައެވެ. އެގޮތުން ނުޖޫމީ ޢިލްމާއި ބޭސްވެރިކަމާއި ޢަރަބި ބަހުގައިވެސް އެކަލޭގެފާނަކީ ވަރަށް ފުންނާބު އުސްބޭކަލެކެވެ. އެކަލޭގެފާނު ލިޔުއްވާފައިވާ ޙަދީޘްފޮތް އައްތަޤާސީމު ވަލް އަންވާޢު( ޞަޙީޙް އިބުނު ޙައްބާން) ޖަމާކުރައްވާފައިވަނީ އޭގެކުރިން ބަޔަކު ނުދެކޭފަދަ ވަރަށް އާދަޔާ ޚިލާފު ތަރުތީބަކަށެވެ. ފަހުން އެފޮތްވަނީ ފިޤުހުގެ ބާބުތަކަށް ތަރުތީބުކުރެވިފައެވެ.\nޢިލްމުވެރިންގެ ޘަނާގެ ބަސްފުޅުތައް\nއިމާމު ޙާކިމު ރަޙިމަހުﷲ ވިދާޅުވިއެވެ. "އިބުނު ޙިއްބާން ހިމެނިވަޑައިގަންނަވަނީ ފިޤުހާއި ބަހާއި ޙަދީޘާއި ވަޢުޡުދެއްވުމުގައި ވަރަށް ފުންނާބު އުސް އިލްމުވެރިބޭކަލެއްކަމުގައެވެ. އަދި ވަރަށް ބުއްދި ތަނަވަސް ވިސްނުން ތޫނު ބޭކަލެއްކަމުގައެވެ."\nއަބޫ ސަޢުދުލް އިދުރީސީ ރަޙިމަހުﷲ ވިދާޅުވިއެވެ. " އިމާމު އިބުނު ޙިއްބާނު ސަމަރުގަންދުގެ ޤާޟީކަން ދުވަސްތަކެއްވަންދެން ކުރެއްވިއެވެ. އިސްލާމްދީނުގެ ފިޤުހުވެރިންގެ ތެރޭގައި ހިމެނޭ ބޭކަލެކެވެ. އަދި ޙަދީޘްތަކާއި އަޘަރުތައް ހިތުދަސް ހާފިޡެއްމެއެވެ. ބޭސްވެރިކަމާއި ނުޖޫމީ ޢިލްމާއި އަދިވެސް އެތައް ފަންނެއްގައި ކުރިއަރާހުރި ޢިލްމުވެރިއެކެވެ."\nއިމާމު ޛަހަބީ ރަޙިމަހުﷲ ސިޔަރުގައި ގެންނަވާފައިވެއެވެ. "އަލްއިމާމު އައްލާމާ، އަލްޙާފިޡު އަލްމުޖައްވިދު، އަދި ޚުރާސާނުގެ ޝެއިޚެވެ.(ޢިލްމުވެރިޔާއެވެ.)."\nއަދި އެކަލޭގެފާނާއި ބެހޭގޮތުން ފަރާތްތަކުން ދައްކާފައިހުރި ބައެއް "ވިޔާނުދާ" ވާހަކަތަކަށް އިމާމު ޛަހަބީ އެކަލޭގެފާނުގެ ސިޔަރުގައި ރައްދުދެއްވާ އެވާހަކަތަކުގެ ޙަޤީޤަތްބަޔާންކޮށްދެއްވާފައިވެއެވެ.\nއިމާމު ޢައްލާމާ ޙާފިޡު އިބުނު ޙިއްބާނު ރަޙިމަހުﷲ އަވަހާރަވެވަޑައިގަތީ ހިޖުރީ ސަނަތުން 354 ވަނަ އަހަރު ސަޖިސްތާނުގައެވެ. އޭރު އެކަލޭގެފާނުގެ އުމުރުފުޅު އުޅެނީ އަށްޑިހައިގެ އަހަރުތަކުގައެވެ. ﷲސުބުޙާނަހޫ ވަތަޢާލާ އެކަލޭގެފާނަށް ސުވަރުގޭގެ ފިރުދައުސު މިންވަރުކުރައްވާ ހެޔޮރަޙުމަތްލައްވާށިއެވެ.\nوصلى الله وسلم على نبينا محمد وآله صحبه أجمعين. آمين.\nއައްސިޔަރު – އިމާމު ޛަހަބީ ރަޙިމަހުﷲ. އަލްބަޔާން ވައްތަފުޞީލު – ޢައްލާމާ އަނީސް ޠާހިރު ހަފިޒަހުﷲ.


Mohamed Shafiu: ޚިތާނުނުކުރާ މީހެއްގެ އިމާމުކަން\nސުވާލު: ޢުމުރުން ތިރީސް އަހަރުވުމަށްފަހުގައި ނުވަތަ އެއަށްވުރެ ޢުމުރުގެ ގޮތުން ދަށް ނުވަތަ އެއަށްވުރެ ޢުމުރުން ގިނަދުވަސްވުމަށް ފަހުގައި ފިރިހެނަކު ނުވަތަ އަންހެނަކު އިސްލާމްވެއްޖެނަމަ އެ މީހުންނަށް ޚިތާނުކުރުން ލާޒިމުވާނޭ ހެއްޔެވެ؟ އަދި ޚިތާނުނުކުރާ މީހެއްގެ އިމާމުކަން ޞައްޙަވާނޭ ހެއްޔެވެ؟\nޖަވާބު: އަލްޙަމްދު ލިﷲ\nހަމަކަށަވަރުން، ފިރިހެނުންނާއި އަންހެނުންވެސް ޚިތާނުކުރުމަކީ ފިޠުރަތުގެ ގެ ސުންނަތްތަކުގެ ތެރެއިންވާ ކަމެކެވެ. ޢުމުރުން ދުވަސްވުމަށްފަހުވެސް އެކަން ނުކޮށްހުރިނަމަ އޭނާގެ މައްޗަށް އެއްވެސްކަމެއް ނެތެވެ. އޭނާގެ އިމާމުކަން ދަންނައެ، ފަހެ އެކަން ޞައްޙަވެގެންވެއެވެ.\nفتاوى اللجنة الدائمة5/117\nLabels: ޚިތާނުކުރުން, ނަމާދު, މުޙައްމަދު ޝާފިޢު ބިން ޢަބްދުލްޣަފޫރު, ފިޤްހު


Easa ge sharee'aiy sirru kogen fashaifi\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސަ: ޝަރީއަތުގެ އަޑުއެހުންތައް މިއަދު ވަނީ ފަށައިފައި\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސަ، އޭނާގެ ކުރީގެ އަންހެނުން އަސްރާ ނަސީމަށް ގެވެށި އަނިޔާކުރި ކަމަށް ބުނާ މައްސަލާގައި ދައުލަތުން އޭނާގެ މައްޗަށް އުފުލި ދައުވާގެ ޝަރީއަތުގެ އަޑުއެހުންތައް ސިއްރުކޮށްގެން ފަށައިފި އެވެ.\nދައުލަތުން އީސަގެ މައްޗަށް ކޮށްފައިވަނީ އަނިޔާއެއް ދިނުމުގެ ކުށުގެ ދައުވާ އެވެ. މި މައްސަލައިގެ ފުރަތަމަ އަޑުއެހުން މިއަދު ކްރިމިނަލް ކޯޓުގައި ބާއްވާފައިވާއިރު އެންމެ ފުރަތަމަ ޝަރީއަތުގެ މަޖިލިސް ފެށީ ނޫސްވެރިންނާ އެކު އެވެ.\nނަމަވެސް ދައުލަތުގެ ފަރާތުން އެދުނީ މައްސަލައިގެ ބާވަތުން އަޑުއެހުން ހުޅުވާލައިގެން ނުގެންދިއުމަށެވެ. އެގޮތުން މިއީ ގެވެށި އަނިޔާގެ މައްސަލަކަށް ވާއިރު، ދައުވާ ލިބޭ ފަރާތާއި އަދި ދައުވާ ރައްދުވާ ފަރާތުގެ ޒާތީ ކަންތައްތައް މި މައްސަލައިގައި އެކުލެވޭ ކަމަށް ފާހަގަކުރެއްވި އެވެ.\nއީސަގެ ދިފާއީ ވަކީލް ނޫރުލްއިސްލާމް ވެސް އެކަމަށް ތާއީދު ކުރެއްވި އެވެ. އޭނާ ވިދާޅުވެފައި ވަނީ މީޑިއާގެ ސަބަބުން މިހާރު ވެސް އީސަގެ އަބުރު ކަތިލެވިފައިވާ ކަމަށެވެ. އޭނާގެ މުވައްކިލާ ގުޅިގެން ދޮގު ހަބަރުތައް ސޯޝަލް މީޑިއާގައި ފަތުރަމުން އަންނަ ކަމަށެވެ. އެހެންކަމުން މި މައްސަލަ ސިއްރުކޮށްގެން ކުރިއަށް ގެންދަން އޭނާ ވެސް ބާރުއެޅުއްވި އެވެ.\nއެހެންކަމުން ގާޒީ ހުސެއިން ފާއިޒް ރަޝާދު ވަނީ އަޑުއެހުންތައް ސިއްރުކޮށްގެން ކުރިއަށް ގެންދިއުމަށް ނިންމަވާފަ އެވެ.\nއީސަގެ ޝަރީއަތް ހިންގާ އިރު، އެ މައްސަލަ ކުރިއަށް ނުގެންދަން އަސްރާ އޮތީ އެދިފަ އެވެ. އެކަމަކު މިދިޔަ މޭ މަހުގެ 18 ވަނަ ދުވަހުގެ ރޭ ގެވެށި އަނިޔާގެ އަމަލެއް އީސަ ހިންގި ކަމަށް ބުނެ އަސްރާ ވަނީ ފުލުހުންނަށް ބަޔާނެއް ދީފަ އެވެ. އަދި އަނިޔާތަކާ ގުޅިގެން އަސްރާ ވަނީ އައިޖީއެމްއެޗްގައި ފަރުވާ ވެސް ހޯދާފަ އެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް ގެވެށި އަނިޔާ + އަހުމަދު އީސާ


"GMR"athun Airport Athunulinama Ithuru Tax Nagaakah Nujeheyne: Andhun Hussein - Vaguthu\nރާއްޖެއިން ބޭރަށް ފުރާ ފަސިންޖަރުންގެ އަތުން އިތުރު ޓެކްސްތަކެއް ނަގަން މަޖުބޫރުވީ، ކުރީގެ ރައީސް މުހައްމަދު ނަޝީދުގެ ވެރިކަމުގައި އޭރުގެ އިބްރާހިމް ނާސިރް އިންޓަރނޭޝަނަލް އެއާޕޯޓް މިހާރުގެވެލާނާ އިންޓަރނޭޓަނަލް އެއާޕޯޓް ތަރައްޤީކުރަން އިންޑިއާގެ ޖީއެމްއާރު ކުންފުންޏާއެކު ވެފައިވާ އެއްބަސްވުން އުވާލުމުން ކަމަށް، ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން) ވިދާޅުވެއްޖެއެވެ.\nރައްޔިތުންގެ މަޖިލީހުގެ ތަޅުމުގައި، އެއާޕޯޓަކުން ރާއްޖޭން ބޭރަށް ފުރާ ފަސިންޖަރުންގެ އަތުން ޓެކްސް އާއި ފީ ނެގުމާއި ބެހޭ ގާނޫނަށް އިސްލާހު ގެނައުމުގެ ބިލަށް ބަހުސްކުރައްވަމުން އަނދުން ހުސެއިން ވިދާޅުވީ، ޖީއެމްއާރާއި އެއާޕޯޓް ތަރައްޤީކުރަން ރައީސް ނަޝީދުގެ ސަރުކަރުން ޖީއެމްއާރާއި ހަވާލު ކުރީ، ރައީސް އަބްދުﷲ ޔާމީންގެ ސަރުކާރުން އެއާޕޯޓް ތަރައްޤީ ކުރި އަގަށް ވުރެ ކުޑަ އަގެއްގައި ކަމަށެވެ.\n"އޭގެ 10 ގުނައަށް އިތުރަށް ލޯނު ނަގައިގެން އެއާޕޯޓް ތަރައްޤީކޮށްފައި، އަދި އޭގެއިންވެސް އެއްބައި ކައިފަ. އަދި އެ ކޭ ބަޔަކު ހައްޔަރު ނުކުރެވިގެން އުޅޭ އިރު މި ޓެކްސް ނަގަން ޖެހޭނެ. ދައްކަން ޖެހޭނެ." ހުސެއިން ވިދާޅުވިއެވެ.\nއެހެންނަމަވެސް ކުރީގެ ރައީސް މުހައްމަދު ވަހީދުގެ ސަރުކާރުން، ޖީއެމްއާރައި އެކު ވެފައިވާ އެއްބަސްވުމަކީ އުފެދުމުގައިވެސް ބާތިލް އެއްޗެއް ކަމަށް ބުނެ، އެ އެއްބަސްވުން އުވާލުމުން ދިވެހި ދައުލަތަށް ބޮޑު ގެއްލުމަކާއި ކުރިމަތިލާން ޖެހުނު ކަމަށް އޭނާ ވިދާޅުވިއެވެ.\nއަދި ނިމިދިޔަ ރައީސް ޔާމީންގެ ސަރުކާރުން ވެލާނާ އިންޓަރނޭޝަނަލް އެއާޕޯޓް ތަރައްޤީކޮށްފައި ވަނީ ނުއަގުގައި ކަމަށް އޭނާ ވިދާޅުވިއެވެ.\nމިދިޔަ ސަރުކާރުން ވީއައިއޭ ތަރައްޤީކޮށްފައި ވަނީ މިހިނގާ 2020 ވަނަ އަހަރުގެ މާރިޗް މަހުން ފެށިގެން ރާއްޖެއިން ފުރާ ދިވެހިން އަތުން ޓެކްސްއެއް ނުނަގާގޮތަށެވެ. އެހެންކަމުން މިހާރު އަނެއްކާވެސް ފުރާ މީހުން އަތުން އިތުރު ޓެކްސް އެއް ނަގަން މަސައްކަތް ކުރުމަކީ ކަންބޮޑުވާ ކަމެއް ކަމަށް އިދިކޮޅު ފަރާތްތަކުން ބުނެއެވެ.\nއަދި ބައެއް އާއްމުންވެސް ދަނީ އެކަމަށް ފާޑުކިޔަމުންނެވެ.\nފެބުރުއަރީ 17, 2020 16:06\nހުސެއިންއަށް އިނގިލައްވާތޯ އެހެން ނޫން ނަމަ ހުރިހާ ޑޮލަރެށް ދާނީ ގައުމުން ބޭރަށް\nފެބުރުއަރީ 17, 2020 22:09\nޖީއެމްއާރް އަތުން އެއާޕޯޓް އަތު ނުލިނަމަ ދިވެހިން މިއަދު ތިބޭނީ ނުކައިނުބޮއި. ރާއްޖޭގެ ކޮންމެ އަތޮޅަކުންނާއި ބޭރު އެތައް ތަނަކުން ގެއާއި ގޯތިތައް މިލްކު ކޮށްގެން ހުރެވެސް ކޯސްޓުކިރުދަޅަކަށް ލާ މަތިޖަހާފަ ހުރިކަމުގެ އިހްސާސް ކުރެވޭ، ގާރޫނުފަދަ މީހަކަށް ރަގަޅުގޮތް ކިޔާކަށް ނޭނގޭނެ. މަޑުން ހުރޭ ކަލޭ.\nފެބުރުއަރީ 17, 2020 22:10\nސިހުރު އަނދުން އަޅައިގެން ހުރި ކަހީނެކޯ.\nފެބުރުއަރީ 17, 2020 22:13\nކަލޭ އަދިވެސް ހަޔާތެއް ނެތި އަނގަ ގަޅަނީ؟ ކޯސްޓުކިރުދަޅަށް އެރި އޮވެބަލަ. ނޫނީ ކަނޑުތޮށިން ބޭރުކުރަންވީތަ؟\nފެބުރުއަރީ 17, 2020 22:51\nވަރަށް އޮށްޓަރު ހުރި ކޮމެންޓެއް\nފެބުރުއަރީ 17, 2020 16:17\nޖީ.އެމް.އާރު ކަލޭގެ ޖީބުގަ ބާއްވަން ވީނު. އެމީހުންނާއި ނުލާ ނޫޅެވިގެން ތިޔަ ތެޅިފޮޅެނީ ކީއްވެ. ކަން ނުކުރެވޭ މީހުން އެއްފަރާތައް ޖެހޭ.\nފެބުރުއަރީ 17, 2020 16:27\nކަލެޔަށް އަދުނޭ ކިޔަނީ އެޔެއް ދެލޮލުގައި އަޅައިގެން ހެޔޮނުބައިވެސް ވަކިނުވާތީ! ކަލޯ ...... ކަލޯތަ މަހާތުމާ ގާނދީ މަގުބަރާގައި ދުޢާކުރީ! ކަލޯ ހަމަތަ؟ ނޫނީ ޖީއެމް އާރު ތި ކިޔަނީ ކޮންމެ ރަޑަކުން ކަލެޔަށް ގޯތިދޭން ބުނި މީހުންނައްތަ؟\nހުސޭނާ ކަލޭ ޖީއެމްއާރު އޮޅާލަބަލަ ،،،،،، ކަމަކަށް މީހާ މޮޔަވިއަސް ތިވަރު ވާކައް ނުވާނެ ހުސޭނުމެނަކަށް އިންޑިއާ މީހުންގެ އުނދަގޫ އަދިނޭގިގެން ތިފޮނުއަރުވަނީ\nފެބުރުއަރީ 17, 2020 16:30\nދެވަނަފަހަރު ޓީއެމްއާރު އަތުން ހޯދަންޖެހުނީމާ ސަޅިވާނީ .\nފެބުރުއަރީ 17, 2020 17:22\nޓީއެމްއާރު - ޓީއެމްއޭ އާއި ޖީއެމް އާރު އެއްކޮށްލައިގެން.\nފެބުރުއަރީ 17, 2020 16:38\nމިޔެ މިކޭނީ ކޮން ކުކުޅު ހުންގާނިޔަކާއު ހީވެނީ އަބަހައްދަވެގެން ހިންގާ މުއާކާހެން\nފެބުރުއަރީ 17, 2020 16:59\nމީނަމީ ކޮންތާކުން ހިސާބު ޖަހަން ދަސްކޮށްގެން އުޅޭމީހެއް. ބުނަންތަވާހަކައެއް . މަަށަކަސް އުމަރަކަސް ފައިދާ ނުވާވިޔަފާރިއެއް ނުކުރާނެ. ތިތަން ދިންނަމަ ނަގާ ޓެކްސް ބޮޑުކޮށް ބައިވަރު އިތުރު ޓެކްސްނަގާ ދިވެހިންވެސް ފެލާލާނެ. އެތަނުން ލިބޭ ފައިދާގެ މިންވަރު ބަލާލިންތަ. ކާބަޔަކު ކައި ފުރާފަވެސއ ބޮޑުފައިދާ ދައްކަމުން އެދަނީ. ބޭކާރު ފޮނިވާހަކަ ނުދައާހުރެބަލަ. މިހާރު އަޅައިގެންހުރި އަނދުން ކަމުނުދާތީ ފެންނަގޮތްވެސް ކަމުނުދަނީ.\nފެބުރުއަރީ 17, 2020 17:11\nކާކުތަ މީނާއަށް ގޮޑި ދިނީ ...\nފެބުރުއަރީ 17, 2020 22:15\nދޮޅުރޯނާ އަރާފަ ތިބި ހަތަރު ކަށިމަތިން.\nފެބުރުއަރީ 17, 2020 17:24\nޖީ އެމް އާރު އަތުން އެއަރޕޯރޓް ނުނެގި ނަމަ ވާނެ ގޮތް މަނިކުފާނަށް ނޭނގުމަކީ މަނިކުފާނު ހޮވި މީހުންގެ މައްސަލައެއް ނޫން. މަނިކުފާނު ގެ ވިސްނުން ، ކޮލިފިކޭޝަން ދަށީ. ކީއްކުރާނީ. އަހަރެމެން ގެދޮރު ހަދާފަ ކުއްޔަށް ދިނީމަ ކުލި ލިބެނީ އަހަރެމެންނަށް. ޖީ އެމް އާރަށް ކޮމްޕެނީ މަހަކު 1.5 މިލިއަން ދައްކަން ޖެހުނީމަ އެކަން އެއީ ފައިދާ އެއް ކަމުގަ ބަލާނަމަ އަޅުގަނޑުމެންގެ ތަންދޮރު ނުދަތުން ކަމަށް ވާނީ. ލޮސް އެއީ ކުރި އެރުން ކަމުގަ ވަންޏާ ޖީ އެމް އާރަށް ދޭންވީ. ތެދެއް މަސައްކަތެއް ނުކޮށް ލާރިގަނޑެއް ޖީ އެމް އާރުން ދިރުވާލައިފި. އެއީ އަނިޔާ.\nފެބުރުއަރީ 17, 2020 20:55\nހަމަ ސީދާ ތެދެއް ތީ .\nފެބުރުއަރީ 17, 2020 17:25\nކޮން ނަމައެއް ކަލޭމެންނަށް ވޭތަކަމެއް !!!!\nފެބުރުއަރީ 17, 2020 17:26\nޢަނދުން ހުސައިންއަށް މިހާރު އަޅުގަނޑުމެން ލަދުގަނޭ ކަލެއަށް ވޯޓްދެވުނީތީ މުޅިގައުމުތިހަލާކުކޮއްލަނީ ޔާﷲ ގާރޫނު ހިއްޕެވިހެން މިކަލޭގެވެސްހިއްޕަވާފާނދޭވެ ޔާރައްބަލްއާލަމީން\nރައްޔިތުން މިހާރު އަނދުނެއް ނާޅަ. ނުވެސް އެޅުވޭނެ. ގައުމަށް އެއްމެޑޮލަރެއްނުވަދެ އެމްއޭސީއެލްއިން ޖީމއެއާރަށް ދަރާވިކެމުންދިޔަކަން އަނދުންއަޅާފަހުރީމަ ތިމާއަށް ނޭނގުމަކީ އެހެންމީހުން އަނދުންއަޅަންޖެހޭ ސަބަބެއްނޫން.\nފެބުރުއަރީ 17, 2020 17:27\nމިސޮރު6މަސްދުވަހު ގުރައިދޫ ގައި ބަހައްޓާލަދިނުމަށް ރައްޔިތުން މަޖިލީހުގެ ރައީސް ކިބައިން އާދޭހާއެކު އެދެން....\nފެބުރުއަރީ 17, 2020 17:30\nކަލޯ ރައްޔިއަތުން ފުރަތހަމަ ޓެކްސް ނަގަން\nފެށީ ތިޔަބުނާ ޖީއެމްއާރ ދީގެންތޯ ކޮސްވާހަކަ\nފެބުރުއަރީ 17, 2020 17:34\nފެބުރުއަރީ 17, 2020 17:42\nއިންޑިޔާއައް ލާރިދޭކައް ޓެކުސް ނަގާކައް ނުޖެހޭ.. ތަރައްގީ ކުރަން ނޭގެންޏާ ގޮސް ގޭގަތިބެބަލަ ބިޑި އަނބުރަން.. އެއީ އެއްނުން ކަލޭމެންނައަ ކުރަންއިނގޭކަމަކީ.\nކަލޯ އަނދުން ހުއްޓަ ކަސްކޮންމެހެން ނުޖޭ ހެޔޭ އަނދުން އަޅާކަށެއް ތަނެއްގައި އެއާރޕޯޓެއް އޮތެއް ކަމަކު ނުޖެހޭނެ ވިއްކާލާކަށް ކުރީސަރު ކާރަށްނުވެގެން ކަތައް ރަނގަޅުކޮށް ނިކަމެތީ ންގެ ޖީބުތައް ފުރަން އައިބައެނުތީ މިހާރު އަނދުނޭ ދަޅޭ ޖޭ ކިޔާނެކަމެއްނެތް ތިތިބީ ފިސާރިގަރަނގަ ޅަށް ފެއިވެ ބަރަހަނާ ވެފަ މިހާރުދެން މާރީއްޗެއް ނޫން ތިވާހަދެއް ކީމަކާ ނުކުރެވެންޏާ އެއްފަރާތްވެލާފަ ކުރެވޭ މީހުނާ ހަވާލުކޮށްބަލަ\nފެބުރުއަރީ 17, 2020 17:45\nޖީއެމްއާރު މީހުން މަޖިލީހަށް ލީނަމަ ކަލޭމެންނަށްވުރެ ރަނގަޅުވާނެޔޭ ނުބުނީ ކީއްވެ. އަނބިދަރިންވެސް އެމީހުންނާ ޙަވާލުކުރިނަމަ......\nފެބުރުއަރީ 17, 2020 17:49\nމިވެރިންގެ ލަދުހަޔާތުގެ ކަންފުޅެއް ވެސް ނެތީވިއްޔަ ބަލަގަ މިހިރަ ދެބަންދިހާރާ ކުރީސަރުކާރުން ތިކިޔާ ޖީއެމް އާރަށް ބަދަލުދީފަ އެއާރޕޯޓްގަ ދުނިޔޭގަ މިވަގުތު ބޭނުންކުރާ އެންމެ ބޮޑެތި ބޯޓް (އޭ 380) ޖެއްސޭ ރަންވޭއެއް ހަދާ އާ ސީޕްލޭ ޓާމިނަލެއްހަދާ އެއާރޕޯޓް ތަރަށްގީ ކޮށްހެދިއިރު ނިމިދިޔަސަރުކާރުން އެއާރޕޯޓުން ދަތުރުކުރާ މީހުން ފެލާލާކަށް ނޫޅޭ\nފެބުރުއަރީ 17, 2020 17:54\nޙުސައިންބޭ! ޢަހަރުމެންގެ އެއަރޕޯޓު އޮންނަންވާގޮތް ބޭރުބަޔަކަށް ނޭގޭނެ!އަހަރެމެންގެ ރޮޑުގެ ހަންދަމާނީ އަހަރެމެން ބޭނުން ގޮތަކަށް! ދުނިޔޭގެ އާޖުފާޖު ދަސްކޮށްގެން ތިގޮޑީގައި އިށީދެވޭތޯ ބަލާ! ޢެއޮތީ ސަޅި އެއަރޕޯޓެއް އަޅާފައި!\nހެވޭ، ކައިގެންވެސް ނަތީޖާ ނެރުނެންނު...\nފެބުރުއަރީ 17, 2020 17:58\nފެބުރުއަރީ 17, 2020 18:24\nޢަދުންހުސޭންހުރީހަމަހޭގަތަ ނޫނީހިނދިކޮޅުއައިސްފަތަ ކާކުމިތަނައްމީނަވެއްދީ ބޯގޯސް އަދުން\nފެބުރުއަރީ 17, 2020 18:57\nބަލަ ހޭ ބަލި ވަނީ މިއީ ކަލޭގެ މައިން ބަފައިންގެ މުދަލެއްނޫނޭ، ކަލޭ އިންޑިއާ އަށް ނިސްބަތް ވާނަމަ ކަލޭ އެކަނި ދޭ އެ ބައްރަށް.\nފެބުރުއަރީ 17, 2020 19:04\nޖީއެމްއާރު ނުބޭލިނަމަ މިހާރު ޔާމީނު އަޅާފައިވާ ދުނިޔޭގެ އެންމެ ބޮޑެތި ބޯޓް ފަހަރު ޖެއްސާފައިވާ އެއަރޕޯޓާއި 7މިލިޔަން ފަތުރުވެރިންނަށް ހިދުމަތްދެވޭ ފެންވަރަށް ތަރައްގީކުރާ ޓާމިނަލް އެޅޭނެތޯއެވެ. ގަމާރުވިޔަަސް ބޮޑުވަރު\nފެބުރުއަރީ 17, 2020 19:21\nޖީއެމްއަރ އަށް އެޔާޕޯޓް ނުދެވިގެން ކަލޭމެން ލޮލަށް ނިދި ނައިސްގެން އުޅޭކަން ނޭނގޭމީހަކު މަދުވާނެ! އިންޑިޔާ ސިފައިން ގެނެސް މިތަން ފުރެންދެން މިއަޅާ ފައި އެޔާޕޯޓް ސިކިއުރިޓީ އެމީހުންނާއި ޙަވާލުކުރުމުން ކަލޭމެން ތިގެންނަން އުޅޭ ބަދަލު ގެންނަން ފަސޭހަވާނެ!\nފެބުރުއަރީ 17, 2020 20:02\nޔާ ﷲ. މި ނުބައި ނުލަފާ މީހުންގެ ކިބައިން އަޅަމެންގެ ގައުމު އަވަސް މުއްދަތެއްގައި ސަލާމަތް ކޮށްދެއްވާފާދޭވެ.\nފެބުރުއަރީ 20, 2020 18:11\nއާމީން ޔާ ﷲ.\nފެބުރުއަރީ 17, 2020 20:11\nމަގޭ ވޯޓެއް ދެން ނުލިބޭނެ މޑޕ އަކަށް\nފެބުރުއަރީ 17, 2020 20:43\nތިވަށް ޓެކްސް ނުނެގިޔަސް ގައުމު ހިންގޭނެ، ދައުލަތުގެ މުދަލާއި ފައިސާއަށް ހަ ރާންކޯ ރުވުން ހުޢްޓުވާބަލަ.\nފެބުރުއަރީ 17, 2020 20:53\nއަނދުން ހުސެއިން މިހާރު ހަމައިގަ ހުންނަވައިގެން ވާހަކަ ދައްކަވާ ހެނެއް ހިޔެއްނުވޭ !!. ނޫނީ ހުސެއިން ތީ ހަމަ ފައްކާ ރޯނު އެނދުރެއް .. ބުނަން މިހާރު ހަމަ ކޮސްވޭ ތިޔަ ދައްކަވާ ވާހަކައިން . ތިޔަހާ ގަޓެއް ހުރިކަމުގަ ވިއްޔާ ކަންތައްތައް ކޮންބަލަ ނިކަން ބޭކާރު އަނގަ ނުތަޅުއްވާ . ހުރިހާ އާރަކާއި ބާރެއް މިހާރު ތިޔަބޭފުޅުންގެ އަތްމަތީގަ ތިޔައޮތީ ... ރައްޔިތުންނަށް އޮޅުވާލުމާއި،މަކަރު ހީލަތް ހެދުމާއި ،ރައްޔިތުން ވާވައްދަން ހެއްދެވިހާ ހީލަތްތެރި ވާހަކަ ތަކެއް ދެއްކުން ނޫންކަމެއް ނުކުރައްވާ ތިބޭފުޅުން.. ހިތާމަ ހުރި ކަމެއް މީ !!!!\nފެބުރުއަރީ 17, 2020 20:56\nފެބުރުއަރީ 17, 2020 21:05\nޖމ ރ އަތުން އެއާޕޯޓު އަތުލާފަ އިތު ރު ޓެކްސް ނުނަގާ ބް ރިޖު އެޅީ،25 ބު ރީގެ އިމާ ރަތް ވެސް އެޅީ އަދި މީހުންގެ އަތްމަތިވެސް ތަނަވަސްވީ.ކަލޯމެއްނަށް އިގޭނީ ރައްޔިތުން ފެލަން. ކަންކު ރަނެ ގޮތް ނޭގެއްޔާ ކަންކު ރަން އިގޭ މީހުން ނާ ހަވާލު ކޮއްފަ އަވަހަށް ގެޔަށް ދާން އުޅޭ.\nފެބުރުއަރީ 17, 2020 21:21\nދިރވެހި ރާއްޖެއަށް އަދުން އެތެ ރެ ނުކު ރިނަމަ އަދުން އަޅާކަށް ނުޖެހުނީސް\nފެބުރުއަރީ 17, 2020 21:31\nފަލަސްތީނު ހުސޭނު އިޒުރޭލުގެ ބިން މިލކުކުރި ގޮތަށް އޮޅުވާލަން ނުޅޭ. އޭޑީސީ ޗާޖް އެއީއެއާރޕޯޓް ތަކުން އެއަރޕޯޓް ތަރައްޤީ ކުރުމަާްޓަކައި އާއްމުކޮށް ނަގާ އެއްޗެއް. ޖީއެމްއާރު އަތުގައި އެއާރޕޯޓް އޮތްނަމަ ނަގާ އޭޑީސީގެ އަދަދު ބޮޑު ވެސް ވީސް. ޖީއެމްއާރުން ވެސް އޮތީ އޭޑީސީ ނަގަން ބިޒްނަސް ޕްލޭންގައި ހިމަނާފަ. ޢަދި އިތުރު ޓެކްސް ވެސް ނަގާގޮތަށް ބިޒްނަސް ޕްލޭންގަ ހިމަނާފަ. ޢަދި ޖީއެމްއާރުން ނެރުނު ލުއިފޮތުގައި އެފަދަ ޤާނޫންތަށް ފާސްކުރާނެކަމަށް ވެސް ކިޔެފަ އިތް. ޑިވެހިރޢްޖޭގެ ޤާނޫނުތައް ހަދަނީ ޖީއެމްއާރުތަ؟ ޢަޅެ އަޖައިބެއްނުން ދޯ!!!\nފެބުރުއަރީ 17, 2020 22:01\nތިޔައީ ދޮގެއް .އެ އެގްރިމަންޓް ގެ ސަބަބުން ދަވްލަތަށް ބޮޑެތި ގެއްލުން ވަމުންދިޔަ. ޖިއެމްއާރުން އެއްޗެއްނުލިބި ދަވްލަތުން އެތައްފައިސާ އެއް ދޭންޖެހުނު . މީގެ އިތުރުން ޖިއެސްޓީގެގޮތުގާ މީރާއަށް ފައިސާދެއްކީވެސް މީރާއިންގޮސްފަހައިގަތުމުން މީރާ އިން ހިސާބު ބެލިއިރު ފައިސާދައްކާފަ ވަނީ މަދުކޮށް އަދިވެސް އެފައިސާ މީރާ އަކަށް ނުލިބޭ . އެގްރީމެންޓްގަ އޮތީ އެއާޕޯޓް ޑިވޮލަޕް ކުރަން ލޯނުނަގަން ދަވްލަތުންގެރެންޓީ ދޭންޖެހޭގޮތަށާ ލޯނު ދައކަން އިތުރު ފައިސާ ފުރަފަސިންޖަރުން އަތުންނެގުމަށް މަޖިލީހުން ފާސްކޮށް ބޮލަކުން 32 ޑޮލަރުނަގަން. މާނަޔަކީ އެއާޕޯޓް ޑިވޮލްޕް މަންޓަށް ދަވްލަތުން ޖިއެމްއާރަށް ފައިސާ ދޭށާ ލޯނުދައްކަން ދަވްލަތުންފައިސާ ދިނުމަށް ވީއިރު މިއެގްރީމެންޓް ހެދުމުގާ ބައިވެރިވި ފަރާތްތަކަދެކޮޅަށް ދައުވަކުރަންނުޖެހޭތަ؟\nފެބުރުއަރީ 17, 2020 22:03\nމީއަނދުންގޭ ގޮލައެކޭ ބުނާވަރަށްވުރެ މާގޮސްގޮލައެއް.\nފެބުރުއަރީ 17, 2020 22:05\nއަނދުން އަށް އެގުނީ ކޯންޗެއް އެގްރީމްންޓް ބެލީ ހަމައެކަނި ނޫރައްދީނު އެކަނި އޭންަބުނީ އެގްރީމަންޓް ގާސޮއިކުރަން ހެޔޮ ނުވަނެ ކަމަށް ވިއިރު އަދުން ހުސޭނު ފަދަ މީހުން ދެބޯގެރި ދުއްވަން ނޫޅޭ ، ޖީއެމްއާރު އެގްރީމެންޓަކީ ދިވެހި ދަވްލަތުން ހެދި އެންމެ ގެއްލުން ބޮޑު ދަވްލަތަށް އެންމެބޮޑުގެއްލުން ލިބޭގޮތަށް މިހަތަނަށް ހެދުނު އެގްރީމަންޓް.\nފެބުރުއަރީ 17, 2020 22:49\nދުނިޔޭގަ ލެއްވި ހުރިހާ ކޮހެއް އެކަކު ގޮވީމަ ވާނީ މިހެން ( ކުޅަނދުމަދު ވީމަ ވާގޮތް މީ..) އަދިވެސް ހަތަރު ކަށިމަތި.. ކަންފަތުލާ މުންޖޭ ކިޔާބަލަ..\nފެބުރުއަރީ 17, 2020 22:53\nޖީއެމް އާރ އަށް އެއާޕޯޓް ނުދިންނަމަ އެމީހުންއަތުން އެއާރޕޯޓް އަތުލާވެސް ނުޖެހުނީސް\nފެބުރުއަރީ 17, 2020 22:54\nބުރިޖުވެސް އެޅި ވވ ބޮޑު ލޯނަކާއިއެކު ހިއްވަރެއްހުރިއްޔަ އެބްރިޖުން ދަތުރުކުރާމީހުންއަތުން ޓެކުސްއެއް ނަގާބަލަ\nފެބުރުއަރީ 17, 2020 23:04\nމިހާރު ދެންއެއްވެސްްްްމީހެއްގެ ލޮލުގަ އަދުނެއްނާޅާ\nއަދުން އެޅުމަކީ ރަނޑާލި އަންހެނުންގެކަމެއް ؟\nދެންއޮވޭ އަދުންއަޅާާާާގެން ؟؟؟؟؟\nފެބުރުއަރީ 18, 2020 11:08\nޖީއެމްއާރަކީ މިގައުމުގެ ހަލާކު\nފެބުރުއަރީ 24, 2020 19:03


Juventus balikoh Lyon in Quarter ge ummeedhu aakohfi\nކުޅިވަރު - ޔުއެފާ ޗެމްޕިއަންސް ލީގު\nޔުވެންޓަސް ބަލިކޮށް ލިޔޯނުން ކުއާޓާގެ އުންމީދު އާކޮށްފި\nމި މެޗު ލިޔޯނުން ކާމިޔާބުކުރީ 1-0 ގެ ނަތީޖާއަކުން\nދެވަނަ ލެގުގެ މެޗު އޮންނާނީ މާރޗް މަހުގެ 18 ވަނަ ދުވަހު\nކ. މާލެ | 27 ފެބްރުއަރީ 2020 | ބުރާސްފަތި 14:23 | 2,186\nލިޔޯން އަދި ޔުވެންޓަސް ބައްދަލުކުރި މެޗުގެ ތެރެއިން - ގެޓީ އިމޭޖާސް\nޔޫއެފާ ޗެމްޕިއަންސް ލީގުގެ ގަދަ 16 ގައި އަމިއްލަ ދަނޑުގައި ޔުވެންޓަސް ބަލިކޮށް ލިޔޯނުން ކުއާޓާ ފައިނަލުގެ އުންމީދު އާކޮށްފި އެވެ.\nލިޔޯން ދަނޑުގައި ކުޅުނު މި މެޗު އެޓީމުން ކާމިޔާބުކުރީ 1-0 ގެ ނަތީޖާއަކުންނެވެ.\nމި މެޗު ފަށައިގެން ޔުވެންޓަސްއިން މޮޅަށްކުޅެ ގިނަ ހަމަލާތަކެއް ލިޔޯންގެ ގޯލަށް ވަނީ ފޮނުވައިލައިފައެވެ. ނަމަވެސް ލިޔޯންގެ ވަރުގަދަ ޑިފެންސް ފޫއަޅުވައިލާ ޔުވެންޓަސް ކުޅުންތެރިންނަށް ނުރައްކާތެރި ހަމަލާއެއް ގޯލާ އަމާޒުކޮށް ފޮނުވައިލެވޭ ގޮތް ވަނީ ނުވެފައެވެ. މެޗުގެ 31 ވަނަ މިނެޓުގައި ލިޔޯން އިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ލޫކަސް ޓޫސާޓް އެވެ. އޯއާ ނަގައިދިން ހުރަހަކުން ޓޫސާޓް ފޮނުވައިލި ބޯޅަ އަމާޒުވީ ގޯލުގެ މަތީ ކަނަށެވެ.\nމި ލަނޑަށްފަހު ވެސް ލިޔޯން އަށް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ. އެގޮތުން ލިޔޯންގެ މޫސާ ޑެމްބެލޭ ހުސްކޮށްހުރެ ފޮނުވައިލި ބޯޅަ ދިޔައީ އަރިމަތީ ދަނޑި ކައިރިން ބޭރަށެވެ.\nމި މެޗުގައި ޔުވެންޓަސްގެ ތަރި ކްރިސްޓިއާނޯ ރޮނާލްޑޯ ވަނީ ލިޔޯންގެ ގޯލަށް ގިނަ ހަމަލާތަކެއް ފޮނުވައިލައިފައެވެ. ނަމަވެސް އޭނާ ފޮނުވައިލި ހަމަލާތައް ގޯލާ އަމާޒުނުވެ ދިޔައީ ބޭރަށެވެ. މީގެ އިތުރުން ޔުވެންޓަސްގެ ފޯވާޑް ގޮންޒާލޯ ހިގައިން އާއި ޕައޮލޯ ޑިބާލާ ކުރި މަސައްކަތްވެސް ވަނީ ބޭކާރު ވެފައެވެ.\nމެޗަށްފަހު ވާހަކަދައްކަމުން ޔުވެންޓަސްގެ ކޯޗު މައުރީޒިއޯ ސާރީ ބުނީ ޗެމްޕިއަންސް ލީގު މެޗެއްގައި އެއް ހާފު ރަނގަޅަށް ކުޅެގެން ކާމިޔާބު ނުލިބޭނެ ކަމަށާއި އެކަން ކުރެވޭނީ ދެ ހާފުގައި ވެސް ރަނގަޅަށް ކުޅެގެން ކަމަށެވެ.\nލިޔޯންގެ ކޯޗު ގާސިއާ ބުނީ މެޗުގައި ހުރިހާ ކަމެއް ވެސް ދިޔައީ އޭނާގެ ޕްލޭންއާއި އެއްގޮތަށް ކަމަށާއި މެޗުގައި އޭނާގެ ކުޅުންތެރިން ދެއްކި ކުޅުމާއި މެދު ހިތްހަމަ ޖެހޭ ކަމަށެވެ.\nމި ދެ ޓީމު ބައްދަލުކުރާ ދެވަނަ ލެގުގެ މެޗު އޮންނާނީ މާރޗް މަހުގެ 18 ވަނަ ދުވަހު ޔުވެންޓަސްގެ ދަނޑުގައެވެ.


Moodhah erumun fain annan feshee ley | Mihaaru\nސެމް ކަޒިނޭގެ ފައިން ލޭ އަންނަނީ\nމޫދަށް އެރުމުން ފައިން އަންނަން ފެށީ ލޭ\n11 އޯގަސްޓް 2017 - 06:19 1 comment\nއޮސްޓްރޭލިއާގެ މެލްބަންގައި މޫދަށް އެރުނު ޒުވާނެއްގެ ފައި "ޒަހަމް ނުވެ" އެތައް އިރެއް ވަންދެން ގިނަ ލޭ އައުމުން ޑޮކްޓަރުންނާއި މެރިން ބަޔޮލޮޖިސްޓުން ހައިރާންވެ އެކަމާ ބެހޭ ގޮތުން ދިރާސާތައް ކުރަން ފަށައިފި އެވެ.\nއުމުރުން 16 އަހަރުގެ ސެމް ކަނިޒޭގެ ދެ ފައިތިލަ އާއި ކަށިމަތިން ލޭ އަންނަން ފެށީ އަތިރިމަތީގައި ފުޓްބޯޅަ ކުޅެން އުޅެފައި މޫދަށް ގޮސް، މޫދުގައި ފައިތިލަ ފޮރުވޭ ހިސާބުގައި ބައި ގަޑިއެއްހާއިރު އުޅުނު ފަހުންނެވެ. މޫދުން އެރުމާ އެކު ފައިން ލޭ އަންނަން ފެށި އިރު މުޅި ފައިގައި ކަށިތަކެއް ހަރާފައި ހުރި ގޮތަށް ހުއްޓެވެ. ޒަހަމެއް ނުވެ އެވެ. ތަނެއްގައި ނުޖެހެ އެވެ.\nކަނިޒޭގެ ބައްޕަ ޖެރޯޑް ބުނީ ދަރިފުޅުގެ ފައިން ލޭ އަންނަނީ ކޮން ކަހަލަ ސޫތްޕެއްގެ ހަމަލާއެއްގެ ސަބަބުންކަމެއް ބުނަން ޑޮކްޓަރުންނަށް ނޭނގުނު ކަމަށެވެ. އެހެންވެ ޖެރޯޑް ވަނީ އޭނާގެ ދަރިފުޅު މޫދަށް އެރި އުޅުނު ހިސާބަށް ރޭގަނޑު ގޮސް، މޫދުގައި ދަލެއް އަޅައިގެން އެތަނުން ކުދި ސޫފިތަކެއް އަތުލައިގެންފަ އެވެ. މޫދުން ފެނުނީ، މޫދުގައި ހުރި މަސްކޮޅުތަކެއް ކާން އުޅުނު އެތައް ހާސް ކުދި ސޫފިތަކެކެވެ.\n"ވަރަށް ޔަގީންކަމާ އެކު ބުނަން އެނގޭ މި ސޫފިތަކަކީ މަސް ކާން ވަރަށް ވަރު ހުންނަ އެއްޗެއްކަން،" ޖެރޯޑް ބުންޏެވެ.\nޑޮލްފިން ރީސާޗް އިންސްޓްޓިއުޓްގެ ޑިރެކްޓަރު ޖެފް ވެޔާއާ ހަވާލާދީ އޭޕީން ބުނީ ޒުވާނާއަށް ހަމަލާ ދީފައި ވަނީ ކަކުނި ފާޑުގެ ކުދި ސޫތްޕެއް ކަމަށްވާ އެމްފިޕޮޑްސް ކަމަށް ބެލެވޭ ކަމަށެވެ. އެއީ މޫދުގައި ހުންނަ، މަރުވެފައިވާ މަހާއި ގަސް ފަދަ ތަކެތި ކައި އެއްޗެކެވެ. އެކަމަކު ޔުނިވަސިޓީ އޮފް ކްއީންސްލޭންޑުގެ ޕެރަސައިޓް އެކްސްޕާޓެއް ކަމަށްވާ ތޯމަސް ކްރިބް ވިދާޅުވީ އެމްފިޕޮޑްސްގެ ސަބަބުން އެހާ ގިނައިން ލޭ އަންނަ ވަރަށް ހަލާކުވެދާނެ ކަމަށް ގަބޫލު ނުކުރެވޭ ކަމަށެވެ.\n"އެއީ މިހާތަނަށް ފެނުނު ވައްތެރެއްގެ ޕެރަސައިޓަކުން ވެގެން އުޅޭ ގޮތެއް ނޫން،" އޭނާ ވިދާޅުވި އެވެ.\nމެރިން އެކްސްޕާޓެއް ކަމަށްވާ މައިކަލް ބްރައުން ވިދާޅުވީ ކަނިޒޭގެ ފައިން ލޭ އަންނަން މެދުވެރިވި ކަމަށް ބެލެވޭ ސޫފިތަކަކީ ޖެލީ ފިޝްގެ ލާވާތަކެއް ކަމަށް ވެދާނެ ކަމަށެވެ.\nކަނިޒޭއަށް ދިމާވީ ގޮތް ނޭނގޭ ގޮތަށް ފަހު އޭނާގެ ހާލު މިހާރު ރަނގަޅެވެ. އެކަމަކު އަދިވެސް އަންނަނީ އެންޓިބަޔޮޓިކްސް ބޭނުންކުރަމުންނެވެ.\nއިތުރު ލިޔުންތައް އޮސްޓްރޭލިއާ ސައިންޓިސްޓުން


Captain America'ge role in alun nufennaane ey nubunaanan: Chris Evans\nކްރިސް މިހެން ބުނެފައިވަނީ ވެރައިޓީ ސްޓޫޑިއޯސްގެ "އެކްޓަރސް އޮން އެކްޓަރސް"ގެ އެޕިސޯޑެއްގައި ސްކާލެޓް ޖޮހާންސަންއާ އެކު ކުރިއަށްދިޔަ ވަން-އޮން-ވަން އިންޓަވިއުއެއްގައި\nމި ވަގުތު އެފަދަ އެއްވެސް ވިސްނުމެތް ނެތްކަމަށާއި އެއްވެސް ވަރަކަށް އެ ރޯލަށް އަލުންދާން ބޭނުން ނުވާކަމަށް ވެސް އޭނާ ބުނި\nއޭނާ ކެޕްޓަން އެމެރިކާގެ ރޯލުން ފުރަތަމަ ފެނިފައިވަނީ "ކެޕްޓަން އެމެރިކާ: ދަ ފަސްޓް އެވެންޖަރ"ގައި، 2011 ވަނަ އަހަރު\nކ. މާލެ | 13 ނޮވެންބަރ 2019 | ބުދަ 23:39 | 3,049\nކްރިސް އެވަންސް ކެޕްޓަން އެމެރިކާގެ ރޯލްގައި - މާވެލް\nމާވެލްގެ "އެވެންޖަރސް: އެންޑްގޭމް" ނިމޭއިރު ކެޕްޓަން އެމެރިކާ އޭނާގެ ޝީލްޑް ފެލްކަންއަށް ދީ، ސުޕަރހީރޯ ދުނިޔެ ދޫކޮށްފައިވީ ނަމަވެސް، އަދިވެސް އެ ރޯލުން ފެނިދާނެކަށް ކްރިސް އެވަންސް ބުނެފިއެވެ.\nކްރިސް މިހެން ބުނެފައިވަނީ ވެރައިޓީ ސްޓޫޑިއޯސްގެ "އެކްޓަރސް އޮން އެކްޓަރސް"ގެ އެޕިސޯޑެއްގައި އެވެންޖަރސްގެ ފިލްމްތަކުން ބްލެކްވިޑޯގެ ރޯލުން ފެންނަ ސްކާލެޓް ޖޮހާންސަންއާ އެކު ކުރިއަށްދިޔަ ވަން-އޮން-ވަން އިންޓަވިއުއެއްގައެވެ. ނަމަވެސް، މި ވަގުތު އެފަދަ އެއްވެސް ވިސްނުމެތް ނެތްކަމަށާއި އެއްވެސް ވަރަކަށް އެ ރޯލަށް އަލުންދާން ބޭނުން ނުވާކަމަށް ވެސް އޭނާ ބުންޏެވެ.\n"އެކްޓަރސް އޮން އެކްޓަރސް" ގައި ކްރިސް އެވަންސް އާއި ސްކާލެޓް ޖޮހާންސަން. ފޮޓޯ: ވެރައިޓީ ސްޓޫޑިއޯސް\nކްރިސް ބުނީ، ކެޕްޓަން އެމެރިކާގެ ރޯލަށް އޭނާ އަތަކެއް ފަހަރު ނޭނެކޭ ބުނިކަމަށާއި އަދި އެންމެ ފަހުން އެއްބަސްވެ އެކަންތައް އިއުލާން ކުރުމުން އެތަކެއް ޕްރެޝަރތަކެއް އައި ކަމަށެވެ. އަދި ނަސީބު ގަދަކަމުން، ބެލުންތެރިން އޭނާގެ އެ ރޯލް ބަލައިގަނެފައިވާކަމަށާއި، ނަމަވެސް އެހާ ދުވަސް ވަންދެން މި ބަލައިގަތުން "ޓެސްޓް ކުރާކަށް ނުވޭނެ" ކަމަށް އޭނާ ބުންޏެވެ.\nއެހެނަސް، ކްރިސް ބުނެފައިވަނީ މާވެލްއިން އަލުން އެ ކްރެކްޓަރ ގެންނަމަ، އެމީހުން އެކަންތައް ކުރާނީ ފައިސާއަށް ނޫންކަމަށާއި ވާހަކައަށް ކަމަށެވެ. އެހެންކަމުން، އެ ރޯލުން ދުވަހަކުވެސް ނުފެންނާނެކަމަށް ނުބުނާނެކަމަށެވެ.\nކްރިސް އެވަންސްގެ ކެޕްޓަން އެމެރިކާގެ ރޯލުން ފުރަތަމަ ފެނިފައިވަނީ "ކެޕްޓަން އެމެރިކާ: ދަ ފަސްޓް އެވެންޖަރ" ގައެވެ. އެއީ 2011 ވަނަ އަހަރެވެ. އަދި އެއަށްފަހު، ކްރިސް އާއި އޭނާގެ ރޯލް ވަނީ މާވެލް ސިނަމެޓިކް ޔުނިވަރސްގެ މުހިއްމު ބަޔަކަށް ވެފައެވެ.\n"ކެޕްޓަން އެމެރިކާ: ދަ ފަސްޓް އެވެންޖަރ" ގައި ފެންނަނީ ސްޓީވް ރޮޖަރސް ކެޕްޓަން އެމެރިކާއަށް ވާގޮތެވެ. ދިމާވާ ކަންތައްތަކެއްގެ ސަބަބުން ސްޓީވް 70 އަހަރު ފަހުން ހޭއަރާއިރު، އޭނާގެ ހަށިގަނޑަށާއި އުމުރަށް ބަދަލެއް އައިސްފައެއް ނުވެއެވެ. ނަމަވެސް، އެ ކަންތައް ގަނޑުގެ ސަބަބުން އޭނާގެ ހަގީގީ ލޯބިވެރިޔާ، ޕެގީ ކާޓަރ ގެއްލެއެވެ. "އެވެންޖަރސް: އެންޑްގޭމް" ނިމޭއިރު ކެޕްޓަން އެމެރިކާ އޭނާގެ ޝީލްޑް ފެލްކަންއަށް ދޭއިރު، ސްޓީވް ފެންނަނީ އުމުރުން ދުވަސްވެފައެވެ. އަދި އޭނާއާއި ޕެގީއާ އަލުން ގުޅިފައިވާކަން އިނގެއެވެ.\n"އެވެންޖަރސް: އެންޑްގޭމް"ގައި ފެލްކަން އަށް ކެޕްޓަން އެމެރިކާގެ ޝީލްޑް ދޭ މަންޒަރުގައި ސްޓީވް ރޮޖަރސް (ކްރިސް އެވަންސް). ފޮޓޯ: މާވެލް


Dhuniyeygai mihaaru huri umurun enme ginadhuvasvee firihenakee Venezuela meeheh! - One Online\nހުއާން ވިސަންޓޭ ޕެރޭޒްގެ 113 ވަނަ އުފަންދުވަސް މިމަހު 27 ވަނަ ދުވަހު ފާހަގަ ކުރާނެ. ފޮޓޯ ސޯޝަލް މީޑިއާ\nދެކުނު އެމެރިކާގެ ގައުމެއް ކަމަށްވާ ވެނެޒުއެލާގެ އުމުރުން 112 އަހަރުވީ ހުއާން ވިސަންޓޭ ޕެރޭޒަށް ދުނިޔޭގައި މިހާރު ހުރި އުމުރުން އެންމެ ދުވަސްވީ ފިރިހެނާ ކަމުގެ ރިކޯޑް ލިބިއްޖެއެވެ. މިމަހު 27 ވަނަ ދުވަހު އޭނާއަށް 113 އަހަރު ފުރޭނެއެވެ.\nހުއާން ވިސަންޓޭ ޕެރޭޒްގެ 110 ވަނަ އުފަން ދުވަސް އޭނާ ފާހަގަކުރީ 2019 ވަނަ އަހަރުގައެވެ. އޭނާއަކީ ވެނެޒުއެލާ މީހުންގެ ތެރެއިން 110 އަހަރު ނުވަތަ އެއަށްވުރެ ގިނަ ދުވަހު ދުނިޔޭގައި އުޅުނު ފުރަތަމަ މީހާއެވެ. މުޅި ދުނިޔޭގެ ކަންކޮޅުތަކުގައި 110 އަހަރު ނުވަތަ އެއަށްވުރެ ގިނަ ދުވަސްވެފައިވާ ދޮޅުހާސް މީހުން މިހާރުވެސް އެބަތިއްބެވެ. އޭގެތެރޭގައި ގިނައީ އަންހެނުންނެވެ. ދުނިޔޭގެ އެންމެ ދުވަސްވީ ފިރިހެނަކީ މިހާރު ހުއާން ވިސަންޓޭ ޕެރޭޒް ކަމަށްވާއިރު އޭނާއަށްވުރެ ދޮށީ 34 އަންހެނުން ދުނިޔޭގައި އެބަތިއްބެވެ.\nހުއާން ވިސަންޓޭ ޕެރޭޒް އުފަންވެފައިވަނީ 27 މެއި 1909ގައެވެ. އޭނާއަކީ އެއާއިލާގެ ދިހަ ކުދީންގެ ތެރެއިން ނުވަވަނަ ކުއްޖާއެވެ. އޭނާ މަދަރުސާއަކަށް އެންމެ ފުރަތަމަ ދިޔައީވެސް އުމުރުން ދިހަ އަހަރުވީފަހުންނެވެ. މަދަރުސާގައި ފަސްމަސްވީތަނާ މުދައްރިސް ބަލިވެގެން މަދަރުސީ ހަޔާތް އެހިސާބުން ވަނީ ނިންމާލައިފައެވެ. ކިރިޔާ ލިޔަންކިޔަން ދަސްވީއެވެ. އެކަމަކު އުމުރުން 34 އަހަރުން ފެށިގެން އޭނާ ވަނީ އެ އަވަށުގެ ނާއިބުކަން ކޮށްފައެވެ. އާއިލީ މައްސަލަތަކާއި ތަރިކަ މުދަލުގެ މައްސަލަ ނިންމައިދެނީ އޭނާއެވެ.\nހުއާން ވިސަންޓޭގެ ހަޔާތުގައި އޭނާ ކުރީ އެންމެ ކައިވެންޏެކެވެ. އުމުރުން 27 އަހަރުގައި ކައިވެނިކުރިގޮތަށް އަނބިމީހާ މަރުވާންދެން އެކުގައި 60 އަހަރު ހޭދަކުރިއެވެ. މިކައިވެނިން ފަސް އަންހެން ކުދީންނާއި ހަ ފިރިހެން ކުދިން ލިބުނެވެ. މިކުދިންގެ ފަރާތުން 41 ކާފަ ކުދިންނާއި 18 މުނިކާފަ ކުދީންނާއި 12 ހޫރުކާފަ ކުދިން ލިބިފައިވެއެވެ. ހުއާން ވިސަންޓޭ ޕެރޭޒްގް ހަޔާތުގައި އޭނާ އެންމެ ފުރަތަމަ ފޮޓޯއެއް ނެގީ އުމުރުން 51 އަހަރުގައެވެ. އުމުރުން 113 އަހަރުވާން ކައިރިވިޔަސް އަބަހައްދަވެގެން ހަނދާނަށް ގޮތްގޮތްވެގެން އުޅުމުގެ އެއްވެސް ސިފައެއް ނެތެވެ.


Dharani nagaane jaaga kuda vejje dhaakamuge Ishaaraatheh dheefi\nއިކޮނޮމިކް މިނިސްޓަރު ފައްޔާޒު އިސްމާއިލް އިއްޔެ ބޭއްވި ނޫސްވެރިންގެ ބައްދަލުވުމުގައި -- ފޮޓޯ: ރައީސް އޮފީސް\nދަރަނީގެ މައްސަލާގައި މާލީ އިދާރާ ތަކުން ކަންބޮޑުވުން އޮތް ވަގުތެއްގައި، ރާއްޖެ ދަރަނި ނެގުމުގެ ޖާގަ ކުޑަވަމުންދާ ކަމުގެ އިޝާރާތެއް އިކޮނޮމިކް މިނިސްޓަރު ފައްޔާޒު އިސްމާއީލް ދެއްވައިފި އެވެ.\nރާއްޖޭގައި ދަރަނީގެ ގާބިލްކަން ހުރިކަމަށް ކުރިން ސަރުކާރުން ތަކުރާރުކޮށް ބުނަމުން އައިނަމަވެސް، އިއްޔެ ބޭއްވި ނޫސްވެރިންގެ ބައްދަލުވުމުގައި އިކޮނޮމިކް މިނިސްޓަރު ފައްޔާޒު ވިދާޅުވީ ކޮވިޑުގެ ސަބަބުން ޓެކްސްތައް ހިމެނޭ ގޮތަށް އާމްދަނީ އިން ބޮޑު ބައެއް ގެއްލިގެން ގޮސްފައިވާ ކަމަށާ، ދަރަންޏަށް ނަގާނެ ޖާގަ ވެސް ކުޑަވަމުންދާ ކަމަށެވެ.\n"އަޅުގަނޑުމެންގެ ރެވެނިއު މިވަނީ އެތައް ގުނައެއް ދައްވެފައި. އެކަމަކު ސްޕެންޑިން އެބަ އިތުރު ކުރަން ޖެހޭ،" ފައްޔާޒު ވިދާޅުވި އެވެ.\nމިނިސްޓަރު ވިދާޅުވީ އާދައިގެ އަންދާޒާއަކުން ދަންނަވާނަމަ ކޮވިޑުގެ ހާލަތުގެ ސަބަބުން މިއަދާ ހަމައަށް ދައުލަތުގެ އާމްދަނީން ޓޫރިޒަމް އެރައިވަލްސް އާއި ޓެކްސް ހިމެނޭ ގޮތަށް 45 ބިލިއަން ރުފިޔާވަރު ގެއްލިގެން ގޮސްފައިވާ ކަމަށެވެ.\n"އަނެއްކޮޅުން މިވަނީ ރައްޔިތުންގެ ބައިވަރު އެކި ކަންކަމަށް އެހީތެރިކަން ފޯރުކޮށް ދޭން ޖެހިފައި. [ހަމައެއާއެކު] އަނެއްކޮޅުން ދަރަނި މައްޗަށް އެބަދޭ،" ފައްޔާޒު ވިދާޅުވި އެވެ.\nސަރުކާރުގެ ހަރަދު ކުޑަ ކުރުމާބެހޭ ގޮތުން މިނިސްޓަރު ވިދާޅުވީ ކޮވިޑްގެ ހާލަތާ ގުޅިގެން ސަރުކާރުގެ ހަރަދު ކުޑަކޮށްފައިވާ ކަމަށް އެނގިވަޑައިގެންފައިވާ ކަމަށެވެ. އެހެންނަމަވެސް ރެވެނިއު ބޭނުންވާ ވަރަށް ނުލިބޭތީ ތިބީ ބޭނުންވާ ވަރަށް އެހީތެރިކަން ފޯރުކޮށް ދެވޭނެ ހާލަތުގައެއް ނޫން ކަމަށެވެ.\nފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުން ރާއްޖޭގެ ޖުމްލަ ދަރަނި 79.8 ބިލިއަން ރުފިޔާ އަށް ވަނީ އަރާފަ އެވެ. އަދި ބޭރުގެ ދަރަނީގެ ނިސްބަތަކީ 38 ބިލިއަން ރުފިޔާ އެވެ. އަދި އެތެރޭގެ ދަރަނި އުޅެނީ 41 ބިލިއަން ރުފިޔާގަ އެވެ. ރާއްޖޭގެ ޖުމްލަ ދަރަނި ޖީޑީޕީގެ ނިސްބަތުން ބަލާނަމަ މިހާރު ވަނީ 138 ޕަސެންޓަށް އަރާފަ އެވެ. ޖީޑީޕީގެ ނިސްބަތުން ބޭރުގެ ދަރަނި ހުރީ 66 ޕަސެންޓުގަ އެވެ. އަދި އެތެރޭގެ ދަރަނި ހުރީ 72 ޕަސެންޓުގަ އެވެ.\nރާއްޖޭގެ ދަރަނި މަތިވެގެން ގޮސްފައިވާއިރު ކޮވިޑް-19 އާ ގުޅިގެން ކުރިމަތިވެފައިވާ އިގްތިސޯދީ ކާރިސާ އިން އަރައިގަތުމަށްޓަކައި ސަރުކާރުން ދަނީ ލޯނު ނަގަމުންނެވެ. މި ކަމަށް ނަގާ ލޯނުގެ ސަބަބުން ދަރަނި ދަނީ މަތިވަމުންނެވެ. އެއް ގައުމަކަށް ބަލާއިރު ރާއްޖޭގެ ދަރަނި އެންމެ މަތިއެއް ގައުމަކީ އިންޑިއާ އެވެ.\nޓޫރިޒަމް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް + ދައުލަތުގެ އާމްދަނީ އިގްތިސޯދު ދައުލަތުގެ ދަރަނި ފިނޭންސް މިނިސްޓްރީ


ޒިނޭ ކުރުމަކީ: ދެޖިންސުގެ ދެ މީހަކު حلال ނޫން ގޮތުގައި ޖިންސީ ގުޅުންތައް ހިންގައި، جماع ވުމެވެ. ޒިނޭއަކީ އިސްލާމްދީން ދެކޭ ގޮތުގައި ވަރަށް ނުބައި ފާޙިޝް ޢަމަލެކެވެ. الله تعالى ވަޙީކުރައްވަނީ: وَلَا تَقْرَبُوا الزِّنَىٰ ۖ إِنَّهُ كَانَ فَاحِشَةً وَسَاءَ سَبِيلً (الإسراء: ٣٢) މާނައީ: “އަދި ތިޔަބައިމީހުން ޒިނޭއާއި ގާތްނުވާށެވެ! ހަމަކަށަވަރުން އެއީ ހުތުރުކަން ބޮޑުވެގެންވާ ފާފައެއް ކަމުގައި ވިއެވެ. އަދި މަގެއްގެ ގޮތުން އެކަންތައް ހައުދަހައި ނުބައި ވެގެންވެއެވެ.” ޒިނޭ އަކީ ހުތުރުކަން ބޮޑުވެގެން ވާ ފާފައަކަށް ވާތީ الله ވަނީ މި ފާފައަށް ޙައްދު ކަނޑަ އަޅުއްވާފައެވެ. ނޫރުސޫރަތުގެ2ވަނަ އާޔަތުގައި ވަނީ: الزَّانِيَةُ وَالزَّانِي فَاجْلِدُوا كُلَّ وَاحِدٍ مِّنْهُمَا مِائَةَ جَلْدَةٍ މާނައީ “ޒިނޭކުރާ އަންހެން މީހާ އާއި އަދި ފިރިހެން މީހާ އާއި ދެ މީހުން ކުރެ ކޮންމެ މީހެއްގެ ގައިގައި ސަތޭކަ އެތިފަހަރުން ޙައްދު ޖަހާށެވެ.” ޙައްދު ޖެހުމުގައި އޭނާގެ މޫނާއި މޭމަތި ފަދަ އޭނާގެ ރީތިކަމަށް ހުތުރުކަމެއް އަތުވެދާނެ ތަނެއްގައި ތަޅައިގެން ނުވާނެއެވެ. ޒިނޭކުރި އަންހެން މީހާ ބަލިވެ އިން ކަމަށްވާ ނަމަ އޭނާގެ މައްޗަށް ޙައްދު ޤާއިމް ކުރާނީ ވިހާ ގަދަވުމަށް ފަހު ގައެވެ.\nމުޙްޞަނާގެ ޙައްދަކީ: ރަޖަމުކުރުމެވެ. އެއީ މެދުމިންވަރުގެ ހިލައިން ނުވަތަ ގަލުން އޭނާގެ ގައިގައި ތަޅައި މެރުމެވެ. ކީރިތި ރަސޫލާގެ ޙަޔާތްޕުޅުގައި ހިނގާފައިވާ މި ޙާދިޘާއިން މިކަމަށް ދަލީލު ލިބެއެވެ. ماعز بن مالك ޒިނޭކުރި ކަމަށް އިޢުތިރާފް ވުމުން ރަޖަމްކުރެއްވި އެވެ. عَنْ أَبِي هُرَيْرَةَ، قَالَ: }أَتَى رَجُلٌ مِنَ الْمُسْلِمِينَ رَسُولَ اللهِ صَلَّى اللهُ عَلَيْهِ وَسَلَّمَ، وَهُوَ فِي الْمَسْجِدِ فَنَادَاهُ فَقَالَ: يَا رَسُولَ اللهِ، إِنِّي زَنَيْتُ فَأَعْرَضَ عَنْهُ فَتَنَحَّى تِلْقَاءَ وَجْهِهِ فَقَالَ: يَا رَسُولَ اللهِ، إِنِّي زَنَيْتُ فَأَعْرَضَ عَنْهُ حَتَّى ثَنَّى ذَلِكَ عَلَيْهِ أَرْبَعَ مَرَّاتٍ، فَلَمَّا شَهِدَ عَلَى نَفْسِهِ أَرْبَعَ شَهَادَاتٍ دَعَاهُ فَقَالَ: «أَبِكَ جُنُونٌ؟» قَالَ: لَا قَالَ: «فَهَلْ أُحْصِنْتَ؟» قَالَ: نَعَمْ فَقَالَ رَسُولُ اللهِ صَلَّى اللهُ عَلَيْهِ وَسَلَّمَ: «اذْهَبُوا بِهِ فَارْجُمُوهُ» متفق عليه މާނައީ: أبو هريرة رضي الله عنه ގެ އަރިއަހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. “ސަލާމާއި، ޞަލާވާތް ލެއްވި ރަސޫލާ މިސްކިތުގައި އިންނަވަނިކޮށް މުސްލިމުންގެ ތެރެއިން ފިރިހެނަކު އައިސް އެކަލޭގެފާނަށް ގޮވައިލައިފައި ދެންނެވިއެވެ. އޭ ރަސޫލު اللهގެ ފާނެވެ! ހަމަކަށަވަރުން އަޅުގަނޑު ޒިނޭ ކޮށްފީމެވެ. ދެން ފަހެ އިތުރު އެކަލޭގެފާނު މޫނުފުޅު އަނެއް ފަރާތަށް އަނބުރައިލެއްވިއެވެ. އެމީހަކު އެފަރާތަށް ގޮސް ހަމަ އެގޮތަށް ދެންނެވިއެވެ. އެމީހާ އެގޮތަށް4ފަހަރު ދެންނެވުމުން، އިތުރު އެކަލޭގެފާނު ޙަދީޘްކުރެއްވި އެވެ. “ތިބާގެ ކިބައިގައި މޮޔަކަމެއް ވޭހެއްޔެވެ؟” އޭނާ ދެންނެވިއެވެ. ނޫނެކެވެ. އެކަލޭގެފާނު ޙަދީޘް ކުރެއްވިއެވެ. “ތިބާއީ މުޙްޞަނެއް ހެއްޔެވެ؟” އޭނާ ދެންނެވި އެވެ. އާދޭހެވެ. ދެން ފަހެ ކީރިތި ރަސޫލާ އެކަލޭގެފާނުގެ އަޞްޙާބުންނަށް ޙަދީޘް ކުރެއްވިއެވެ. “ތިޔަ ބޭކަލުން މި މީހާ ގޮވައިގެން ދާށެވެ! އަދި އޭނާ ރަޖަމް ކުރާށެވެ.”


Dhivehi Dharinney! Dhivehsakah Vythy Miadhu Ladheh Nuganey Hehyeve! - Vaguthu\n"ދިވެހި ދަރީންނޭ! އަހަރެން މިއަދު ދިވެއްސަކަށްވީތީ ލަދުގަންނަން"\n1 އަހަރު ކުރިން ( ޖުލައި 11, 2019 )\nނޮވެމްބަރ 03 ގެ ހަމަލާ އާއި ގުޅިގެން ލުތުފީ ހައްޔަރުކޮށްފައި: ފޮޓޯ، މީސް މީޑިއާ\nމިއަދާއި އިއްޔެ މުޅި މީސްމީޑިއާގައި އޮތީ ބޮޑު ބާޣީއެއްގެ ވާހަކަ ތަކެވެ.\nޖެހިލުމެއް ނެތި 19 ދިވެހި ދަރިން ޝަހީދުކޮށްލި ޚާއިނެއްގެ ވާހަކައެވެ. ނަމަވެސް މިވާހަކަތައް މީސްމީޑިއާގައި މިއަދު ދެކެވެމުންދާ ރާގަކީ ދިވެހި ކޮންމެ ދަރިއެއް އެއާމެދު ފުންކޮށް ވިސްނާލަން ޖެހޭނެ ކަމަށެވެ.\nދިވެހިންގެ ޅަ ޖީލުގައި ޤައުމިއްޔަތެއް ނެތް ވާހަކަ އަބަދުމެ އަޑުވެއެވެ. ކިތަންމެ ޤަބޫލު ކުރަން ދަތި ނަމަވެސް ޤައުމަށް ކޮންމެ ގޮތެއް ވިޔަސް ވަރިހަމައޭ ބުނާ ނޫކަށި ފުރައިގެ ކިތަންމެ ދިވެހިންނެއް މި ދިވެހި ޤައުމުގައި އެބަ ތިއްބެވެ.\nމިވާހަކަތައް އިހަށް ބާއްވާފައި ދިވެހި ޤައުމަށްޓަކައި މޭ އައްޑަނައަކަށް ހަދައި އަޅުގަނޑުމެންގެ ޤައުމުގެ ދިފާޢުގައި ނިކުތް ޝަހީދުންނާމެދު އަޅުގަނޑުމެންގެ ތެރެއިން ބައެއް ދިވެހިންގެ ޚިޔާލު ހުރި ގޮތާމެދު ވާހަކަ ދައްކާލަމާ ހިނގާށެވެ.\n"ބްރޯ.. ހީ ޖަސްޓް ޑިޑް ހިސް ޑިއުޓީ. ހުވައެއް ކޮށްގެން ހުރީ އޭނާ. އޭނާ އެކުރީ މާ މޮޅު ކަމެއް ނޫން. އަދާ ކުރީ އޭނަގެ ޑިއުޓީ" ޝަހީދު ހުސައިން އާދަމް އާ ބެހޭ ގޮތުން ދެކެނީ ކިހިނެތްތޯ 16 އަހަރުގެ ޒުވާނެއްގެ ގާތުގައި އަހާލުމުން ދިން ޖަވާބަކީ މިއީ އެވެ.\nއެންމެ ރަނގަޅެވެ. އެދުވަހު ދިވެހި ޤައުމަށްޓަކައި ފުރާނައިން ޤުރުބާންވި މަތިވެރި ޝަހީދުންގެ ތެރޭގައި ހިމެނޭ ސިފައިންގެ ބޭކަލުން ތިއްބެވީ ދިވެހި ޤައުމު ހިމާޔަތް ކުރައްވާނެ ކަމަށް ﷲ ގަންދީ ހުވާކުރައްވައިގެނެވެ.\nނަމަވެސް ދުޝްމަނުންގެ އަދަދެއް ދުޝަމަނުންގެ ހަތިޔާރެއް ނޭނގި އެއްވެސް ދުރު ރާސްތާ ޕްލޭނެއްނެތި ދުޝަމނުންނާ ހަނގުރާމަ ކުރުމުގެ ހިތްވަރު ކޮންމެ ކޮންމެ މީހެއްގެ ގައިގައިއެއް ނުހުންނާނެއެވެ.\nހަމަ ގައިމުވެސް ޝަހީދު ހުސެއިން އާދަމް ކުރެއްވި ޖިހާދާ މެދު އަޅުގަނޑު ފަޚުރުވެރި ވަމެވެ. އަދި އެވާހަކަ އަޑު އިވޭ ކޮންމެ ފަހަރަކު ޤައުމީ ޖޯޝު އާލާ ވެއެވެ.\nދެން އޮތީ ބާޣީ ލުތުފީގެ ވާހަކައެވެ. އޭނާގެ ނަމުގެ ކުރިޔަށް ބާޣީ ލިޔެ ޚަބަރު ޝާއިރުކުރާތީ އެކަމާ ހިތް ހަމަ ނުޖެހޭ ދިވެހިން އުޅޭކަންވެސް މިފުރުސަތުގައި ފާހަގަ ކޮށްލަމެވެ. ބާޣީ ނުޖެހުމަށް އެދި މެސެޖް ކުރި ކޮންމެ މީހެއް މިހާރުވާނީ މެސެޖް ނުކުރެވޭ ގޮތަށް ބްލޮކް ކޮށްފައެވެ.\nމިއަދު ކޮންމެ މީހަކު ކޮންމެ ވާހަކައެއް ދެއްކިޔަސް ހާޖަރާގޭ ބާޣީ އަބްދުﷲ ލުތުފީ އަކީ ދިވެހި ޤައުމުން އެތައް ދަރިންނެއްގެ ލޭ އޮހުރާލި މީހެއް ކަން ހަމަ ގައިމުވެސް މި ޖީލަކަށް އޮޅުވައެއް ނުލެވޭނެއެވެ.\nއަޅުގަނޑު ހަމަ ގައިމުވެސް ބާޣީގެ ވާހަކަތައް ދެން އަންނަން އޮތް ޖީލުގެ މީހުންނަށްވެސް ކިޔައި ދޭނަމަވެ. އަދި ޝަހީދުންގެ މަތިވެރި ޤުރުބާނީގެ ވާހަކަވެސް ކިޔައި ދޭނަމެވެ.\nދެން އޮތީ ބާޣީ ލުތުފީ ރާއްޖެ ގެނައި ދުވަހު ދައުރުވި ފޮޓޯ ތަކުގެ ވާހަކައެވެ. "މަށަށް މަށަށް" ކީ އަންހެންުންގެ ވާޙަކައެވެ.\nބާޣީ ލުތުފީ ފެނި ފުރަތަމަ ނަޒަރުން ހިތްކީ ދިވެހިންގެ ވާހަކައެވެ. މިއަދު އަހަރެން ލަދު ގަނެއެވެ. ހަޤީގަތުގައި ދިވެއްސަކަށް ވީމައެއް ނޫނެވެ. ދިވެހިންގެ ތެރެއިން ބަޔަކު އުޅެމުންދާ ގޮތުންނެވެ.\nއަދިވެސް އެއްފަހަރު ބުނެލާނަމެވެ. އޭނާއަކީ ބޮޑު ބާޣީއެކެވެ. މީމްތައް ހަދާ އަމިއްލައަށް މަޖާވާ މީހުންނަށް މިވާހަކަ ތަކުރާރު ކޮށްދޭނެމެވެ. ބާޣީ ލުތުފީ ކުރާ ކޮންމެ ކަމަކީ ކޫލްކަމެއް ކަމަށް ދެކެން މިއަދު ބައެއް މީހުން ފަށައިފިއެވެެ. މިއަދު ފޭސްބުކް ހާވަމުން ދަނިކޮށް ލުތުފީ އަޅައިގެން ހުރި ތޮފީގެ ފޮޓޯއެއް އާއްމު ކުރުމަށްފަހު ވިއްކަން ޖަހާފައި ހުއްޓާވެސް ފެނުނެވެ.\nއަނެއްކޮޅުން އޭނާގެ ދިފާޢުގައި ވާހަކަ ދައްކާ އެތައް ދިވެހިންނެއް މިއަދު އެބަތިއްވެ.\nޖުލައި 11, 2019 16:44\nޝައްކެއްވެސް ނެތް ބާގީ ލުތުފީ އަށްވުރެ ބޮޑު ބާގީއެއް މި ގައުމުގަ ނެތް، ރާބޮއިގެން ހުރެ ސޯޓްބުރިއާ އެކީ އިސްލާމީ މަރުކަޒައް އަރާ އިސްލާމީ މަރުކަޒު ލައުޑު ބޭނުންކޮށްގެން "އަހަރެމެން މިއައީ ދިވެހިން މަރާކަށް ނޫނޭ، އަހަރެމެންނަށް ކަމުނުދަނީ މި ވެރިކަމޭ، ވެރިކަން ލިބިއްޖެޔާ ކޮންމެހެން އިސްލާމްދީނަށް އުޅޭކަން ނުޖެހޭނީ ކީ ތި ބާގީ ލުތުފީ\nޖުލައި 11, 2019 16:53\nކަލޭ ލަދު ގަނޭތަ؟ އަގުބޮޑަސް ކަލޭ ލަދު ގަނޭތަ؟\nޖުލައި 11, 2019 17:14\nވަންތިންގް ފޯ ޝުއަރ ބްރޯ. ޔޫ އޯލް ވިލް ޑައި އިން އެގަނީ. އެންޑް ދެއިވިލް އޯލް ބާރން އިޓާނަލީ އިން ހެލް ފަޔަރ.\nޖުލައި 11, 2019 16:58\nމިއަދުގެ ދިވެހިންނަށް ދަސްވެފައިވަނީ ކޮންމެ ހާދިސާއަކުންވެސް އިބުރަތްލިބިގަތުމުގެ ބަދަލުގައި އެކަމަކަށް ޖޯކުޖަހަން. ބައެއް ދިވެހިން ބޭނުންވަނީ ޔޫރަޕްމީހުން އުޅޭގޮތަށް އުޅެން، އެކަމަކު ނަކަލު ކުރަނީ އެމީހުންގެ ތެރޭ ހުންނަ އެންމެގޯސް އާދަތައް. މިއަދުގެ މިޖީލުގެ ދަރިން އަހަރެމެންގެ ކާބަފައިންނަށް ފެނިއްޖެނަމަ، އަހަރެމެންގެ ކާބަފައިން ކަރުނައަޅައި ރޯނެ.\nޖުލައި 11, 2019 17:01\nޢޭނާގެ މައްޗަށް ކުރި ޙުކުމް އެދުވަހު ތަންފީޒު ކުރިނަމަ މިއަދު ތިޔަ ހާސަރު ދަމަން ނުޖެހުނީސް. ޢެކަން ނުކޮށްތިބެ މިއަދު މީގެ އެތައް ޒަމާނެއް ކުރިން މީހަކު ކުރި ފާފައަކާއި އަޅުވައިގެން އޭނާއަށް ފާޑުފާޑުގެ ހުތުރު ނަންނަމުން ގޮވުމަކީ އިސްލާމް ދީނުގައި ކަނޑައެޅިގެން މަނާކަމެއް. އޭނާ އެވަނީ ޢާއްމުކޮށް ދިވެހިންގެ ކިބައިން. ޚާއްޞަކޮށް އަނިޔާލިބުނު ޢާއިލާތަކުގެ ކިބައިން މާފަށްވެސް އެދިފަ. ﷲ އީ ޣަފޫރުއް ރަޙީމް\nޖުލައި 11, 2019 17:09\nލިޔުންތެރިޔާއަށް ވަރަށް ތާއީދު\nޖުލައި 11, 2019 17:34\n19 އާއިލާގައި7މީހުންނާއި 10 މީހުންތިބިކަމުގައި ބަލާށެވެ. އެހެންވީމައި ގާތްގަޑަކަށް 19*10= 190 އާއިލާގެމީހުންނަށްގެއްލުންވީއެވެ. މިމީހުންގެ ކާފަދަރިންނަށް 190*10= 1900 މިހުންނަށްގެއްލުންވާނެ ދެން މިހެންގޮސް 30އަހަރުވާއިރު ކިތައްމީހުންނަށްތޯ މިކަމުގެއަސަރުކުރާނީ\nޖުލައި 11, 2019 18:45\nއަޅެފަހެ، ލުތުފީ ބަޑިޖަހައި މެރި އެންމެ ދިވެހި ދަރިޔެއްވެސް ނުހުންނާނެޔޭ މަމެން މިކިޔަނީ ކެރިހުރެގެންނޭ ލުތުފީއަށް އިންސާފީ ޝަރީއަތެއް ގާއިމުކުރާނަމަ ލުތުފީ ޖަލައް ލީހާ ދުވަހަކަށް ސަރުކާރުން ބަދަލުދޭން ޖެހޭނެޔޭ ލުތުފީއަކީ ޓެރަރިސްޓެއްނޫނޭ އޭނައަކީ ރެފިއުޖީއެކޭ މަމެންމިކިޔަނީ މިކަން އިނގޭތީޔޭ ލުތުފީ އަކީ ބާޣީއެއްނޫނޭ އެހެނެއްކަމަކު އޭނާއަކީ ދިވެހިންނައްޓަކައި މައުމޫނުގެ ޙުދުމުހުތާރު ވެރިކަން ނިމުމަކަށް ގެނައުމަށް މި ދިވެހި ލޮބުވެތި ވަތަނުގެ ދިފާއުގައި އަޑުއުފުލި މީހެކޭ މަމެންމިކިޔަނީ ކެރިހުރެގެނޭ ލުތުފީއަކީ ބާޣީއެއް ނޫނޭ ބާޣިީ އަކީ އިލިޔާސް އިބުރާހިމޭ، ނޮވެމްބަރު3ގެ ހަގީގީހާދިސާ މައުމޫނު ވަނީ އޮޅުވާލާފަޔޭ މަމެންމިބުނަނީ ކެރިހުރެގެންނޭ ހަގީގަތް ދިވެހިންނަށް ސާބިތު ހެއްކާއެކު ވަރަށް އަވަހަށް އިނގޭނެޔޭ އިނގޭނެޔޭ އިނގޭނެޔޭ.\nޖުލައި 11, 2019 19:54\nތަމެންނަށް އެ ބާޤީ ގުންޑާ އަކީ ރަންގަނޑަކަށްވިޔަސް ދިވެހި ލޭ ހިނގާ ޤައުމުދެކެ ލޯބިވާ އެކަކުވެސް ނުބުނާނެ އެއީ ބާޤީއެއް ނޫނޭ. ރީދޫ ލާދީނީ ބައިގަނޑު ކިތައްމެ ޕްރޮޕެގެންޑާއެއް އެ ބާޤީ ލުތުފީ ހިމާޔަތް ކުރަން އުޅުނަސް އަހަރުމެން އުމުރު ދުވަހު ދުނިޔޭގަ ތިބިހާ ދުވަހަކު އެ ޤާތިލަށް ހަމަ ކިޔާނީ ބާޤީ ގުންޑާ ލުތުފީ.\nޖުލައި 11, 2019 23:41\nއެއްކަލ މޮޔަ ގޮލާ އަނގަ ބާނަން ފަސައިފި.އަދުރޭ އަކީ ބޮޑުބާގީ\nޖުލައި 11, 2019 22:50\nކޮން މަމެން ތަމެން ކިޔާކަށް. ޓީވެސް ބާގީޔެއް. ކަލޭ ތީ ގުންޑާ މަވާލީއެއް..އޭނަ ދިފާއު ކުރަން ނޫޅޭ. ޢޭނަ ބަޑި ހިފާއިގެން ތިބި ބަޔަކު މިތަނަށް ގެނައީ..\nޖުލައި 11, 2019 18:51\nޖުލައި 11, 2019 18:56\nޖުލައި 11, 2019 19:14\nލުތުފީއަކީ ސީދާ ބޮޑު ބާޣީއެއް. ކަލެއަކީވެސް ބާޣީއެއް. ޙުދުމުހްތާރުވީ އަންނިގެ ވެރިކަމާއި މިވެރިކަން. ނޮވެމްބަރ 3ގެ ހާދިސާވަނީ ކެމެރާތަކަށް ރިކޯޑް ކުރެވިފައި. އެއަށްވުރެ ބޮޑަށް އެދުވަހު އެމަންޒަރުތައް ހަމަލޮލުން ދުށް ގިނަ ޒުވާނުން މިއަދުވެސް ދުނިޔޭގައި އެބަތިބި. ލުތުފީއަށް މައުމޫނުޖަލުގެ ހުކުމް ކުރުމަކީ ހަމަ ކުށެއް. އެދުވަހު ލުތުފީއަށް މަރުގެ ހުކުމް ކުރިނަމަ މިއަދު މިކަހަލަ ކަންތައްތައް ރާއްޖޭގައި ނުހިނގާނެ.\nޖުލައި 11, 2019 19:08\nލަދުގަތީ މިއަދަކު ނޫން. މަ ލަދުގަތީ ދިވެހި ރައްޔިތުން ބާޣީއަކަށް ތާއިދުކުރާ ބާޣީއެއްގެ އާއިލާއަކަށް ނިސްބަތްވާ ބަޣީއަކު (ސަރުކާރާ ދެކޮޅަށް އިސްތިއުފާއޭ ގޮވާ ނުކުތުމަކީ ހިޔާލުފާޅު ކުރުމެއް ނޫން، އެއީ ހަމަ ސީދާ ބަޣާވާތްކުރުން) ރައީސްކަމަށް އިންތިހާބުކުރުމުން. އަދި ހަރުއަޑުން އެމީހުންނަށް ސަޕޯޓުކުރާތީ. ދިވެހި ރައްޔިތުންގެ މެޖޯރިޓީ މިއަދު ބޭނުންވަނީ ނޮވެމްބަރ 3ގައި ޝަހީދުވި ޝަހީދުންނަކީ ފަރުވާކުޑަކަމުން "މަރުވި" ބައެއްކަމަށް ދައްކާ އެދުވަހު ބަޢާވާތްކުރި ލުތުފީއާއި އޭނަގެ އަހުލުންނަކީ ހީރޯއިންނަށް ހަދަން. މިއީ ދިވެއްސަކަށް ވީތީ ލަދުގަންނަންވީ ސަބަބު.\nޖުލައި 11, 2019 19:25\nގެރިބަކަރި ކުއްތާ އާއިލާއަށް ނިސްބަތް ވާ ބަޔަކަށް ތިއެއްޗެއްސެއް ހަޖަމެއް ނުވާނެ.. ބަލަ މީ ފަހު ޒަމާން. ޑައްޖާލު އަރާނީ މާދމާ އިރު އަރާއިރު ކަމެއް ވެސް ނޭނގެ. ހަމަ ގާއިމު ވެސް ދުނިޔެ މަތި ހުތުރު ކަންތައް ތައް ރީތި ކޮށްގެން އުޅޭ ގެރިބަކަރި ކުއްތާއިން ތަކެއް އުޅުނަސް ހައްޤަށް ނަސްރު ދެއްވާނެ އަދި ބާތިލު ކަންތައްތައް ބާތިލުވެސް ވާނީ ދުނިޔެ ނިމުމުގެ ކުރިން. މިއީ ޔަޤީން ކަން ދެއްވާފައިވާ ހަޤީޤަތެއް ކަން ޔަގީން. ދައްޖާލުވެސް އޭނަގެ ނިމުން އާދޭ ކޮންމެވެސް އެއް ދުވަހަކުން. .... އަނިޔާވެރިންނަށް ނަސްރެއް ނޯންނާނެ ކަން ޔަޤީން. ޙައަޤަށް ނަސްރު ދެއްވުމަށް ފަހަށް ދުނިޔެވެސް ނިމޭނީ. ނުބައި ކަންތައްތަކެއް އަބަދަކު ދެމި ނޯންނާނެ. ...ލުތުފީ ކަން ނޭނގި އެއޮއްގެން ލުތުފީ ފަހަތުން އެބަ ދުވެޔޭ. ހަހަހަ ލޮލް\nޖުލައި 11, 2019 20:50\nލުތުފީ މަރު ނުވަނީސް ރާއްޖެ ގެނެވުނީތީ ފަހުރުވެރިވޭ\nޖުލައި 12, 2019 07:25\nލިޔުންތެރިޔާ ތިޔަ ހުށަ އެޅީ ހިތުގެ އުދާސްތާއެވެ. ކަމެއް ހައްދުން ނެއްޓިދަނީ އަދި މީސްތަކުންގެ ވިސްނުން މިހިސާބަށް ދިޔައީ ކީއްވެ ތޯއެވެ. އަށް ސަތޭކަ އަހަރު އިސްލާމް ކަމުގެ ޓެގުގައި އުފާފާޅުކުރަމުން އައި އިރު ގާއިމް ކުރީ ދީނުގެ ނަމުގައި އަމިއްލަ ވަޟައީ ގާނޫނެވެ. ﷲގެ ޝަރީއަތް ދޫކޮއްލުމުން މި އޮތީ ވާނެ ހައެއެއްޗެއް ވެފަތާއެވެ .\nޖުލައި 12, 2019 08:26\nއެދުވަހަކީބިރުވެރިކަންއައިދުވަހެއް ކުޑަޢިރުއެހަނދާނތައް އަދިވެސް މިއަދުވީކަމެނހެން ހެން ހަނދާން އެބަހުރި\nޖުލައި 12, 2019 09:24\nއަހަރުމެން ލަދުގަނޭ ބޮޑު ވަގެތް އުޅެތީ !\nޖުލައި 12, 2019 10:40\nދިވެހިން ދިވެހިންގެ ގޮތެއް ފޮތެއް ނެތްކަންމަތީ އަބަދަށް.\nޖުލައި 13, 2019 00:44\nއަދަބެއް އަޚްލާގެއް، އަމިއްލަ ނަފްސުގެ ބޭނުމުން އަރައިގަންނަން ނޭގޭ ޖީލެއް ބިނާކުރީމަ ވާނީވެސް މިހެން. ވެސްޓާރން މީހުންހެން "މައި ރައިޓްސް ބިފޯ ދެއަރ ރައިޓްސް" ގަބޫލުކޮށް ޤުރުޢާނާއި ސުންނަތުގެ ކިޔެވުން ދޫކޮށްލީ އެއީ ޒަމާނީ ތަރައްޤީ ކަމަށް. އަދި ވިސްނޭނެ ދުވަހެއް އަންނާނެ.\nޖުލައި 13, 2019 22:55\nއަހަރެން ދުވަހަކުވެސް މިގައުމުގެ މީހެއް ވީމަ ފަޙުރުވެރިނުވޭ.\nޖުލައި 14, 2019 09:31\nބާގީ އަކަށް ގާޒީ އަކަށް އެމީހަކު ކުރި ކުށަށް އަދަބު ދިނީމަ ނިމުނީ\nޖުލައި 14, 2019 09:56\nކިހާދެރަކަމެއް! ކޮންމެކަމެއް ހިތުލިޔަސް ދިވެހިންގެ ލޭ އޮހޮރި މީހަކަށް ދިވެއްސެއް މާފެއް ނުދޭނެ


ތިލަފުށީގެ ދެވަނަ ފިޔަވަހީގެ މާސްޓަރ ޕްލޭނާއި، އެޗް.ޑީ.ސީ އިން ތިލަފުށީގައި ކުރަމުންދާ ބައެއް މަސައްކަތްތައް ރައީސުލްޖުމްހޫރިއްޔާގެ ނައިބު ބައްލަވައިލައްވައިފި - The President's Office\nތިލަފުށީގެ ދެވަނަ ފިޔަވަހީގެ މާސްޓަރ ޕްލޭނާއި، އެޗް.ޑީ.ސީ އިން ތިލަފުށީގައި ކުރަމުންދާ ބައެއް މަސައްކަތްތައް ރައީސުލްޖުމްހޫރިއްޔާގެ ނައިބު ބައްލަވައިލައްވައިފި\n7 އޮގަސްޓް 2021، ރިފަރެންސް: 2021-256\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، އެޗް.ޑީ.ސީ އިން ތިލަފުށީގައި ކުރަމުންދާ ބައެއް މަސައްކަތްތައް ބައްލަވައިލެއްވުމަށް ތިލަފުއްޓަށް މިއަދު ޒިޔާރަތްކުރައްވައިފިއެވެ. މިއަދު މެންދުރުފަހު އެމަނިކުފާނު ކުރެއްވި މި ޒިޔާރަތުގައި ވަނީ ތިލަފުށީގެ ދެވަނަ ފިޔަވަހީގެ މާސްޓަރ ޕްލޭނާ ގުޅޭ ޕްރެސެންޓޭޝަނެއް ބައްލަވައިލައްވައި، އެކަމާއިގުޅޭ މަޢުލޫމާތު ސާފުކުރައްވާފައެވެ.\nމީގެ އިތުރުން އެމަނިކުފާނު ވަނީ ތިލަފުށީގެ ދެވަނަ ފިޔަވަހީގެ ހިއްކާ ސަރަޙައްދާއި، ތިލަފުށީގައި އެޗް.ޑީ.ސީ.އިން ޤާއިމުކޮށްފައިވާ ކެމިކަލް ގުދަންތައް ބައްލަވައިލައްވައިފައެވެ. އަދި، އެމަނިކުފާނުގެމި ޒިޔާރަތުގައި އެމް.ޓީ.ސީ.ސީގެ އޮފީސް ސަރަޙައްދާއި، ޑޮކްޔާޑެއްވެސް ވަނީ ބައްލަވައިލައްވާފައެވެ.\nމާލޭގައި ކެމިކަލް ގުދަނެއް ގޮވައިގެން ހިނގި ނުރައްކާތެރި އަލިފާނުގެ ހާދިސާޔާ ގުޅިގެން މާލޭ ސަރަޙައްދުގެ ކެމިކަލް ގުދަންތައް ތިލަފުއްޓަށް ބަދަލުކޮށްފައި ވާއިރު، ތިލަފުށީގައި އެޗް.ޑީ.ސީ އިން ހިންގާ ކެމިކަލް ގުދަނުގައި 34 ޔުނިޓް ވަނީ ޤާއިމުކޮށްފައެވެ. އަދި، މި ގުދަނުގެ ޔުނިޓްތަކަކީ އަމިއްލަ ފަރާތްތަކަށް ވިޔަފާރީގެ އުޞޫލުން ކުއްޔަށް ދޫކޮށްފައިވާ ޔުނިޓްތަކެކެވެ.\nއެޗް.ޑީ.ސީ އިން އެމް.ޓީ.ސީ.ސީ އާ ޙަވާލުކޮށްގެން ތިލަފުށީ ދެވަނަ ފިޔަވަހީގައި ހިއްކުމަށް ހަމަޖެހިފައިވަނީ 127 ހެކްޓަރުގެ ބިމެވެ. މި ބިން ހިއްކުމަށް ހަމަޖެހިފައިވަނީ ތިލަފުށީ ދެވަނަ ފިޔަވަހީގެ މާސްޓަރ ޕްލޭނާ އެއްގޮތަށެވެ.


Loan ebbasvumegge dhashun Prince Barcelona ah - vNews.mv\nއިސްމާޢީލް ޝާހު 22 January 2019, 22:56\nއޭސީ މިލާންގެ ކުރީގެ ތަރި ޕްރިންސް ބޯޓެންގް މިސީޒަނުގެ ނިޔަލަށް ލޯނު އެއްބަސް ވުމެއްގެ ދަށުން ބާސެލޯނާ އަށް ބަދަލުވެއްޖެއެެވެ.\nގާނާ ގައުމީ ޓީމަށް ކުރިން ކުޅުނު އުމުރުން 31 އަހަރުގެ ޕްރިންސްގެ ކުޅުމަށް ބެލުމަށްފަހު މިސީޒަން ނިމުމުގެ ކުރިން އަށް މިލިއަން ޑޮލަރަށް އޭނާ ގަތުމުގެ ބާރު ބާސެލޯނާއަށް ވަނީ ލިބިފައެވެ. ބާސެލޯނާއިން ޕްރިންސް ގެނައީ އެޓީމުގެ ކުރިއަށް ކުޅެމުންދިޔަ މުނީރް އަލް ހަދީދީ އެޓީމު ދޫކޮށް ދިއުމާ ގުޅިގެންނެވެ.\nޕްރިންސް ބޮއެޓެންގް ބާސެލޯނާއަށް ސޮއިކުރުން ވެގެންދިޔައީ ގިނަބަޔަކަށް ހައިރާންކަން ގެނުވި ކަމަކަށެވެ. ސަބަބަކީ ވޭތުވެދިޔަ އަހަރުތަކުގައި ޕްރިންސްގެ ފަރާތުން އެދެވޭ ކުޅުމެއް ފެނިފައި ނުވުމުންނެވެ. އޭނާގެ ފަރާތުން އެދެވޭ ކުޅުމެއް ނުދެއްކޭތީ ގިނަފަހަރަށް ހުންނަން ޖެހުނީ ބެންޗުގައެވެ.\nޕްރިންސްގެ ޕުރޮފެޝަނަލް ފުޓުބޯޅަ ކެރިއަރު ފަށާފައިވަނީ ޖަރުމަނުގެ ހާތާ ބާލިންގައެވެ. އޭނާ ވަނީ މީގެކުރިންވެސް ސްޕެއިން ލީގުގައި ކުޅެފައެވެ. އެއީ ލަސް ޕަލްމަސް އަށެވެ. އިނގިރޭސި ވިލާތުގެ ޓޮޓެންހަމަށް ޕްރިންސް ވަނީ ބަދަލުވެފައެވެ. ނަމަވެސް އޭނާގެ ފަރާތުން މާ އެދެވޭ ކުޅުމެއް އޭނާއަކަށް ނުދެއްކުނެވެ.\nބާސެލޯނާއަށް ޕްރިންސް ބަދަލުވީ އޭނާގެ ޕްރޮފެޝަނަލް ކެރިއަރުގެ 10 ވަނަ ކުލަބުގެ ގޮތުގައެވެ. ގިނަބަޔަކު ބުނާގޮތުގައި މިއީ ބާސެލޯނާއިން ކުރި ބޭކާރު މަސައްކަތެކެވެ. ނަމަވެސް ބާސެލޯނާގެ މެނޭޖުމަންޓް އޮތީ ވަރަށް ޕޮސިޓިވްކޮށެވެ.


ދުނިޔެ - ރޫމޭނިޔާގެ މުޒާހަރާ\nސަރުކާރުގެ ކަރަޕްޝަން ހައްދުފަހަނަ އަޅާ ގޮސް ރޫމޭނިއާ ރައްޔިތުން ރުޅިގަދަވެއްޖެ\nރައްޔިތުން ބުނަނީ ސަރުކާރު އިސްތިއުފާ ދޭން ޖެހޭނެ ކަމަށް\nބޮޑުވަޒީރު ވިދާޅުވަނީ އިސްތިއުފާ ނުދެއްވާނެ ކަމަށް\nމުޒާހަރާއާ ގުޅިގެން ވިޔަފާރިއާ ބެހޭ ވަޒީރު އިސްތިއުފާ ދެއްވި\nކ. މާލެ 11 ފެބުރުއަރީ 2017 | ހޮނިހިރު 17:04 1,497\nރޫމޭނިޔާގެ ރައްޔިތުން ކަރަޕްޝަން އާ ދެކޮޅަށް މުޒާހަރާ ކުރަނީ - ޔޫޓިއުބް\nއެތައް ހާސް ރައްޔިތުންނެއް ރޫމޭނިއާގެ އެކި ސަރަހައްދުތަކުގެ މަގުތަކަށް ނިކުމެ މުޒާހަރާ ކުރާތާ އެތައް ދުވަހެއް ވެއްޖެއެވެ. ރައްޔިތުން ތިބީ ދޫކުރާ ގޮތަކަށް ނޫނެވެ. އެމީހުން ބުނަނީ ގައުމުގައި އަށަގަންނަމުންދާ ކަރަޕްޝަނަށް ދެން އިތުރަށް ބަލަން ނުތިބޭނެ ކަމަށެވެ.\nޔޫރަޕްގެ އިއްތިހާދުގައި ހިމެނޭ ރޫމޭނިއަކީ ކަރަޕްޝަން ވަރަށް ބޮޑަށް އަށަގަނެފައިވާ ގައުމެކެވެ. އެއީ އެތާނގެ ބައެއް މީހުން ބުނާ ގޮތުން އެމީހުން ކޮންމެ ދުވަހެއްގެ ދިރިއުޅުމާ ގުޅި ލާމެހިފައިވާ ކަމެއް ކަމުގައެވެ.\nމައްސަލަ ހޫނުވީ ވެރިކަން ކުރާ ޕާޓީ ސޯޝަލް ޑިމޮކްރަޓިކް ޕާޓީ (ޕީއެސްޑީ) އަށް ނިސްބަތްވެ ވަޑައިގަންނަވާ މިހާރުގެ ބޮޑުވަޒީރު ސޮރިން ގްރެއިންޑޭނޫ ސަރުކާރުން ކުއްލި ގޮތަކަށް ފާސްކުރި ގަރާރަކާ ގުޅިގެންނެވެ. އެ ގަރާރުގެ މަގްސަދަކީ ދެ ލައްކަ ރޫމޭނިއަން ލޭއި (ތިރީސް އަށް ހާސް ޕައުންޑް) އަށް ވުރެ މަދު އަދަދަކުން ރިޝްވަތު ހިފި އަމަލެއްގައި ޝާމިލްވި އޮފިޝަލަކު އެކުރީ ކުށެއް ނޫން ކަމަށް ކަނޑައެޅުމެވެ.\nމިގަރާރުގެ ސަބަބުން އެންމެ އަވަހަށް ފައިދާ ކުރާނީ މިހާރު ވެރިކަންކުރާ ޕާޓީ ޕީއެސްޑީގެ ލީޑަރަށް ކަމަށް ބީބީސީން ހާމަކޮށްފައިވެއެވެ. އޭނާގެ މައްޗަށް 20،700 ޕައުންޑުގެ ރިޝްވަތުގެ ދައުވާއެއް ވަނީ އުފުލިފައެވެ. ގަރާރު ދިފާއު ކުރައްވާ ބޮޑުވަޒީރު ވިދާޅުވަނީ މި ގަރާރުގެ ސަބަބުން މިހާރުވެސް ތޮއްޖެހިފައިވާ ރޫމޭނިޔާގެ ޖަލުތަކަށް ލުޔެއް ލިބިގެންދާނެ ކަމަށެވެ.\nމި ގަރާރާއެކު ރޫމޭނިއާގެ އެތައް މިތަނުން ގާތްގަނޑަކަށް ބައި މިލިއަނެއްހާ މީހުން މަގުތަކަށް ޖަމާވެ ސަރުކާރު ކުޑަކަކޫ މައްޗަށް ތިރި ކުރުވިއެވެ. މުޒާހަރާތައް ރޫމޭނިޔާގެ 56 ޓައުނެއްގައި ކުރިއަށް އެބަދެއެވެ. މުޒާހަރާ އަށް ހަ ދުވަސް ފުރިހަމަވި ތަނާ އެ ގަރާރު އަނބުރާ ގެންދާނެ ކަމަށް ސަރުކާރުން އިއުލާނު ކުރިއެވެ. މުޒާހަރާ ކުރާ މީހުންގެ ވާހަކައަކީ އެވަރަކުން ނުފުދެއެވެ. އެމީހުން ބުނަނީ ސަރުކާރަށް ޖެހޭނީ އިސްތިއުފާ ދޭން ކަމުގައެވެ.\nމިއީ ރޫމޭނިއާގައި އޮތް ކޮމިއުނިޒަމް ނެތިގެން ދިޔަ ފަހުން ސަރުކާރާ ދެކޮޅަށް ބޭއްވި އެންމެ ބޮޑު މުޒާހަރާއެވެ. މުޒާހަރާގައި ސަރުކާރާ އިދިކޮޅު ފަރާތްތަކުގެ އިތުރުން ސަރުކާރަށް ތާއީދު ކުރަމުން ދިޔަ އެތައް ހާސް އާއްމުންނެއްވެސް ބައިވެރިވަމުން ދެއެވެ.\nމުޒާހަރާ ކުރާ މީހަކު ދަ ގާޑިއަން ނޫހަށް ދިން އިންޓަވިއުއެއްގައި ބުނީ، ޢުމުރުން ހަގު ޑިމޮކްރަސީއެއްގައި އަދި ޚާއްސަކޮށް ކަޅު މާޒީއެއް އޮތް ތަނެއްގައި، ބޭނުންހާ ގޮތެއް ރައްޔިތުންނަށް ހެދުމުގެ އާދައަކީ ފަސޭހައިން ނައްތާލެވޭނެ ކަމެއް ނޫން ކަމަށެވެ.\nރައްޔިތުން ކަންބޮޑުވަނީ ސަރުކާރުން ފާސް ކުރި ގަރާރުގެ ސަބަބުން ކުރިން ކަރަޕްޝަންގެ ކުށް ސާބިތުވެފައި ތިބި މީހުން ކުށް ފުހެވި މިނިވަން ވެގެންދާނެއަތީއެވެ. އަދި ސަރުކާރުގެ އޮފިޝަލުން ރިޝްވަތުގެ އަމަލުތައް ހިންގުމަށް ފަސޭހަ ވެގެން ދާނެއަތީއެވެ.\nކަރަޕްޝަނަށް މަގުފަހިކޮށް ކަރަޕްޓް މީހުންނަށް މަގާމްތަކަށް އާދެވޭ ގޮތައް ގަރާރު ފާސްކުރަން ސަރުކާރުން އުޅުނު ގޮތުންވެސް މީހުން ތިބީ ރުޅިގަދަ ވެފައެވެ. މުޒާހަރާ ކުރާ ބައެއް މީހުން ފާހަގަ ކުރި ގޮތުގައި ގަރާރު ފާސްކުރީ ރޭގަނޑުގެ ވަގުތެއްގައެވެ. އަވަސް އަރުވާލައިގެން ސަރުކާރުން މިކަން ކުރިއިރު މިއީ އިމަޖެންސީ ޙާލަތެއްގައި ކުރަންޖެހުނު ކަމެއް ނޫންކަންވެސް އެމީހުން ފާހަގަ ކުރިއެވެ.\nރޫމޭނިޔާގައި މިހާރު އޮތް ސަރުކާރު ވެރިކަމަށް އައީ ހުސްވި ޑިސެމްބަރު މަހު އޮތް އިންތިޚާބުން 46 އިން ސައްތަ ވޯޓު ހޯދައިގެންނެވެ. ބޮޑުވަޒީރު ގްރެއިންޑޭނޫގެ ކެބިނެޓުން މަސައްކަތް ކުރަމުންދަނީ އެއް ގޮތަކުން ނުވިއްޔާ އަނެއް ގޮތުން ނަމަވެސް ފަސް އަހަރުން ދަށުގެ ޖަލު ހުކުމް ތަންފީޒް ކުރަމުންދާ 2500 ކުށްވެރިން ޖަލުން ނެރެވޭތޯއެވެ.\nމުޒާހަރާ ކުރާ މީހުން ބުނަމުންދަނީ 1989 ވަނަ އަހަރު ރޫމޭނިއާއަށް ގެނައި އިންގިލާބުގެ ފަހުންވެސް ގައުމުގެ ކޮންޓްރޯލް އަދިވެސް އޮތީ އޭރުވެސް ބާރު ހުރި މީހުންގެ އަތުގައި ކަމަށެވެ.\nރައްޔިތުން މުޒާހަރާ ކުރާ ސަބަބުތައް މީޑިއާ އާ ހިއްސާ ކުރަމުން ބައެއް މީހުން ބުނެފައިވަނީ އެމީހުންގެ ކޮންމެ ދުވަހެއްގެ އާއްމު ދިރިއުޅުމުގެ ކޮންމެ ކަމަކާ ހަމައަށް ކަރަޕްޝަންގެ އަސަރު ފޯރާފައިވާ ކަމަށެވެ. ވަޒީފާ ހޯދުން އެހާ ދައްޗެވެ. މުސާރަތައް އެހާ ކުޑައެވެ. ސިއްހީ ނިޒާމު އޮތީ ފޭލްވެފައެވެ. ޓެކްސް ނިޒާމުގެ ތެރެއިން ދަތިކޮށް ކުދި ވިޔާފާރިތަކަށް ސަލާމަތްވެވޭނެ ހަމައެކަނި ގޮތަކީ ރިޝްވަތު ދިނުން ކަމަށް ވެއެވެ.\nރޫމޭނިއާކީ ޔޫރަޕްގެ އެންމެ ފަގީރު ގައުމެވެ. އަދި އެންމެ ކަރަޕްޓް ގައުމެވެ. ހުސްވި އަހަރު އައި.ޕީ.ޕީ ތިންކް ޓޭންކުން ހާމަކުރި ގޮތުގައި ރޫމޭނިޔާގެ ގާނޫނު ހަދާ މަޖިލިހަށް އެންމެ ފަހުން 2012 ވަނަ އަހަރު އިންތިޚާބުވި މެމްބަރުންގެ ތެރެއިން 15 އިން ސައްތަ އަކީ ރިޝްވަތުގެ ތުހުމަތުތަކުގައި ތަހުގީގު ތައް ހިނގަމުންދާ މީހުންނެވެ.\nރޫމޭނިއާގެ މަސްރަހު ހޫނުވެ، ސަލާމަތީ ބާރުތަކާއި އާއްމު ރައްޔިތުންނާ ދެމެދު ކުރިމަތިލުންތައް އަންނަނީ ހިނގަމުންނެވެ. މައްސަލައިގައި ވިޔަފާރިއާ ބެހޭ ވަޒީރު ވަނީ އިސްތިއުފާ ދެއްވާފައެވެ. ނަމަވެސް ބޮޑުވަޒީރު ވިދާޅުވަމުން ގެންދަވަނީ އިސްތިއުފާ ނުދެއްވާނެ ކަމަށެވެ.\nރޫމޭނިޔާ ސަރުކާރުން ކަރަޕްޝަންއަށް މަގުފަހިވާ ގޮތައް ފާސްކުރި ގަރާރަށް ގައުމުގެ ރައްޔިތުންގެ ރުޅިވެރިކަން އަމާޒު ވެގެން ދިއުމުގެ އިތުރުން ޔޫރަޕިއަން ޕާލިމެންޓުންވެސް ވަނީ ނުރުހުން ފާޅުކޮށްފައެވެ.


SunOnline: Lolah nufenunas ulhey ulhumugai loa andhiri meeheh noon\nލޮލަށް ނުފެނުނަސް، އުޅޭއުޅުމުގައި ލޯ އަނދިރި މީހެއް ނޫން\nޢާލިމް އަބްދުއްލަތީފް 30 Aug 2021, 13:29\nބަޔަކު މަސައްކަތެއް ކުރާއިރު އެތަނުގައި ހަމީދު އިށީންދެލައިގެން -- ފޮޓޯ/އަލީ ފަސީހް\nއެއީ މީގެ 56 އަހަރު ކުރިއެވެ. އެ ޒަމާނަކީ މާލޫދަށް މީހުން ދަތުރުވަރިތަކުގައި މާލެއަށް އައިސް އުޅުނު ދުވަސްވަރެކެވެ. ހއ. ހޯރަފުއްޓަށް ނިސްބަތްވާ އަބްދުލްހަމީދު ހުސައިނަކީ އެގޮތަށް މާލެ އައިސް އުޅުނު މީހުންގެ ތެރޭގައި ހިމެނޭ މީހެކެވެ.\nހަމީދު މާލެ އައިސް ގިނަ ދުވަސްތަކަކު ދޯނީގައި މަޑު ކުރުމަށްފަހު އެެއް ދުވަހަކު ރައްޓެއްސަކު ބުނެގެން "ތިންގަނޑުމި" ކިޔާ ދޯންޏެއްގެ ކައިރީގައި ގޮސް މަޑުކޮށްލައިގެން ވާހަކަ ދައްކައިލަން ހުއްޓެވެ.\n"އެ ދޯނި އޮތް ވާޓަރު ކައިރީގައި. ދެން އޭގެ އިންޖީނު ކޮންމެވެސް މަސައްކަތެއް ކުރަން ވެގެން އޮތީ. ދެން އެތަނަށް ފައިބާފަ އަޅުގަނޑު ހުރީ އެތަނުގައި," ހަމީދު އޭރުގެ ހަނދާންތައް އައު ކުރަމުން "ސަން"އާ ހިއްސާ ކުރިއެވެ.\nއެތަނުގައި މަޑުކޮށްލުމަށްފަހު އެތަނުން މަސައްކަތް ނިންމާލުމަށްފަހު މީހުންތައް ދިއުމުން އޭނާ މަޑުކުރީ އޭރުގެ ކަސްޓަމު ކައިރީގައެވެ. އެތަނުގައި އޭނާއާއި އޭނާގެ ރަށު ރައްޓެއްސަކާ ދެމީހުން ތިބުމަށްފަހު ދިޔައީ "ގަސްދޮށު މިސްކިތަށް" މެންދުރު ނަމާދަށެވެ.\nނަމާދުން ފޭބުމަށްފަހު އޭނާގެ ރަހުމަތްތެރިޔާއާއެކު ހަމީދު ދިޔައީ މެންދުރުގެ ކެއުމަށް އިންސާފު ކުރާށެވެ. އެތަނުގައި އޭރު ހުންނަ ބޮޑު ގަޑިއެއްގެ ކައިރިން ލައިފައި އެމީހުން ދިޔައީ އޭރުގެ "ތިން ވަތްގަނޑު" ގުދަން ކައިރިންނެވެ. އެ ގުދަނަކީ ސަރުކާރުން އޭރުގައި ކާޑުގެ ބާވަތްތައް ބަހައްޓާ ގުދަނެކެވެ.\nހަމީދު ކިޔައިދިން ގޮތުގައި އެ ގުދަނުގެ ކުރިމަތީގައި އޭރު ބައު ދަގަނޑުތަކެއް ބަހައްޓައިފައި ހުއްޓެވެ.\n"އެތަނުގައި މިހެން ބަލަހައްޓައިގެން ހުއްޓާ އެތަނުން ދަގަނޑު ބުރިއެއް ކުއްލިއަކަށް ބޫންބޫން ކިޔާފަ އެނބުރެން ފަށައިފި. އެނބުރެން ފެށީމަ ހިތަށް އެރީ މިއީ އަނެއްކާ ކޮން ކަމެއް ބާވައޭ ޖާދޫއެއް ބާވައޭ," ހަމީދު އެ ދުވަހު ކަންތައް ހިނގައިދިޔަ ގޮތް ތަފްސީލުކޮށް ކިޔައިދިނެވެ.\nމާ ގިނައިރުތަކެއް ނުވެ ކުއްލިއަކަށް ފެނުނީ ދަގަނޑުގަނޑު ވިއްސައިގެން މާ ދުރަށް ދިޔަ ތަނެވެ. އަދި އެތަނުގެ ކައިރިން ކުއްލިއަކަށް އެއްޗެއް ގޮވައި ހަމީދު ވެސް މާ ދުރަށް ވިއްސައިގެން ގޮސް ގަހެއްގެ ބުޑަށް ޖެހުނެވެ. އެ ވަގުތު ވީނުވީއެއްް ވެސް ހަމީދުއަކަށް ނޭނގުނެވެ.\n"އަލިފާން ރޯވެފަ އޮތް މީހާ ވަށައިގެން، ދެން ހަމަ ވާނުވާއެއް ނޭނގެ، ތަނެއް ދޮރެއް ނުފެނޭ. ކަންފަތަށް އިވޭ ސިފައިން ބަރުގަނު އަޅާފައި ނުކުންނަ އަޑު، ލޮލަކަށް ނުފެނޭ," ހަމީދު ކިޔައިދިނެވެ.\nސިފައިން ވަގުތުން އައިސް ވެހިކަލަށް އަރުވައިގެން ހަމީދު ހޮސްޕިޓަލަށް ގެންްދިޔައެވެ. އޭރު ހަމީދު އޮތީ ވަރަށް ބޮޑަށް ފިހިފައެވެ. އަދި އޭނާގެ ދެލޯ ވެސް އޮތީ ފިހިގެން "ނުކުމެފައި" ކަމުގައި އެ ހާދިސާ ސިފަކޮށްދެމުން އޭނާ ކިޔައިދިނެވެ.\nއެ ހާދިސާގައި ހަމީދު ނޫނަސް އަދިވެސް އެހެން ބައެއް މީހުންނަށް އެކިވަރުގެ ޒަޚަމްތައް ވިއެވެ.\nއެއީ ހަމީދުގެ ލޮލުގެ ފެނުން ގެއްލުނު ހާދިސާ ހިނގައިދިޔަ ގޮތެވެ. މާލޭގެ ބަނދަރުގައި "އެމޯނިއަމް" ނަމަކަށް ކިޔާ ވައްތަރެއްގެ ގޭސްފުޅިއެއް ގޮވައި އޭގެ އަސަރު ހަމީދުގެ ލޮލަށް ކުރީއެވެ. އޭނާ ހޮސްޕިޓަލަށް ގެންދިޔައިރު ވެސް އޮތީ ވަރަށް ބޮޑަށް ފިހިފައެެވެ.\nއެ ދުވަސްވަރު ރާއްޖޭގެ ވެރިކަމުގައި ހުންނެވީ އިބްރާހިމް ނާސިރެވެ. އެމަނިކުފާނުގެ ހެޔޮފުޅުކަމުގެ ސަބަބުން ހަމީދު ފަރުވާއަށް ސްރީލަންކާއަށް ފޮނުވިއެވެ. ސްރީލަންކާގައި ލޮލަށް ބޭސް ކުރަން ހަމީދު ދެ އަހަރާއި ނުވަ މަސް ދުވަސް ވަންދެން މަޑު ކުރިއެވެ. އެހެން ނަމަވެސް ހަމީދުގެ ލޮލަށް ފެނުމުގެ ނަސީބެއް ނުލިބުނެވެ.\nހަމީދު މާލެއަށް އަންނަން ޖެހުނީ ނާސިރުގެ ވެރިކަން ބަދަލުވުމުންނެވެ. އެ ދުވަސްވަރު ނުކުޅެދޭ މީހުންގެ އިނާޔަތެއްގެ ގޮތުގައި ސަރުކާރުން ދެނީ މީހަކަށް މަހަކު 20 ރުފިޔާއެވެ.\nލޮލުގެ ފެނުން ގެއްލިފައިވީ ނަމަވެސް ހަމީދުއަކީ ވަރަށް ތަފާތު މީހެކެވެ. ހުނަރުވެރި، މަސަައްކަތްތެރި ހީވާގި މީހެކެވެ. ލޯ އަނދިރި މީހަކަށްވެ، އުމުރުން އެންމެ ނުވަ އަހަރުގައި ނުކުޅެދޭ މީހަކަށް އޭނާ ވި ނަމަވެސް ކުޅެދޭ މީހަކަށް ވެސް މަސައްކަތް ކުރެވޭނީ އޭނާ ކުރާ ވަރަށެވެ.\nލޮލަށް ނުފެނުނު ކަމުގައި ވިޔަސް އޭނާ މިހާރު ވެސް މަހަށް ގޮސް ހަދައެވެ. އޭނާ ކާންބޯން އެންމެ ކުރީންސުރެ ވެސް އަދި މިހާރު ވެސް ކޮށް އުޅުނު މަސައްކަތަކީ މަސްވެރިކަމެވެ.\nސައީދު ލޮލުގެ ފެނުމުން މަހުރޫމްވީ އުމުރުން 11 އަހަރުގައި -- ފޮޓޯ/ އަލީ ފަސީހް\n"ކުއްޖެއްގެ އެހީގައި ގިނަ ފަހަރަށް ދަނީ އޮޑިއަށް. ދެން އޮޑިއަށް އެރުމަށްފަހު ގިނަ ފަހަރަށް އޮޑީގައި ނޯއްވޭ ދަތިވާ އެއްވެސް ކަމެއް. ދެން ހަމަ ޖެހޭ ކޮންމެ ކަމެއްް ވެސް އޮޑިމަތީގައި ކުރެވޭނެ،"\nއޮޑި މަހަށް ފުރުމަށް ރަށުގައި ކުރާ މަސައްކަތްތަކުގައި ވެސް ހަމީދުއަކީ ފަރިތަ މީހެކެވެ. އޭނާއަށް ކުރަން ނޭނގޭ މަަސައްކަތެއް މަސްވެރިކަމުގައެއް ނޯންނާނެއެވެ. ލޮލަށް ނުފެނުނު ކަމުގައި ވިޔަސް އޭނާއަށް ހިތުގެ އަލިކަން ވާ ކަމުގައި ހަމީދު ކިޔައިދިނެވެ.\nމަހަށް ގޮސްފައި ހަމީދު ހަމައެކަނި ކުރަނީ އޮޑިމަތީގައި ކުރަން ޖެހޭ މަސައްކަތެއް ނޫނެވެ. އެންދަމަން ދާ ފަހަރުތަކުގައި އޭނާ އެންދަމަން ވެސް ބައެއް ފަހަރަށް ފައިބައެވެ.\n"އެންދަމަން އެން ހަލަށް ވެސް ފައިބަން. އެން ހަަލަށް ފައިބާއިރު ފައިބާނީ ތިން ހަތަރު މީހުން. ހަމީދާ ހިއްލާށޭ ބުނީމަ އަޅުގަނޑު ހިއްލާނީ، ދެން "އާނ"އޭ ކިޔާ ހަޅޭއް ލަވައިގަތީމަ އަޅުގަނޑު ދެން ބާރަށް ދަމަނީ" ހަމީދު އޭނާ މަހަށް ގޮސް އުޅުމުގައި މަސައްކަތް ކުރާ ގޮތް ހިއްސާ ކުރިއެވެ.\nހަމީދު(ކ) މީހަކާއެކު މަސައްކަތެއް ކުރަނީ\nމަސްވެރިކަމުގެ ކުރިން އޭނާ ކާންބޯން އެހެން މަސައްކަތެއް ވެސް ކުރިއެވެ. ކުރީ ޒަމާނުގައި ދިވެހީން ގޯތިގެދޮރު ހަދައިގެން އުޅުނީ ތެޅިި ގަލުންނެވެ. އެހެންކަމުން އެ ދުވަސްވަރު ހަމީދު ކުރި މަސައްކަތަކީ ފަރުމައްޗަށް ގޮސް ގާ ތެޅުމެވެ.\n"ގާ ނަގައިގެން މީހުނަށް ގެނެސްދީ ގައު ތަޅައިދީ ހަދައިގެން އޭރު އުޅުނީ. މިހާރު ވެސް އޭރު ވެސް އަޅުގަނޑު ކައިބޮއެ އުޅެނީ އަޅުގަނޑުގެ އަމިއްލަ މަސައްކަތުން،"\nހޯރަފުށިން ވާހަކަދެއްކި ބައެއް މީހުން ކިޔައިދިން ގޮތުގައި ހަމީދު ރަށުގައި ހިނގައިފައި އުޅޭނީ ވެސް އެކަންޏެވެ. އަދި ދުރުން ބަލާ މީހަކަށް އޭނާގެ ހަރަކާތްތައް ހުންނަ ގޮތުން އެއީ ލޮލަށް ނުފެންނަ މީހެއްކަން ނުވެސް އެނގޭނެ ކަމަށް އެމީހުން ފާހަގަ ކުރެއެވެ.\nއެ ގޮތަށް ނުކުމެ އުޅުމުގައި ރަށުގެ ރައްޔިތުންގެ ފަރާތުން ވަރަށް ބޮޑު އެހީތެރިކަމެއް ލިބޭ ކަމަށާއި ނުބައި މަގަކުން ދެވޭނަމަ ނުވަތަ ތަނެއްގައި ޖެހޭ ނަމަވެސް ހަމަ ވަރަށް އަވަހަށް އެ ވާހަކައެއް ބުނެލަދޭނެ ކަމަށް ހަމީދު ފާހަގަ ކުރިއެވެ.\nހަމީދުއަށް މިހާރު އުމުރުން 67 އަހަރުވެފައިވާއިރު އޭނާގެ ތިން ދަރިން އެބަތިއްބެވެ. އޭނާ މިހާރު ދިރިއުޅެމުން އަންނަނީ އޭނާގެ ދެ ފިރިހެން ދަރިންނާއި އަނބިމީހާއާއެކުގައެވެ. އޭނާގެ އަންހެން ދަރިފުޅު ދިރިއުޅެނީ އިހަވަންދޫގައެވެ.\nހަމީދު ވަނީ އޭނާފަދަ ލޮލުގެ ފެނުމުން މަހުރޫމްވެފައިވާ މީހުންނަށް މެސެޖެއް ވެސް ހިއްސާ ކޮށްފައެވެ. އޭނާ ބުނީ ލޯ އަނދިރި ވިޔަސް ގޭގައި އޮތުމަކީ ރަނގަޅު ގޮތް ނޫން ކަމަށާއި މީހެއްގެ އެހީތެރިކަމުގައި ވިޔަސް ބޭރަށް ނުކުމެ އުޅެން ވާނެ ކަމަށެވެ. އަދި މަސައްކަތް ވެސް އެމީހަކަށް ވާ ވަރަކުން ކޮށް އުޅެން ވާނެ ކަމަށް އޭނާ ބުންްޏެވެ.\nހަމީދު މަސައްކަތެއް ކުރަނީ -- ފޮޓޯ/ އަލީ ފަސީހް\n"ލޯފަން މީހެކޭ ކިޔައި ގޭގައި އޮތަސް ލިބޭނެ އެއްޗެއް ނޯންނާނެއޭ. ކައިގެން ބޮއެގެން އުޅެން މަސައްކަތް ކުރީމައޭ އެއްޗެއް ލިބޭނީ،"\nހަމީދަކީ ލޯ އަނދިރިވެ ނުކުޅެދޭ މީހެއް ނަމަވެސް މީހުންގެ ލޯތަކަށް ކުޅެދޭ މީހެކެވެ. އޭނާއަކީ ހީވާގި މަސްވެރިއެކެވެ. ހުނަރުވެރި މަސައްކަތްތެރިއެކެވެ. ސާބިތު އެ ކޮށްދެނީ ދިރިއުޅުމުގައި ކޮންމެ ކަމެއް ދިމާވި ނަމަވެސް ހިތްވަރު އެލުވައިނުލައި މަސައްކަތް ކޮށްފިނަމަ ކާމިޔާބު މީހަކަށް ވެވިދާނެ ކަމެވެ.


EURO 2020: Turkey Athun Italy Ah Rangalhu Feshumeh - Vaguthu\nކޮވިޑް-19: އަތޮޅުތެރެ ނުރައްކަލުގައި! -2ގަޑިއިރު ކުރިން\nޔޫރޯ 2020: ތުރުކީ އަތުން އިޓަލީއަށް ރަނގަޅު ފެށުމެއް\n6 މިނެޓް ކުރިން ( ޖޫން 12, 2021 )\nތުރުކީ އަތުން ހޯދި ފަސޭހަ މޮޅާއެކު ޔޫރޯ ފުޓްބޯޅަ މުބާރާތް 2020 ގައި އިޓަލީ ކުޅުނު ފުރަތަމަ މެޗުން މޮޅުވެ ފެށުން ރަނގަޅުކޮށްފި އެވެ.\nރޯމްގެ އޮލިމްޕިކް ސްޓޭޑިއަމްގައި ކުޅުނު މި މެޗު އިޓަލީ ކާމިޔާބުކޮށްފައިވަނީ 3-0 ގެ ނަތީޖާއަކުންނެވެ. ރަނގަޅު ރެކޯޑަކާއެކު މިިފަހަރުގެ ޔޫރޯއާއި އިޓަލީ ކުރިމަތިިލިއިރު އެ ޓީމު މި މުބާރާތާއި ކުރިމަތިލީ ބަލިނުވެ ގިނަ މެޗުތަކެއް ކުޅުމަށްފަހު އެވެ.\nމިއީ ޔޫރޯ ތާރީހުގައި ވީއޭއާރް ބޭނުންކުރި ފުރަތަމަ މެޗެވެ. ބައެއް ނިންމުންތަކުގައި ވީއޭއާރުގެ އެހީ މި މެޗުގައި ހޯދިތަން ފެނިގެންދިޔަ އެވެ. އިޓަލީން ލީޑު ނަގާފައިވަނީ 53 ވަނަ މިނެޓުގައެވެ. މިއީ ތުރުކީގެ ފަހަތުން އެ ޓީމުގެ ޑިފެންޑަރު ޑެމައިރަލް އަތުން ބައިކޮޅަށް ވަން ގޯލެކެވެ.\nއިޓަލީގެ ދެވަނަ ލަނޑު ފެނިގެންދިޔައީ 66 ވަނަ މިނެޓުގައެވެ. މި ލަނޑު ކާމިޔާބުކޮށްދިނީ އިޓަލީގެ އުއްމީދީ ފޯވާޑް ޗީރޯ އިމޯބިލޭ އެވެ. އޭނާ މި ލަނޑު ޖެހީ ތުރުކީގެ ކީޕަރު ކުރިޔަށް އެރި ދަނޑިވަޅުގައެވެ. އިޓަލީގެ ތިންވަނަ ލަނޑު ފެނިގެންދިޔައީ މެޗުގެ 79 ވަނަ މިނެޓުގައެވެ. މި ލަނޑު އިންސީނިޔޭ ކާމިޔާބުކުރީ ހިތްގައިމުކަމާއެކު އެވެ.\nމިއީ ޔޫރޯގެ ތާރީހުގައި އިޓަލީއަށް ތަފާތު މޮޅެކެވެ. މިހާތަނަށް އެ ޓީމަށް ޔޫރޯގައި އެއް މެޗުގެ ތެރެއިން ތިން ލަނޑު ނުޖެހެއެވެ.\nޔޫރޯގެ މެޗެއް ދެން ކުޅޭނީ މާދަމާ އެވެ. މި ގްރޫޕުގައި ހިމެނޭ އަނެއް ދެ ޓީމު ކަމަށްވާ ވޭލްސް އާއި ސްވިޒަލޭޏްޑް ބައްދަލުކުރާނީ މާދަމާ ހަވީރު4ޖަހާއިރު އެވެ.\nޔޫރޯ 2020- މިފަހަރު ވިދާލާނެ ކަމަށް ބެލެވޭ ބައެއް ކުޅުންތެރިން\nޔޫކްރެއިންގެ ޖާރޒީ ސިޔާސީވުމުން އެ ބަދަލުކުރަން ޔުއެފާއިން އަންގައިފި